
ROBERTAS KAGANAS 
APIE VAKARŲ SKILIMĄ 


Ši nedidelė Roberto Kagano knyga, kurios pagrindines idė- 
jas autorius jau buvo išdėstęs ankstesniame straipsnyje „Ga- 
lia ir silpnumas“ (2002), tiek Amerikoje, tiek Europoje tampa 
atskaitos tašku naujai apmąstant transatlantinių santykių da- 
bartį ir ateitį. Savo įtaka politiniam diskursui ji pradeda pri- 
lygti F. Fukuyamos „Istorijos baigčiai“ ir S. Huntingtono „Ci- 
vilizacijų konfliktui“. 

Mes čia, Lietuvoje, nuolat skelbiamės, jog Žengiame į „Va- 
karus“. Bet ar Vakarai dar egzistuoja? Ar Vakarai vis dar iš- 
lieka kaip toji organizuojanti idėja, kuria pusšimtį metų rė- 
mėsi Europos ir Amerikos užsienio politika? Pasak Kagano, 
Jungtinės Valstijos ir Europa, sąjungininkės Šaltojo karo lai- 
kais, dabar vis labiau tolsta viena nuo kitos, vis mažiau su- 
pranta viena kitą ir vis labiau skiriasi savo „strategine kul- 
tūra“. Dar daugiau, jų tarpusavio santykiuose atsiranda vis 
daugiau nepasitikėjimo ir net priešiškumo. Pats būdamas 
amerikietis, bet pastaruosius trejus metus gyvendamas Briu- 
selyje, Kaganas turėjo idealias sąlygas stebėti šią negatyvią 
transatlantinių santykių raidą aukštosios politikos lygmeny- 
je. Tačiau šią raidą atspindi ir daugelis reiškinių žemesniuo- 
se viešojo gyvenimo lygmenyse. 

Štai tik keletas įsimenančių faktų, akivaizdžiai liudijančių 
blogėjančius Amerikos ir Europos santykius. Farenheito 9/11, 
propagandinis filmas, nuožmiai puolantis dabartinį Amerikos 
prezidentą George'ą W. Bushą, Kanų kino festivalyje šiemet su- 

laukė stulbinamos sėkmės - gavo pagrindinį festivalio prizą. 
Įteikiant prizą filmo kūrėjui Michaelui Moore'ui auditorija sto- 
vėdama plojo 15 minučių. Iš esmės tai buvo politinė demonst- 
racija ne tik prieš Bushą, bet ir prieš Ameriką, nes Moore'as 
Europoje garsėja kaip tas, kuris amerikiečius vadina „bene 
kvailiausiais Žmonėmis pasaulyje“. 

Du žymiausi Europos filosofai Habermasas ir Derrida, ne- 
paisant buvusio tarpusavio antagonizmo, 2003 m. vasarą pa- 
skelbė bendrą straipsnį didžiausiuose Europos laikraščiuo- 
se, kuriame pareiškė, jog milžiniškos demonstracijos Europo- 
je prieš JAV karą Irake (įvykusios 2003 m. kovo 15 dieną), 
byloja vieningos Europos atsiradimą. Straipsnyje jie išreiškė 
įsitikinimą, jog Europos, kaip autentiškos, ne tik formaliai tei- 
siškai, bet emociškai vieningos, bendrijos susikūrimas paga- 
liau įvyko - ir įvyko kaip iššūkis Amerikai. (Beje, verta pa- 
brėžti, jog šis Habermaso/ Derrida teiginys nėra tiesa Rytų Eu- 
ropos atžvilgiu.) 

Po 9/11 teroro išpuolio Amerikoje Le Monde redaktoriaus 
paskelbtas šūkis „Nous sommes toutes Amėricaines“ galiojo 
ne ilgiau kaip savaitę, o vėliau vėl prasidėjo, ir net sustiprė- 
jo, įprastas Amerikos vanojimas. Arogantiškoji Amerika (dau- 
gumos Europos kairiųjų intelektualų požiūriu) pagaliau su- 
laukia atpildo. Šiuo metu šūkis, tiksliausiai išreiškiantis dau- 
gumos prancūzų nuostatą, būtų „Nous sommes toutes anti- 
Amėricaines“. Dažnai sakoma, jog; Bushas iššvaistė simpati- 
jos kapitalą, kurį Amerika turėjo po 9/11 išpuolio. Bet ar 
Amerika išties turėjo tą kapitalą? Kaip ji galėjo jį turėti, jeigu 
netrukus po 9/11 žymus prancūzų filosofas Baurillardas ga- 
lėjo pareikšti, jog „jie tai padarė, bet mes to norėjome“. Ir jis 
tai pareiškė tada, kai Bushas dar nebuvo žengęs jokių ryš- 
kesnių politinių žingsnių. 

Antiamerikietiškumas yra sena Europos elito nuostata. Eu- 
ropos aukštuomenė visada žvelgė iš aukšto ir su panieka į 

„vartotojišką“, „komercinę“, „bedvasę“ Ameriką. Tačiau pa- 
prasti europiečiai Ameriką visada mylėjo ir šią meilę de- 
monstravo kojomis - masiškai migruodami į „svajonių ir at- 
virų galimybių“ šalį. Dabartiniai masiniai protestai prieš 
Amerikos politiką yra naujas reiškinys - Europos elitas ir Eu- 
ropos „masės“ susivienijo prieš Ameriką. Viešosios nuomo- 
nės apklausos Europoje rodo, jog daugelio europiečių įsitiki- 
nimu, Amerika kelią didesnę grėsme taikai pasaulyje nei Šiau- 
rės Korėja ar Iranas. Neatsitiktinai Europoje nevyksta de- 
monstracijų nei prieš Sadamo Huseino žvėriškumus, nei prieš 
Šiaurės Korėjos branduolinį šantažą. 

Neteisinga manyti, jog šis antiamerikietiškumo pakilimas 
yra tik reakcija į kietą ir kampuotą George'o W. Busho užsie- 
nio politiką. Priešiškumas Amerikai pradėjo klostytis kur kas 
anksčiau. Dar Clintono prezidentavimo metais Prancūzijos 
užsienio reikalų ministras Hubertas Vėdrine'as Ameriką įvar- 
dijo kaip hyperpuissanse — teigdamas hipertrofuotą, nenorma- 
lų šios galybės pobūdį. Kaltinimai dėl „arogancijos“ buvo 
nuolat metami Madelainai Albright, Valstybės sekretorei Clin- 
tono laikais. Tad mažai tikėtina, jog kas nors iš esmės pasi- 
keistų, jeigu Bushą valdžioje pakeistų demokratas (arba jei- 
gu Europoje Schroederį ir Chiracą pakeistų nauji lyderiai). 

Roberto Kagano supratimu, tarpusavio nepasitikėjimas ir 
priešiškumas išliktų, nes jis kyla ne iš trumpalaikių politi- 
nių nesutarimų, bet iš gilesnio idėjinio Vakarų skilimo, t. y. 
skilimo, prasidėjusio nuo Berlyno sienos griuvimo. Neteku- 
sios jas vienijančio bendro priešo - Sovietų Sąjungos - Euro- 
pa ir Amerika labai greitai tiek nutolo viena nuo kitos, jog 
dabar jų nebesuvienija net naujas priešas - islamo fundamen- 
talizmas. Kodėl? 

Robertas Kaganas teikia originalų šio reiškinio paaiškini- 
mą. Amerika, kuri išvadavo Europą nuo fašizmo ir kuri po Ant- 
rojo pasaulinio karo prisiėmė Europos gynimo nuo komuniz- 

mo naštą, padėjo Europos žemyne susikurti kantiškajam „am- 
žinosios taikos“ pasauliui, netgi rojui, kurio gyventojai - ko- 
munizmui sugriuvus —- pradėjo įsivaizduoti, jog pasaulyje 
jiems jau neegzistuoja rimtų grėsmių ir kad visos grėsmės, jei- 
gu tokios kyla, kyla galiausiai dėl Amerikos hyperpuissanse aro- 
gancijos tarptautinėje arenoje. Paradoksaliai pats globėjas vir- 
to grėsmės šaltiniu. 

Kagano metaforoje amerikiečiai vis labiau atrodo kaip ka- 
ringojo Marso, o europiečiai - kaip taikingos Veneros vaikai. 
Europiečiai įsivaizduoja, jog, jie jau gyvena Kanto „amžinosios 
taikos“ ir Fukuyamos „istorijos baigties“ pasaulyje - tarptau- 
tinės teisės viršenybės, diplomatijos, taikių derybų, abipusių 
nuolaidų ir kompromisų pasaulyje. Jie atmeta karą kaip pro- 
blemų sprendimo būdą ir vis mažiau dėmesio skiria savo gy- 
nybai. Tačiau amerikiečiai, ypač po 9/11, mano, kad pasaulis 
vis dar yra džiunglės, kuriose jų tyko nesutaikomi ir nepermal- 
daujami priešai, ir kad galiausiai kliautis galima tik savo bud- 
rumu bei karine jėga. Jie gyvena Hobbeso pasaulyje ir vis dar 
murkdosi istorijoje. Jie nuolat stiprina savo karinę galią, nes 
mato grėsmes ten, kur europiečiai jų nemato. Galingoji Ameri- 
ka pasaulį mato kitaip nei silpnoji Europa. 

Amerika padėjo Europai susikurti savo rojų - apgobė ją 
nemokamo saugumo skydu. Europa galėjo užmiršti Hobbeso 
pasaulį tik todėl, kad jos sienas nuo grėsmių iš džiunglių gy- 
nė Amerikos Leviatanas. Amerika prisiėmė atsakomybę už vi- 
so Vakarų pasaulio saugumą - mainais nereikalaudama be- 
veik nieko. Ir dabar ji už šį savo dosnumą sulaukia bausmės. 

Pirma, pasaulis Europai dabar atrodo kaip palaipsniška 
kantiškosios vizijos realizacija, nes Amerikos prieglobstyje ji 
sugebėjo ją realizuoti savo žemyne. Europa prarado budru- 
mą, esamų grėsmių suvokimo aštrumą ir tapo „kariniu nykš- 
tuku“. Tuo tarpu Amerika disponuoja neprilygstama karine 
galia dėl to, kad Europai teikė saugumo skydą ir apskritai 

visada prisiėmė atsakomybę už savo ir viso liberalaus pasau- 
lio saugumą. Ji daugiau grėsmių mato pasaulyje, nes galiau- 
siai atsako už tą saugumą ir ji pirmoji taptų Hobbeso džiung- 
lėse tykojančių priešų taikiniu. Antra, susikūrusi savąją pa- 
saulio viziją, Europa dabar vaizduojasi užimanti moralines 
aukštumas Amerikos atžvilgiu: esą jos patirtis kuriant „am- 
žinosios taikos“ pasaulį dabar leidžia jai mokyti savo globė- 
ją, net kontroliuoti jos veiksmus. Europą erzina ir pykdo Ame- 
rikos „vienašališkumas“ ir „teisuoliškumas“, nes jis priešta- 
rauja europiečių naujai išpažįstamiems taikaus konfliktų 
sprendimo principams, jų naujai prisiimtai „amžinosios tai- 
kos“ kūrimo pasaulyje misijai. Todėl Europa, kaip Venerai ir 
dera, kelia Amerikai tipiškai „moterišką“ (ne Kagano termi- 
nas) reikalavimą - ji nori išlikti Amerikos saugumo globoti- 
ne, bet kartu nori daryti lemiamą ar bent jau rimtą įtaką Ame- 
rikos sprendimams tarptautinėje arenoje. 

Problema, netgi tragedija, pasak Kagano, yra tai, kad 
Amerika negali patenkinti šio reikalavimo. Ji negali prisiimti 
atsakomybės už Vakarų pasaulio saugumą ir kartu savo 
sprendimus padaryti priklausomus nuo tų, kurie neturi to- 
kios atsakomybės. Jungtinės Valstijos negali perimti europie- 
tiškųjų tarptautinio bendravimo taisyklių, nes joms tenka do- 
rotis su tarptautiniais veikėjais, kurie nepripažįsta šių taisyk- 
lių. Amerikai galutinis autoritetas negali būti ir Jungtinės 
Tautos, nes daugumą jos narių sudaro tironiški, diktatoriš- 
ki, neliberalūs režimai. Europiečių priekaištai Amerikai dėl 
to, kad ši nepaiso „tarptautinės bendrijos“ nuomonės, nere- 
alistiškai postuluoja idealios tarptautinės bendruomenės eg- 
zistavimą. Net Kantas, teoriškai formuluodamas „amžinosios 
taikos“ sąlygas, viena iš tokių sąlygų laikė tai, kad visų tos 
bendrijos narių „santvarka turi būti respublikinė“ arba libe- 
raliai demokratinė, jeigu kalbėtume šiuolaikiniais terminais. 
Tačiau JT Chartija neatsižvelgė į šį Kanto reikalavimą ir 

įšventino suverenią visų savo narių lygybę nepaisydama jų 
vidaus santvarkos. Tačiau ar įmanomas europietiškas „am- 
žinosios taikos“ rojus tokioje draugijoje? 

Europiečiams atrodo, kad jeigu Amerika nebūtų tokia tei- 
suoliška, vienašališka ir karinga, arba jeigu jos apskritai ne- 
būtų, jie sugebėtų rasti būdų, kaip išspręsti visus konfliktus 
pasaulyje pasitelkus savo ypatingą, „minkštąją“ strategiją. 
Tad Ameriką jie regi kaip kliūtį kelyje į „amžinąją taiką“. 
(Antai ieškodami islamiškojo teroro „giluminių šaknų“ jie 
linksta kaltę dėl jo suversti Izraeliui ir galiausiai - Amerikai.) 
Iš čia kyla nepasitenkinimas, kurį savo rašiniuose reiškia Eu- 
ropos intelektualai ir kuris prasiveržia antiamerikietiškomis 
demonstracijomis Europos gatvėse. Savo ruožtu amerikie- 
čiams dabartinė Europos nuostata jų atžvilgiu atrodo kaip 
juodo nedėkingumo išraiška, net kaip išdavystė. Kuo triukš- 
mingiau reiškiasi Europos pacifistai, tuo labiau Amerikoje di- 
dėja antagonizmas Europai. Jeigu ši priešstata nebus įveikta, 
labai tikėtina, kad vieningų Vakarų nebeliks (praras, žinoma, 
prasmę ir NATO), ir tai gali įvykti nepalankiausiu agresyvaus 
fundamentalistinio islamo pakilimo metu. Kaganas svarsto 
kai kurias šios įveikos galimybes. Vis dėlto jo išvados nėra 
optimistinės, nes skirtingos pasaulio vizijos, kuriomis vado- 
vaujasi Europa ir Amerika, nerodo suartėjimo ženklų. 


Algirdas Degutis 


Apie rojų 
ir galią 


Likas nustoti vaizduotis, kad europiečiai ir amerikiečiai 
turi bendrą požiūrį į pasaulį, ar kad jie gyvena tame pačiame 
pasaulyje. Ypač svarbiu klausimu - galios veiksmingumo, mo- 
ralumo ir priimtinumo klausimu — Amerikos ir Europos po- 
žiūriai vis labiau išsiskiria. Europa nusigręžia nuo galios ar- 
ba, formuluojant tai kiek kitaip, peržengdama galią, ji juda į 
uždarą įstatymų, taisyklių, tarptautinių derybų ir tarptautinio 
bendradarbiavimo pasaulį. Ji žengia į poistorinį taikos ir san- 
tykinės gerovės rojų, į Kanto „amžinosios taikos“ karalystę. 
Jungtinės Valstijos ir toliau murkdosi istorijoje operuodamos 
savo galia anarchiniame Hobbeso pasaulyje, kur tarptautinės 
normos ir taisyklės nėra patikimos, kur tikrasis saugumas ir 
liberaliosios tvarkos plėtra vis dar priklauso nuo turimos ka- 
rinės galios ir jos panaudojimo. Štai kodėl šiandien visais pa- 
grindiniais strateginiais ir tarptautiniais klausimais amerikie- 
čiai yra iš Marso, 0 europiečiai - iš Veneros: lieka vis mažiau 
dalykų, dėl kurių jie sutaria ir vis mažiau supranta vieni ki- 
tus. Ši padėtis nėra laikina: ji nėra vienų Amerikos prezidento 
rinkimų ar vieno katastrofinio įvykio padarinys. Transatlanti- 
nio skilimo priežastys yra gilios - jos klostėsi ilgai ir išliks il- 
gam. Nustatant nacionalinius prioritetus, apibrėžiant grėsmes 
ir iššūkius, formuojant užsienio ir gynybos politiką bei ją įgy- 
vendinant Jungtinių Valstijų ir Europos keliai išsiskyrė. 

Šį kontrastą lengviau pastebėti amerikiečiui, gyvenančiam 
Europoje. Europiečiai jautriau reaguoja į didėjančius skirtu- 


15 


APIE ROJŲ IR GALIĄ 


mus, nes jiems tai kelia didesnę baimę. Europos intelektualai 
beveik vieningai mano, jog amerikiečiai ir europiečiai nebe- 
turi bendros „strateginės kultūros“. Kraštutinė europietiškoji 
Amerikos karikatūra vaizduoja ją kaip šalį su vyraujančia 
„Mirties kultūra“, kurios karingasis temperamentas yra na- 
tūralus smurtinės visuomenės padarinys, t. y. visuomenės, kur 
kiekvienas turi ginklą ir kur tebėra mirties bausmė. Tačiau 
net tie, kurie nedaro šių grubių sąsajų, sutaria dėl to, kad 
Jungtinių Valstijų ir Europos užsienio politiką skiria gilūs ne- 
sutarimai. 

Jų požiūriu, Jungtinės Valstijos kur kas greičiau griebiasi 
jėgos ir, palyginti su Europa, yra nekantrios diplomatijoje. 
Amerikiečiai į pasaulį žvelgia kaip padalytą į gėrį ir blogį, į 
draugus ir priešus, 0 europiečiai mato sudėtingesnį vaizdą. 
Susidūrę su realiais ar potencialiais priešais amerikiečiai pa- 
prastai teikia pirmenybę jėgos, o ne įtikinėjimo politikai, bau- 
džiamosioms sankcijoms, o ne pozityvioms paskatoms, bizū- 
nams, 0 ne saldainiams. Jie siekia tarptautinių santykių api- 
brėžtumo: nori, kad problemos būtų išspręstos, grėsmės - pa- 
šalintos. Ir, žinoma, tarptautiniuose santykiuose amerikiečiai 
vis labiau linksta į vienašališkumą. Jie vis mažiau nori veik- 
ti per tarptautines institucijas, tokias kaip Jungtinės Tautos, 
siekdami bendrų tikslų vis mažiau yra linkę bendradarbiau- 
ti su kitomis šalimis ir darosi vis skeptiškesni tarptautinės 
teisės atžvilgiu, vis labiau yra linkę veikti už jos nustatytų 
ribų, kai tik mano, jog taip veikti jiems būtina ar net papras- 
čiausiai naudinga.! 


1 Vienas reprezentatyvus prancūzų apžvalgininkas kalba apie „JAV 
nuostatą“, pasižyminčią tuo, kad „dėmesys telkiamas į karinius, tech- 
ninius ir vienašališkus tarptautinių problemų sprendimus, dažnai ko- 
lektyvinių bei politinių sprendimų sąskaita“. Žr. Gilles Andreani, „The 
Disarray of U.S. Non-Proliferation Policy“, Survival 41 (Winter 1999— 
2000): 42-61. 

Europiečiai mus tikina, jog iškilus problemoms jie ieško 
labiau niuansuotų ir rafinuotesnių atsakymų. Kitus mėgina 
paveikti subtiliais netiesioginio poveikio būdais. Yra atlaides- 
ni nesėkmėms ir kantresni situacijoms, kai pasiūlyti sprendi- 
mai iškart netampa realybe. Jie paprastai pirmenybę teikia ne 
prievartiniams, o taikiems atsakams į problemas - deryboms, 
diplomatijai, įtikinėjimui. Iškilus problemoms jie yra linkę ape- 
liuoti į tarptautinę teisę, tarptautinius susitarimus ir į tarp- 
tautinę viešąją nuomonę. Prekybinius ir ekonominius ryšius 
mėgina naudoti tam, kad šalis suvienytų į vieną visumą. Ne- 
kreipdami dėmesio į rezultatą, jie paprastai pabrėžia proce- 
dūrų svarbą, nes tiki, kad procedūra galiausiai duos substan- 
cinį rezultatą. 

Šis europiečių portretas, be abejo, taip pat tėra karikatū- 
ra, kuri perdeda ir supaprastina tikrovę. Neįmanoma euro- 
piečių apibendrinti: britai gali būti labiau „amerikietiški“ sa- 
vo požiūriu į galią nei daugelis europiečių žemyne. Imperi- 
nės praeities prisiminimas, jų „ypatingas ryšys“ su Jungti- 
nėmis Valstijomis, suformuotas Antrojo pasaulinio karo me- 
tu ir Šaltojo karo priešaušryje, kartu su istorine atsietumo nuo 
žemyninės Europos pozicija, juos atskiria nuo Europos. Ne- 
galime į vieną krūvą sudėti prancūzų ir vokiečių: pirmieji 
yra išdidūs ir nepriklausomi, bet kartu stebėtinai nepasiti- 
kintys savimi, antrieji yra draskomi savimanos ir kartu sa- 
vigraužos nuo Antrojo pasaulinio karo pabaigos. Rytų ir 
Centrinės Europos šalių istorija visiškai skiriasi nuo jų va- 
karinių kaimynių istorijos - sena Rusijos galybės baimė ver- 
čia jas amerikietiškiau žvelgti į hobsiškąją realybę. Ir, žino- 
ma, kiekvienos šalies abipus Atlanto viduje egzistuoja skir- 
tingos perspektyvos. Prancūzų golistai skiriasi nuo prancū- 
zų socialistų. Jungtinėse Valstijose demokratai dažnai atro- 
do labiau „europietiški“ nei respublikonai: valstybės sekre- 
torius Collinas Powellas gali atrodyti labiau „europietiškas“ 

nei gynybos sekretorius Donaldas Rumsfeldas. Daugeliui 
amerikiečių, ypač tų, kurie priklauso intelektiniam elitui, kaip 
ir europiečiams, nepatinka „kieta“ Amerikos užsienio poli- 
tika; tačiau kai kurie europiečiai galią vertina ne mažiau nei 
bet kuris amerikietis. 

Ir vis dėlto šios karikatūros pagauna esminę tiesą: Jung- 
tinės Valstijos ir Europa šiandien fundamentaliai skiria- 
si. Powellą su Rumsfeldu sieja daugiau bruožų nei Powel- 
lą sieja su Prancūzijos, Vokietijos ar net Didžiosios Brita- 
nijos užsienio reikalų ministrais. Iškilus jėgos panaudoji- 
mo klausimui, dauguma Amerikos demokratų yra pana- 
šesni į respublikonus, o ne į daugumą europiečių. Dešim- 
tajame XX a. dešimtmetyje net Amerikos liberalai buvo la- 
biau linkę griebtis jėgos ir vadovautis manichėjiška pasau- 
lėžiūra nei dauguma jų europietiškųjų atitikmenų. Clinto- 
no administracija bombardavo Iraką, Afganistaną ir Suda- 
ną. Galima tvirtai teigti, jog dauguma Europos vyriausy- 
bių nebūtų to dariusios, ir faktiškai jas išgąsdino Ameri- 
kos militarizmas. Įdomu, ar europiečiai būtų išdrįsę bom- 
barduoti net Belgradą 1999 m., jeigu Jungtinės Valstijos 
nebūtų jų prispaudusios.*ž Praėjusių metų spalio mėnesį 
dauguma Senato demokratų pritarė rezoliucijai, kuri lei- 
do prezidentui Bushui pradėti karą su Iraku, nors jų po- 
litiniai atitikmenys Prancūzijoje, Vokietijoje, Italijoje, Bel- 
gijoje ir net Jungtinėje Karalystėje žvelgė į ją nustėrę, o kai 
kurie net pasibaisėję. 


2 Bosnijos atvejis 1990-jų pradžioje byloja, jog kai kurie europie- 
čiai, pirmiausia britų premjeras Tony Blairas, ryžtingiau agitavo už ka- 
rinius veiksmus nei tai darė Busho, o vėliau ir Clintono administracija. 
(Blairas taip pat buvo pirmasis, raginęs panaudoti karines oro pajėgas 
ir net sausumos kariuomenę Kosovo krizės metu.) Ir europiečiai turėjo 
savo kariuomenę Bosnijoje, kai jos ten neturėjo JAV - tiesa, kaip JT 
taikdarius, tačiau paaiškėjo, jog to nepakanka iššūkiui pakelti. 

Koks šių skirtingų strateginių perspektyvų šaltinis? Šiam 
klausimui iki šiol buvo skiriama per mažai dėmesio. Užsie- 
nio politikos intelektualai ir politiniai veikėjai abiejose Atlanto 
pusėse neigė esminių nesutarimų egzistavimą arba nerimtai 
traktavo pasireiškiančias įtampas pabrėždami, jog tokių įtam- 
pų yra buvę transatlantinio aljanso praeityje. Ryškėjančius 
skirtumus traktavę rimčiau, ypač Europoje, buvo skatinami 
veikiau noro kritikuoti Ameriką, nei noro suprasti, kodėl Jung- 
tinės Valstijos elgiasi taip, kaip elgiasi, ir kodėl Europa el- 
giasi taip, kaip elgiasi. Laikas pajudėti toliau neigimo bei už- 
gauliojimų ir šią problemą imtis svarstyti rimtai. 

Kitaip nei daugelio europiečių ir kai kurių amerikiečių įsi- 
tikinimai, šie strateginės kultūros skirtumai nėra natūralus 
amerikiečių ir europiečių nacionalinio charakterio padarinys. 
Tai, ką europiečiai dabar laiko savo taikingesne strategine kul- 
tūra, istoriniu požiūriu, yra visiškai naujas dalykas. Ištisus 
šimtmečius — bent iki Pirmojo pasaulinio karo - Europoje vy- 
ravo visiškai kitokia strateginė kultūra. Europos vyriausybės 
ir tautos, kurios entuziastingai įsitraukė į tą karą, tikėjo Mach- 
tpolitik veiksmingumu. Jie buvo aistringi nacionalistai, savo na- 
cionalinę idėją siekę įgyvendinti ginklo galia, kaip tai darė vo- 
kiečiai Bismarcko laikais, arba kardu įtvirtinti egalitė ir frater- 
nitė, kaip tai anksčiau mėgino padaryti Napoleonas, arba pa- 
skleisti per patrankos žiotis liberaliosios civilizacijos palaimą, 
kaip tai darė britai XVII, XVIII ir XIX amžiais. Toji Europos tvar- 
ka, kuri susiklostė po Vokietijos susivienijimo 1871 m., buvo, 
„kaip ir jos pirmtakai, karo padarinys“? Nors dabartinės Eu- 
ropos pasaulėžiūros šaknys, kaip ir pačios Europos Sąjungos 
šaknys, siekia Švietimo laikus, Europos per pastaruosius tris 
šimtus metų vykdyta Machtpolitik nesivadovavo tomis ateities 
vizijomis, kurias kėlė philosophes ir fiziokratai. 


3 Michael Howard, The Invention of Peace (New Haven, 2001), p. 47. 

Kalbant apie Jungtines Valstijas reikia pastebėti, jog da- 
bartinė jų orientacija į jėgą kaip į įrankį tarptautiniuose san- 
tykiuose, dabartinė jų slinkis į vienašališkumą ir nebesiva- 
dovavimas tarptautine teise nebuvo amžina jų nuostata. Ame- 
rikiečiai taip pat yra Švietimo vaikai, ir savo Respublikos jau- 
nystėje jie buvo net ištikimesni jo idealų puoselėtojai. Gims- 
tanti Amerika buvo didžioji viltis Europos švietėjams, nusi- 
vylusiems savo žemynu ir žvelgiantiems į Ameriką kaip tą 
vietą pasaulyje, „kur protas ir žmoniškumas“ galėjo „plėto- 
tis sparčiau nei kur nors kitur“.* Jaunosios Amerikos užsie- 
nio politikos retorika, jeigu ne visada praktika, buvo įkvėpta 
Švietimo principų. XVIII amžiuje Amerikos valstybės vyrai, 
panašiai kaip šiandien Europos valstybės vyrai, aukštino ko- 
merciją kaip tarptautinės nesantaikos švelninimo balzamą ir 
apeliavo ne į pliką jėgą, o į tarptautinę teisę bei tarptautinę 
nuomonę. Savo jaunystėje Jungtinės Valstijos naudojo jėgą 
prieš savo silpnesnes kaimynes Šiaurės Amerikos kontinen- 
te, tačiau santykiuose su Europos galybėmis jos skelbėsi išsi- 
žadėjusios jėgos politikos ir kaip atavizmą smerkė imperinę 
XVIII ir XIX amžiaus Europos didžiųjų valstybių politiką. 

Kai kurie istorikai iš to padarė klaidingą išvadą, kad Ame- 
rikos steigėjų karta tikėjo utopija, jog jėgos politiką ji nuošir- 
džiai laikė „svetima ir atstumiančia“ ir kad ji paprasčiausiai 
nesugebėjo „suprasti galios veiksnio reikšmės santykiuose su 
užsieniu“? Tačiau George'as Washingtonas, Alexanderis Ha- 
miltonas, Johnas Adamsas ir net Thomas Jeffersonas toli gra- 
žu nebuvo tie žmonės, kurie vadovaujasi utopijomis. Jie pui- 
kiai suvokė tarptautinę jėgą politikos realybėje. Jie mokėjo lošti 


4 Robert R. Palmer, The Age of the Democratic Revolution: A Political 
History of Europe aud America, 1760-1800 (Princeton, 1959), I:242. 


5 Felix Gilbert, To the Farewell Address: Ideas of Early American Fo- 
reign Policy (Princeton, 1961), p. 17. 

pagal Europos taisykles, kai aplinkybės tai leido, ir dažnai 
geidė tokios galios, kuri jiems leistų jėgos politikos žaidimą 
lošti dar efektyviau. Tačiau jie, suvokdami savo silpnumą, 
mąstė gana realistiškai, tad mėgindami įsitvirtinti pasaulyje, 
sąmoningai arba nesąmoningai griebdavosi silpnesniųjų nau- 
dojamos strategijos. Jie smerkė jėgos politiką, skelbė savo prie- 
šiškumą karui ir karinei galiai - visoms toms sritims, kurio- 
se jautėsi daug silpnesni palyginti su didžiosiomis Europos 
valstybėmis. Jie aukštino komercijos privalumus bei gėrybi- 
nius jos padarinius - tose srityse, kur Amerika galėjo varžy- 
tis su Europa lygesnėmis sąlygomis. Jungtinės Valstijos į tarp- 
tautinę teisę apeliavo kaip į geriausią valstybių elgesio regu- 
liavimo priemonę tada, kai puikiai žinojo, jog neturi kitų prie- 
monių Didžiajai Britanijai ir Prancūzijai sutramdyti. Ameri- 
kiečiai žinojo, pasiskaitę Vattelą, jog tarptautinėje teisėje ša- 
lies „galia ar negalia neturi jokios reikšmės. Nykštukas yra 
toks pat Žmogus kaip ir milžinas; maža respublika yra ne 
mažiau suvereni valstybė nei galingiausia karalystė“.* Vėles- 
nės amerikiečių kartos, turėdamos daug didesnę galią ir įta- 
ką pasaulio arenoje, jau ne visada žavėjosi šiuo tarptautinės 
teisės egalitarizmu. O XVIII ir XIX amžiuje didžiosios Euro- 
pos valstybės ne visada buvo linkusios paklusti šios teisės 
reikalavimams. 

Dviem amžiais vėliau amerikiečiai ir europiečiai sukeitė 
ir savo pozicijas, ir perspektyvas. Iš dalies tai paaiškinama 
tuo, kad per šiuos du šimtus metų, ypač per pastaruosius de- 
šimtmečius, radikaliai pasikeitė jėgų pusiausvyra. Kai Jung- 
tinės Valstijos buvo silpnos, jos laikėsi netiesioginio povei- 
kio strategijos, t. y. silpnųjų strategijos; dabar, kai Jungtinės 
Valstijos tapo galingos, jos elgiasi taip, kaip elgiasi galingo- 


6 Cituoju pagal Gerald Stourzh, Alexander Hamilton and the Idea of 
Republican Government (Stanford, 1970), p. 134. 

sios valstybės. Kai didžiosios Europos valstybės buvo stip- 
rios, jos aukštino jėgą ir tikėjo karine šlove. Dabar į pasaulį 
jos žvelgia silpnesniųjų akimis. Šios labai skirtingos perspek- 
tyvos natūraliai formuoja skirtingas strategines nuostatas, 
skirtingus grėsmių ir dorojimosi su jomis būdų vertinimus, 
skirtingus interesų išskaičiavimus ir skirtingus požiūrius į 
tarptautinės teisės bei tarptautinių institucijų vertę ir prasmę. 

Tačiau galios nelygybė tik iš dalies paaiškina prarajos 
tarp Jungtinių Valstijų ir Europos atsiradimą. Esmė ta, kad 
šalia šių natūralių galios nelygybės padarinių transatlanti- 
niuose santykiuose atsivėrė platus ideologinis plyšys. Euro- 
piečiai - dėl jų unikalios pastarojo šimtmečio patirties, ku- 
rios kulminaciją žymi Europos Sąjungos susikūrimas - pra- 
dėjo vadovautis kitokiais galios naudojimo idealais bei prin- 
cipais nei tie, kuriais vadovaujasi amerikiečiai, neturėję tokios 
patirties. Jeigu strateginė praraja, skirianti Jungtines Valsti- 
jas ir Europą, šiandien atrodo gilesnė nei kada nors anks- 
čiau, tai todėl, kad šie materialūs ir ideologiniai skirtumai 
stiprina vienas kitą. Skilimo tendencija, kurią jie abu gene- 
ruoja, gali tapti negrįžtama. 


Galios nelygybė 


Gali kilti klausimas, o kas čia naujo? Europos, kaip kari- 
nės galybės, smukimas vyksta jau seniai. Skaudžiausias 
smūgis Europos galiai ir jos pasitikėjimui savimi buvo smog- 
tas beveik prieš šimtmetį - per Pirmąjį pasaulinį karą, kilusį 
1914 metais. Tas katastrofinis konfliktas suniokojo tris iš pen- 
kių Europos galybių — Vokietiją, Austriją-Vengriją ir Rusiją — 
žemyno jėgų pusiausvyros atraminius stulpus nuo 1871 me- 
tų. Jis suniokojo Europos ekonomikas - jos dešimtmečius ta- 
po priklausomos nuo Amerikos bankininkų. Tačiau svarbiau- 

sia tai, kad karas pakirto Didžiosios Britanijos ir Prancūzi- 
jos valią bei dvasią, britų atveju - bent iki 1939 m., kai šalį 
naujai sutelkė Churchillis ir kai jau buvo per vėlu išvengti 
naujo pasaulinio karo. Trečiąjį dešimtmetį Britaniją kamavo 
ištisos jaunų Žmonių kartos „beprasmės“ skerdynės Ypreso 
(Passchendaele) ir kituose mūšių laukuose, ir karui pasibai- 
gus, britų vyriausybė sparčiai savo kariuomenę demobiliza- 
vo. Išgąsdinta Prancūzija mėgino išlaikyti adekvačias karines 
pajėgas, kad galėtų atremti tai, ką ji laikė neišvengiamu Vo- 
kietijos galios ir revanšizmo atgimimu. Trečiojo dešimtmečio 
pradžioje Prancūzija visomis išgalėmis siekė aljanso su Di- 
džiąja Britanija, tačiau anglų ir amerikiečių įsipareigojimai 
ginti Prancūziją (jie buvo nustatyti Versalio sutartyje) išnyko 
kaip dūmas, kai JAV Senatas atsisakė ją ratifikuoti. Tuo pa- 
čiu metu traumuoti britai įtikėjo, ir be jokio pagrindo, jog 
Prancūzija, o ne Vokietija kelia didžiausią grėsmę taikai Eu- 
ropoje, ir 1934 m. vis dar reikalavo, kad Prancūzija nusigin- 
kluotų iki tokio lygmens kaip ir Vokietija. Tik Winstono Chur- 
chillio balsas tyruose įspėjo apie „baisų pavojų“, kurį kelia 
„prancūzams adresuojami nuolatiniai raginimai susilpninti 
savo galią“./ 

Tarpukario era buvo pirmasis Europos mėginimas per- 
žengti galios politikos ribas ir silpnumą paversti dorybe. 
Užuot kliaudamiesi jėga, kaip jie tai darė praeityje, Pirmojo 
pasaulinio karo nugalėtojai įtikėjo „kolektyviniu saugumu“ 
ir jo instituciniu įkūnijimu - Tautų lyga. „Mūsų tikslas, - pa- 
reiškė vienas iš aukštų Lygos veikėjų - padaryti karą negali- 
mą, jį nužudyti, sunaikinti. Šiam tikslui turėjome sukurti sis- 
temą.“? Tačiau „sistema“ nesuveikė iš dalies dėl to, kad jos 


7 Winston Churchill, The Gathering Storm (Boston, 1948), p. 94. 


8 Edvard Benes, cituoju pagal E.H. Carr, The Twenty Years“ Crisis, 
1919-1939 (London, 1948), p. 30. 

pagrindiniai nariai neturėjo nei ryžto, nei galios. Įdomu tai, 
kad varomoji intelektinė jėga, paskatinusi šias pastangas 
spręsti Europos saugumo krizę kuriant viršvalstybinę teisi- 
nę instituciją, buvo amerikietis - Woodrowas Wilsonas. Wil- 
sono žodis rėmėsi autoritetu šalies, kuri per keletą dešimt- 
mečių tapo viena turtingiausių ir galingiausių pasaulio ša- 
lių ir kurios vėlyvas įsitraukimas į Pirmąjį pasaulinį karą 
daug prisidėjo prie sąjungininkių pergalės. Deja, Wilsonas 
kalbėjo Amerikos vardu tada, kai pati Amerika traukėsi nuo 
galios politikos, ir, kaip vėliau paaiškėjo, faktiškai jis net ne- 
išreiškė savo šalies pozicijos. Amerikos atsisakymas dalyvau- 
ti Wilsono įkurtoje institucijoje sunaikino net mažiausius jos 
sėkmingo funkcionavimo šansus. Kaip su kartėliu prisime- 
na Churchillis, „Mums, kurie taip gerbėme [Wilsono] nuo- 
monę ir tenkinome jo norus visame šiame taikos kūrimo rei- 
kale, buvo pasakyta, be didelių ceremonijų, jog geriau turė- 
tume susipažinti su Amerikos konstitucija“? Europiečiai bu- 
vo palikti vieni, ir kai ketvirtąjį dešimtmetį jie pajuto kylan- 
čią persiginkluojančios, revanšistinės Vokietijos galią, „ko- 
lektyvinio saugumo“ sistema ištirpo ir buvo pakeista nuo- 
laidžiavimo politika. 

Nuolaidžiavimo politika nacių Vokietijos atžvilgiu iš es- 
mės buvo silpnumo strategija, kurią lėmė ne tiek realus ne- 
pajėgumas sutramdyti Vokietijos galią, kiek visiškai supran- 
tama dar vieno didžiulio Europos karo baimė. Tačiau ant šio 
pagrindo buvo suręsta itin sudėtinga Vokietijos keliamų grės- 
mių argumentacija ir aiškinama tai, kaip jas geriausiai atremti. 
Konkrečiai, britų oficialūs pareigūnai nuolat menkindavo šią 
grėsmę; jie teigė, jog ji nesanti pakankamai rimta, kad reikėtų 
imtis veiksmų. „Jeigu galima būtų įrodyti, jog Vokietija persi- 
ginkluoja“, —- sakė britų konservatorių partijos lyderis Stan- 


? Churchill, The Gathering Storm, p. 12. 

ley Baldwinas 1933 m., - tai Europa turėtų imtis veiksmų. 
„Tačiau tokios situacijos dar nejaučiame“.'? Nuolaidžiavimo 
politikos šalininkai pateikė daugybę argumentų, tariamai įro- 
dančių, jog jėgos panaudojimas būtų nereikalingas arba ne- 
tinkamas. Kai kurie argumentavo, jog Vokietija ir jos nacių 
valdžia turi teisėtų pretenzijų, į kurias Vakarų galybės pri- 
valo atsižvelgti. Johnas Maynardas Keynesas aiškino, jog Ver- 
salio sutartis buvo žiauri ir kontraproduktyvi, tad Britanija 
ir Prancūzija galėjo kaltinti tik save dėl to, kad Vokietijos po- 
litika tapo pikta ir revanšistinė. Kai Hitleris pareiškė protes- 
tą dėl valdžios elgesio su etniniais vokiečiais Čekoslovakijo- 
je ir kitur, Vakarų demokratijos buvo linkusios jį pripažinti. 
Ir kitos Europos valstybės nenorėjo patikėti, jog ideologinė 
priešprieša kompromisą su Hitleriu ir naciais daro negalimą. 
1936 m. Prancūzijos premjeras Leonas Blumas sakė atvyku- 
siam Vokietijos ministrui: „Esu marksistas ir žydas“, bet „mes 
nieko nepasieksime, jeigu ideologinius barjerus laikysime ne- 
įveikiamais“.!"' Daugelis save įtikino tuo, kad nors Hitleris 
blogas, alternatyva jam Vokietijoje veikiausiai būtų dar blo- 
gesnė. Britų ir prancūzų pareigūnai stengėsi gauti Hitlerio pa- 
rašą įvairiuose susitarimuose, tikėdami, kad tik jis gali su- 
valdyti tai, kas buvo laikoma dar labiau ekstremistiniais Vo- 
kietijos visuomenės gaivalais." 


10 Cituoju pagal A.J.P. Taylor, The Origins of the Second World War 
(New York, 1983), p. 73-74. 


1 Cituoju pagal Henry Kissinger, Diplomacy (New York, 1994), 
p. 307. 


12 Kaip sakė vienas prancūzų pareigūnas Berlyne, „Jeigu Hitleris 
nuoširdžiai skelbia savo taikingus ketinimus, tai jis galės mus pasvei- 
kinti su pasiektu susitarimu; jeigu jis turi kitokių planų arba jeigu ku- 
rią nors dieną jis užleis savo vietą kokiam nors fanatikui, tai mes bū- 
sime bent jau atitolinę karo pradžią, o tai yra jau išlošis“. Cituoju pa- 
gal Anthony Adamthwaite, France and the Coming of the Second World 
War, 1936-1939 (London, 1977), p. 30; Kissinger, Diplomacy, p. 294. 

Vykdant nuolaidžiavimo politiką buvo siekiama išlošti lai- 
ko, nes tikėtasi, kad Hitlerį galima patenkinti. Tačiau Brita- 
nijai ir Prancūzijai ši strategija baigėsi katastrofa. Kiekvieni 
prabėgę metai leido Vokietijai išnaudoti savo latentinį eko- 
nominį bei pramoninį pranašumą ir persiginkluoti taip, kad 
demokratinės Europos šalys jau buvo nepajėgios Hitlerio su- 
turėti arba jį nugalėti tada, kai jis galiausiai smogė savo smū- 
gi. 1940 m. Hitlerio propagandos ministras Josephas Goeb- 
belsas, kalbėdamas apie du prabėgusius Europos diplomati- 
jos dešimtmečius, stebėjosi: 

1933 m. Prancūzijos premjeras turėjo pasakyti (jeigu aš būčiau 

buvęs prancūzų premjeras, būčiau pasakęs): „Naujasis reich- 

skancleris yra tas žmogus, kuris parašė Mein Kampf, kuris kal- 
ba tokius ir anokius dalykus. Šio žmogaus negalime toleruoti 
savo kaimynystėje. Arba jis pasitraukia, arba mes puolame!“ 

Bet jie to nepadarė. Jie paliko mus ramybėje leisdami mums 

prasmukti pro rizikos zoną, ir mes sugebėjome apiplaukti vi- 

sus pavojingus rifus. O kai mes jau buvome pasiruošę ir gerai ap- 


siginklavę, geriau negu jie, tada jie pradėjo karą!13 


Rafinuoti nuolaidžiavimo argumentai galbūt galėjo būti ir 
veiksmingesni, jeigu jie būtų buvę adresuoti kitam žmogui, 
kitokioje šalyje ir kitokiomis aplinkybėmis, pavyzdžiui, trečio- 
jo dešimtmečio Vokietijos lyderiui Gustavui Stresemannui. Jie 
buvo visiškai neveiksmingi Hitleriui ir ketvirtojo dešimtme- 
čio Vokietijai. Tiesą sakant, nuolaidžiavimo politika tada bu- 
vo ne analizės, o silpnumo produktas. 

Pirmasis pasaulinis karas labai susilpnino Europą, o Ant- 
rasis pasaulinis karas, kilęs dėl šios Europos strategijos ir di- 
plomatijos fiasko, beveik sunaikino Europos valstybes kaip 


13 Cituoju pagal Paul Johnson, Modern Times: The World from the 
Tzventies to the Eighties (New York, 1983), p. 341. 

globalines galybes. Po karo jos nepajėgė siųsti į užjūrius pa- 
kankamų pajėgų, kad išlaikytų savo kolonijines imperijas 
Azijoje, Afrikoje bei Artimuosiuose Rytuose, todėl buvo pri- 
verstos masiškai išsižadėti daugiau nei penkis šimtmečius 
trukusio imperinio viešpatavimo, ir tai buvo bene svarbiau- 
sias globalinės įtakos perskirstymo epizodas Žmonijos istori- 
joje. Mažiau nei per dešimtmetį nuo Šaltojo karo pradžios eu- 
ropiečiai savo kolonijines valdas Azijoje ir Artimuosiuose Ry- 
tuose perleido Jungtinių Valstijų strateginei atsakomybei — 
kartais tai darė savo noru, kartais - spaudžiami Amerikos, 
kaip tai buvo Sueco krizės atveju. 

Antrojo pasaulinio karo pabaigoje daugelis įtakingų ame- 
rikiečių vylėsi, kad Europą galima atstatyti kaip „trečiąją jė- 
gą“ pasaulyje, pakankamai stiprią, kad atsilaikytų prieš So- 
vietų Sąjungą, o tai leistų Jungtinėms Valstijoms pasitraukti 
iš Europos. Franklinas Rooseveltas, Deanas Achesonas ir ki- 
ti amerikiečiai buvo įsitikinę, jog Didžioji Britanija prisiims 
didelės pasaulio dalies gynimo nuo Sovietų Sąjungos naštą. 
Tomis pokario dienomis prezidentas Harry Trumenas net įsi- 
vaizdavo pasaulį, kuriame Londonas ir Maskva konkuruoja 
dėl įtakos, o Jungtinės Valstijos veikia kaip „nešališkas teisė- 
jas“.!* Tačiau tada britų vyriausybė leido aiškiai suprasti, jog 
ji nepajėgia toliau tiekti ekonominės ir karinės paramos Grai- 
kijai ir Turkijai, kurią šios iš jos gavo po karo. O 1947 m. bri- 
tų pareigūnai jau matė, jog Jungtinės Valstijos netrukus „pe- 
rims pasaulio lyderės fakelą iš mūsų stingstančių rankų“? 
Europa tapo priklausoma nuo Jungtinių Valstijų ir dėl savo, 
ir dėl pasaulio saugumo. Prancūzija ir Britanija nesusižavė- 
jo nepriklausomo Europos bloko, „trečiosios galios“, idėja, 
nes baiminosi, jog; tai bus dingstis Amerikai pasitraukti iš Eu- 


14 John Lewis Gaddis, The Long Peace (New York, 1987), p. 55. 
5 Ibid. 

ropos. Vėl joms tektų vienoms stoti prieš Vokietiją, o dabar 
dar ir prieš Sovietų Sąjungą. Kaip sakė vienas Amerikos pa- 
reigūnas, „Vienintelis tvirtybės likutis, prie kurio [prancūzai) 
kabinasi, yra faktas, jog amerikiečių karinės pajėgos stovi tarp 
jų ir raudonosios armijos“ .'* 

Tad nuo Antrojo pasaulinio karo pabaigos ir per vėlesnį 
pusšimtį metų Europa tapo strategiškai priklausoma nuo 
Jungtinių Valstijų. Buvusi globalinė Europos valstybių galia 
nesiekė toliau Europos žemyno. Vienintelė, nors ir gyvybiš- 
kai svarbi, strateginė Europos misija buvo ginti savo terito- 
riją ir atsilaikyti nuo sovietų puolimo, kol atvyktų amerikie- 
čiai. Europiečius reikėjo įtikinėti imtis net šios misijos, o Eu- 
ropos nenoras skirti gynybai tiek lėšų, kiek Amerikos admi- 
nistracija manė esant reikalinga, buvo nuolatinis transatlan- 
tinės trinties šaltinis nuo NATO įsteigimo dienos iki Kenne- 
dy laikų, kurio „lankstaus atsako“ doktrina priklausė nuo 
ryškaus Europos įprastųjų karinių pajėgų padidėjimo, ir Re- 
agano laikų, kai Amerikos kongresmenai ėmė reikalauti, kad 
Europa imtųsi papildomų priemonių „dalijantis“ bendros 
gynybos naštą. 

Tačiau Šaltojo karo aplinkybės sukūrė turbūt neišvengia- 
mą Amerikos ir Europos interesų trintį. Amerikiečiai teikė pir- 
menybę tokioms Europos karinėms pajėgoms, vadovauja- 
moms, žinoma, NATO, kurios galėtų sulaikyti sovietų kariuo- 
menę Europos žemėje nesigriebiant branduolinio ginklo, ir, 
žinoma, didžiausių nuostolių patirtų europiečiai, o ne ame- 
rikiečiai. Nė kiek ne keista, kad daugelis europiečių į pagei- 
daujamos gynybos formą laikėsi kitokio požiūrio. Jie buvo lin- 
kę kliautis JAV branduoliniu skėčiu, nes tikėjo, kad Europos 
saugumą gali garantuoti JAV ir Sovietų tarpusavio grėsmės 
balansas ir garantuoto abipusio susinaikinimo doktrina. Bet 
kuriuo atveju pirmaisiais Šaltojo karo metais Europos ekono- 
mikos buvo per daug silpnos, kad savigynai apsirūpintų pa- 

kankamomis karinėmis pajėgomis. Tačiau net tada, kai Eu- 
ropos ekonomikos atsigavo, europiečiai nerodė ypatingo no- 
ro sumažinti savo karinio atsilikimo nuo JAV. Amerikiečių 
branduolinė garantija atėmė iš europiečių paskatas leisti gy- 
nybai tiek pinigų, kad galėtų atkurti savo, kaip didžiųjų ka- 
rinių galybių, statusą. Ši priklausomybės psichologija buvo 
neišvengiama Šaltojo karo ir branduolinio amžiaus realybė. 
Išdidi golistinė Prancūzija galėjo mėginti nuo jos vaduotis — 
pasitraukti iš NATO ir kurti savo nedideles branduolines pa- 
jėgas. Tačiau šis force de frapper buvo iš esmės tik simbolinis; 
nei Prancūzijos, nei Europos jis neišvadavo iš strateginės pri- 
klausomybės nuo Jungtinių Valstijų. 

Europos santykinis silpnumas transatlantiniuose santy- 
kiuose atrodė mažiau probleminis Šaltojo karo metu iš da- 
lies dėl unikalių geopolitinių to konflikto aplinkybių. Kad ir 
užgožta dviejų supergalybių jos flanguose, susilpnėjusi Eu- 
ropa vis dėlto išliko pagrindine strategine arena pasaulinei 
kovai tarp komunizmo ir demokratinio kapitalizmo, o tai, 
kartu su išliekamaisiais pasaulinės lyderystės įpročiais, lei- 
do europiečiams išsaugoti didesnę tarptautinę įtaką ir tarp- 
tautinę pagarbą nei tą, kurią jie galėjo paremti savo grynai 
karine galia. Amerikos Šaltojo karo strategija buvo grindžia- 
ma transatlantinės sąjungos idėja. Svarbiausia buvo palai- 
kyti „Vakarų“ vienybę ir darną. Natūralu, kad tai didino eu- 
ropiečių nuomonės globaliniais klausimais svarbą ir sukūrė 
tiek europiečiams, tiek amerikiečiams perdėtą Europos galios 
įvaizdį. 

Šis įvaizdis išliko ir paskutinįjį XX a. dešimtmetį. Balka- 
nų konfliktas tą dešimtmetį privertė Jungtines Valstijas tęsti 
savo politiką, teikiančią Europai strateginį prioritetą. Atro- 
dė, kad po Šaltojo karo NATO aljansas atrado savo naują 
misiją —- nešti taiką į tuos žemyno regionus, kur vis dar vyko 
smurtiniai etniniai konfliktai, kurie, kad ir mažesnio masto, 

atrodė gana panašūs į ankstesnius šio šimtmečio konfliktus. 
NATO plėtra į savo sudėtį įtraukiant buvusius sovietų bloko 
narius - pergalės Šaltajame kare vainikavimas ir „vientisos 
ir laisvos“ Europos sukūrimas — buvo dar vienas didysis Va- 
karų projektas, kuris leido Europai išlikti Amerikos politinio 
ir strateginio mąstymo centre. 

Po to atsirado ankstyvas „naujosios“ Europos pažadas. Su- 
sijungimas į vientisą politinį ir ekonominį vienetą - 1992 m. 
Mastrichto istorinis laimėjimas - daugeliui sužadino senosios 
Europos galybės atkūrimo nauja politine forma viltį. „Europa“ 
būtų nauja supergalybė - ne tik ekonomine ir politine, bet ir 
karine prasme. Ji gebėtų spręsti tokias krizes Europos žemyne, 
kaip etniniai konfliktai Balkanuose, ir naujai iškiltų kaip glo- 
balinis pirmosios linijos žaidėjas. Paskutiniame XX a. dešimt- 
metyje europiečiai vis dar pasitikinčiai galėjo teigti, jog suvie- 
nytos Europos galia atkurs galiausiai tą globalinį „daugiapo- 
liškumą“, kurį sunaikino Šaltojo karo baigtis. Ir dauguma ame- 
rikiečių, kad ir su prieštaringomis emocijomis, susitaikė su 
būsimąja Europos supergalybe. Harvardo universiteto profe- 
sorius Samuelis Huntingtonas pranašavo, kad Europos Sąjun- 
gos susijungimas bus „svarbiausias žingsnis“ pasaulio reak- 
cijoje į Amerikos hegemoniją ir kad tai bus „tikroji daugiapo- 
linė“ įžanga į XXI amžių." 

Jeigu Europa šį pažadą būtų įvykdžiusi paskutinį XX a. 
dešimtmetį, pasaulis šiandien veikiausiai būtų visiškai kitoks. 
Jungtinės Valstijos ir Europa dabar galėtų derėtis dėl naujų 
santykių, grindžiamų apylyge galia, užuot mėginusios doro- 
tis su didžiule galių nelygybe. Visai gali būti, jog tokio abi- 
pusio prisitaikymo pastangų rezultatas būtų buvęs naudin- 


16 Ibid., p. 65. 


17 Samuel P. Huntington, „The Lonely Superpower“, Foreign Af- 
fairs 78 (March/April 1999): 35-49. 


30 


APIE ROJŲ IR GALIĄ 


gas abiem pusėms: Europa galėjo prisiimti tam tikrą globali- 
nio saugumo palaikymo naštą, o Jungtinės Valstijos, formuo- 
damos savo užsienio politiką, galėjo labiau atsižvelgti į Eu- 
ropos interesus bei aspiracijas. 

Tačiau „naujoji“ Europa šio pažado neįvykdė. Ekonomi- 
nėje ir politinėje srityje Europos Sąjunga padarė stebuklų. Ne- 
paisant skeptikų abipus Atlanto baimių, Europa ištesėjo sa- 
vo susivienijimo pažadą. Ir susivienijusi Europa iškilo kaip 
didžiulė ekonominė galybė, gebanti lygia greta stoti su Jung- 
tinių Valstijų ir Azijos ekonomikomis, ir lygiomis sąlygomis 
derėtis tarptautinės prekybos bei finansų klausimais. Jeigu 
Šaltojo karo pabaiga turėjo pradėti erą, kurioje ekonominė ga- 
lia turėtų didesnę reikšmę nei karinė, kaip to tikėjosi dauge- 
lis tiek Europoje, tiek Jungtinėse Valstijose, tai Europos S4- 
junga buvo išties pasiruošusi formuoti pasaulio tvarką dis- 
ponuodama įtaka, nenusileidžiančia Junginėms Valstijoms. 
Tačiau Šaltojo karo pabaiga nesumažino karinės galios reikš- 
mės, ir europiečiai netrukus suvokė, jog ekonominė galia ne- 
būtinai atstoja strateginę ir karinę galias. Jungtinės Valsti- 
jos, kurios išlaikė savo ekonominę ir karinę galybę, smarkiai 
pralenkė Europą savo bendra galia, kuria jos gali disponuo- 
ti tarptautinėje arenoje. 

Faktiškai paskutinis XX a. dešimtmetis buvo ne Europos 
supergalybės kilimo, bet tolesnio Europos smukimo JAV ka- 
rinės galios atžvilgiu laikotarpis. Balkanų konfliktas dešimt- 
mečio pradžioje atskleidė Europos karinį bejėgiškumą ir po- 
litinį susiskaidymą; Kosovo konfliktas dešimtmečio pabaigo- 
je atskleidė tai, kokia transatlantinė praraja skiria karines 
technologijas ir pajėgumą vykdyti šiuolaikinius karo veiks- 
mus, ir ši praraja po kelerių metų tapo tik ryškesnė. Už Eu- 
ropos ribų, dešimtmečiui baigiantis, atotrūkis tapo dar ryš- 
kesnis, nes paaiškėjo, jog Europos valstybių galia ir valia vyk- 
dyti karines akcijas, individualiai ar kolektyviai, regionuose 

už Europos ribų iš esmės yra nykštukinė. Europiečiai galėjo 
pasiųsti taikdarių pajėgas į Balkanus. Tiesą sakant, galiau- 
siai jie pasiuntė didžiausias tokias pajėgas į Bosniją, Kosovą 
ir Makedoniją, net Afganistaną, ir galbūt kada nors pasiųs į 
Iraką. Tačiau jie neturėjo priemonių, kurios padėtų dislokuo- 
ti ir išlaikyti karinį kontingentą potencialiai priešiškoje teri- 
torijoje net Europoje. Net palankiausiomis aplinkybėmis Eu- 
ropos vaidmuo apsiribojo taikdariais ir po to, kai Jungtinės 
Valstijos, veikdamos savarankiškai, įvykdė lemiamą karinės 
misijos ir situacijos stabilizavimo užduotį. Kaip sakė kai ku- 
rie europiečiai, tikrasis darbo pasidalijimas buvo toks: Ame- 
rika „ruošė pietus“, o Europa „plovė lėkštes“. 

Didesnis Amerikos polinkis griebtis karinės jėgos ne vi- 
sada reiškia didesnį norą prisiimti nuostolius. Karinių pajė- 
gumų nelygybė neturi jokio ryšio su santykine Amerikos ir 
Europos karių drąsa. Prancūzų, britų ir net vokiečių vyriau- 
sybės kartais mažiau rūpinasi savo kariškių saugumu nei 
Amerikos prezidentai. Balkanų krizės metu dešimtojo dešimt- 
mečio viduryje ir vėliau Kosove britų premjeras Tony Blairas 
labiau nei prezidentas Clintonas buvo linkęs pasiųsti kariuo- 
menę sausumos veiksmams prieš Serbiją. Tačiau vienaip ar 
kitaip ši karinių pajėgumų nelygybė veikė prieš europiečius. 
Amerikos siekis vengti nuostolių ir pasirengimas leisti didžiu- 
lius pinigus naujoms karinėms technologijoms leido jai susi- 
kurti galingas karines pajėgas, galinčias tiksliai smogti triuš- 
kinančius smūgius iš didžiulių atstumų ir mažinančias nu- 
ostolių riziką savo kariams. Tuo tarpu Europos kariuomenės 
buvo mažiau technologiškai aprūpintos ir labiau priklauso- 
mos nuo artimos kovos taktikos. Šis technologinis atsilikimas, 
kuris visiškai atsiskleidė paskutinįjį XX a. dešimtmetį, JAV 
kariuomenei padarius stebėtiną pažangą ypatingo taiklumo 
ginkluotėje, jungtinių smūgių operacijose ir komunikacijos bei 
informacijos rinkimo technologijoje, dar labiau atšaldė euro- 

piečių norą kariauti, nes neturint pajėgumų, leidžiančių smog- 
ti triuškinančius smūgius iš saugaus atstumo, jiems tektų pa- 
tirti daugiau nuostolių vykdant bet kokią karinę akciją. 

Šis Europos karinis silpnumas palyginti su Jungtinių 
Valstijų galia neturėtų stebinti, nes šiais bruožais pasižymė- 
jo Europos karinės pajėgos Šaltojo karo metu. Strateginis Šal- 
tojo karo iššūkis ir sulaikymo (containment) doktrina, reikala- 
vusi, pasak George'o Kennano, „judrios ir budrios atsakomo- 
sios jėgos nuolat kintančiuose geografiniuose bei politiniuo- 
se taškuose“, privertė Jungtines Valstijas kurti karines pajė- 
gas, gebančias vykdyti karines akcijas iškart keliuose tolimuo- 
se regionuose.!š Europos strateginis vaidmuo buvo visiškai ki- 
toks — ginti save ir atlaikyti sovietų pajėgų puolimą, o ne vyk- 
dyti tolimus karinius išpuolius." Dėl to daugumai Europos 
valstybių teko išlaikyti didžiulę sausumos kariuomenę, pasi- 
ruošusią blokuoti sovietų invazijos maršrutus savo teritorijo- 
je, o ne rengti mobilias pajėgas tolimiems regionams. Ameri- 
kiečiai ir europiečiai, siūlę po Šaltojo karo pabaigos Europai 
plėsti savo strateginį vaidmenį už Europos žemyno ribų, rei- 
kalavo revoliucinių Europos strategijos ir galios permainų. 
Buvo nerealu tikėtis, jog europiečiai susigrąžins savo, kaip 
tarptautinės galybės, statusą, kurį jie turėjo iki Antrojo pasau- 
linio karo, nebent Europos tautos būtų panorėjusios didžiu- 
lius išteklius iš socialinių programų perkelti į karines pro- 
gramas, restruktūrizuoti ir modernizuoti savo karines pajė- 
gas - kariuomenę, kurios paskirtis yra pasyvi teritorinė gy- 
nyba, pakeisti kariuomene, gebančia veikti toli nuo namų. 


18 X [George F. Kennan|, „The Sources of Soviet Conduct“, Foreign 
Affairs, July 1947, perspausdinta kn. James F. Hoge Jr. and Fareed Za- 
karia, eds., The American Encounter: The United States and the Making of 
the Modern World (New York, 1997), p. 165. 


19 Jungtinė Karalystė ir Prancūzija turėjo didžiausius pajėgumus 
vykdyti karines operacijas užjūriuose, tačiau šia savo galia jos toli gražu 
neprilygo Jungtinėms Valstijoms. 

Europos elektoratas, žinoma, nepanoro atlikti tokios re- 
voliucinės savo prioritetų peržiūros. Jis ne tik nenorėjo mo- 
kėti už jėgos panaudojimo galimybę už Europos ribų, bet po 
Šaltojo karo nenorėjo mokėti net už tokias pajėgas, kurių rei- 
kėtų vykdant bent minimalias karines akcijas savo žemyne 
be Amerikos paramos. Be to, neatrodo, kad kam nors rūpėjo 
išsiaiškinti, ar Europos elektoratas norėtų skirti pinigų 
NATO stiprinimui arba nepriklausomai Europos užsienio ir 
gynybos politikai. Jo atsakymas būtų buvęs tas pats. Užuot 
Sovietų Sąjungos žlugimą traktavę kaip progą išplėsti Euro- 
pos strateginę viziją, europiečiai jį suvokė kaip gerą progą 
išsidalyti nemažus taikos dividendus. Europai Sovietų Są- 
jungos žlugimas ne tik pašalino strateginį priešą; tam tikra 
prasme jis pašalino geopolitikos poreikį. Daugelis europie- 
čių Šaltojo karo baigtį suvokė kaip atostogas po strategijos. 
Nors buvo kalbama apie Europos kaip globalinės galybės kū- 
rimą, Europos šalių vidutinis gynybai skiriamas biudžetas 
pamažu nusmuko žemiau 2 proc. BNP lygio, o paskutinia- 
me XX a. dešimtmetyje Europos karinė galia nuolat smuko 
JAV galios atžvilgiu. 

Šaltojo karo pabaiga kitokių padarinių turėjo kitoje Atlanto 
pusėje. Nors dauguma amerikiečių taip pat tikėjosi taikos di- 
videndų, o gynybos biudžetas sumažėjo arba beveik nesikei- 
tė dešimtąjį dešimtmetį, išlaidos gynybai išliko daugiau nei 
3 proc. BNP lygmens. Beveik iškart po Sovietų imperijos su- 
byrėjimo įvyko Irako invazija į Kuveitą, po kurios sekė di- 
džiausia karinė Amerikos akcija per paskutinįjį ketvirtį am- 
žiaus — Jungtinės Valstijos beveik pusę milijono karių nusiun- 
tė į Persų įlankos regioną. Vėliau Amerikos administracija su- 
mažino buvusias Šaltojo karo metų karines pajėgas, tačiau ne 
taip drastiškai, kaip buvo galima tikėtis. Faktiškai besikeičian- 
čios Amerikos administracijos netraktavo Šaltojo karo pabai- 
gos kaip progos išeiti strateginių atostogų. Nuo pirmojo Bus- 


34 


APIE ROJŲ IR GALIĄ 


ho administracijos ir Clintono administracijos metais Ameri- 
kos strategija ir karinis planavimas buvo grindžiamas prie- 
laida, jog Jungtinėms Valstijoms beveik vienu metu gali tekti 
kovoti ir nugalėti dviejuose karuose skirtinguose pasaulio re- 
gionuose. Šio dviejų karų standarto, kad ir dažnai kritikuo- 
jamo, niekada neišsižadėjo kariniai ir civiliniai šalies lyde- 
riai, kurie buvo įsitikinę, jog Jungtinės Valstijos turi būti pa- 
siruošusios kovoti Korėjos pusiasalyje ir Persų įlankoje. Tas 
faktas, jog Jungtinės Valstijos galėjo net svarstyti tokio kari- 
nio pajėgumo palaikymo galimybę, jas atskiria nuo europie- 
tiškųjų jos sąjungininkių, kurios nebuvo pajėgios kovoti bent 
vieno nedidelio karo prie pat savo namų, o jau kalbėti apie 
du didelius karus tūkstančių mylių atstumu. Pagal istorinius 
standartus Amerikos karinė galia po Šaltojo karo, ypač jos 
galia mesti karines pajėgas į bet kurį pasaulio kraštą, išlieka 
beprecedentis. 

Jau pats Sovietų imperijos žlugimas nepaprastai padidi- 
no Amerikos santykinę galią likusio pasaulio atžvilgiu. Di- 
džiulis Amerikos karinis arsenalas, kadaise vos pakankamas 
atsverti Sovietų galiai, dabar galėjo būti naudojamas visame 
pasaulyje be konkurencijos. Šis „vienpolinis momentas“ tu- 
rėjo natūralų ir numatomą padarinį: Jungtinės Valstijos pra- 
dėjo noriau naudoti savo galią užsienyje. Išnykus Sovietų ga- 
lios atsvarai, Jungtinėms Valstijoms atsivėrė galimybė vykdyti 
intervencijas praktiškai bet kuriame pasaulio krašte - šį fak- 
tą atspindėjo užjūrio karinių intervencijų gausėjimas, kuris 
prasidėjo pirmojo Busho administracijos metu (invazija į Pa- 
namą 1989 m., Persų įlankos karas 1991 m. ir humanitarinė 
intervencija į Somalį 1992 m.) ir tęsėsi Clintono laikais - in- 
tervencija į Haitį, Bosniją ir Kosovą. Nors daugelis Amerikos 
politikų kalbėjo apie traukimąsi iš pasaulio, realiai Amerika 
vis dažniau vykdė intervencijas užsienyje nei Šaltojo karo me- 
tais. Naujų technologijų dėka Jungtinės Valstijos galėjo lais- 

viau naudoti jėgą, ribotesniais būdais galėjo smogti oro ir ra- 
ketų smūgius užsienyje, ir tai darė vis dažniau. Tad Šaltojo 
karo pabaiga tik padidino ir taip jau didelį Europos galios 
atotrūkį nuo Amerikos galios. 


Galios ir silpnumo psichologija 

Ši didžiulė ir didėjanti galių nelygybė negalėjo nesukurti 
strateginės savivokos ir strateginių „kultūrų“ atotrūkio. Na- 
tūralu, kad stiprios valstybės į pasaulį žvelgia kitaip negu 
silpnosios. Jos skirtingai vertina riziką ir grėsmes, skirtingai 
apibrėžia saugumą ir jų nesaugumo tolerancijos lygiai kiti. 
Disponuojantys didele karine galia labiau yra linkę jėgos nau- 
dojimą traktuoti kaip naudingą tarptautinių santykių įrankį 
nei tie, kurie turi mažesnę karinę galią. Faktiškai stipresnieji 
jėga gali kliautis labiau nei jiems derėtų. Vienas britų anali- 
tikas, kritikuodamas Amerikos polinkį griebtis karinių veiks- 
mų, prisimena seną patarlę: „Kai turi plaktuką, visos proble- 
mos atrodo kaip vinys.“ Tikra tiesa. Tačiau valstybėms, ne- 
disponuojančioms didele karine galia, iškyla priešingas pa- 
vojus: kai neturi plaktuko, tai nenori, kad kas nors atrodytų 
kaip vinis. Galios ir silpnumo psichologija paaiškina daug 
ką iš to (žinoma, ne viską), kas šiandieną Jungtines Valstijas 
skiria nuo Europos. 

Problema nėra nauja. Šaltojo karo metu amerikiečių kari- 
nis pranašumas ir santykinis Europos silpnumas sukeldavo 
svarbių ir kartais labai rimtų jų nesutarimų dėl JAV ir sovie- 
tų ginklavimosi varžybų ir Amerikos intervencijų į Trečiąjį pa- 
saulį. Golizmas, Ostpolitik ir įvairūs sąjūdžiai už Europos ne- 
priklausomybę bei vienybę buvo ne tik Europos garbės ir 
veiksmo laisvės siekio išraiška. Jie atspindėjo ir Europos įsi- 
tikinimą, jog Amerikos pozicija Šaltojo karo metu buvo per- 

nelyg konfrontacinė, militaristinė ir pavojinga. Pačioje Šalto- 
jo karo pradžioje, kai Churchillis ir kiti kartais reiškė susirū- 
pinimą dėl to, kad Jungtinės Valstijos užima pernelyg švel- 
nią poziciją santykiuose su Stalinu, paprastai amerikiečiai kė- 
lė griežtesnio sovietų tramdymo idėjas, o europiečiai joms 
priešinosi. Europiečiai buvo įsitikinę, jog jie geriau žino, kaip 
dorotis su sovietais: bendravimu ir vilionėmis naudoti komer- 
cinius ir politinius ryšius, kantrumu ir pakantumu. Tai buvo 
teisėta pozicija, kurią kartkartėmis pripažino daugelis ameri- 
kiečių, ypač Vietnamo karo metu ir netrukus po jo, kai Ame- 
rikos lyderiai irgi patikėjo, jog ir jie veikia iš silpnumo pozi- 
cijos. Tačiau nuolatinis europiečių priešinimasis kietesnei 
Amerikos pozicijai Šaltajame kare atspindėjo pamatinį ir nuo- 
latinį Europos silpnumą santykiuose su Jungtinėmis Valsti- 
jomis: Europa paprasčiausiai disponavo mažesnėmis karinių 
operacijų galimybėmis ir buvo labiau pažeidžiama galingos 
Sovietų Sąjungos priešstatoje. Europos pozicija galbūt taip pat 
atspindėjo žemyno karų prisiminimą. Amerikiečiai, kai patys 
nebūdavo įvelti į dėtante subtilybes, Europos poziciją trakta- 
vo kaip naują nuolaidžiavimo politikos formą, kaip grįžimą 
prie ketvirtojo dešimtmečio bailumo psichologijos. Europiečiai 
ją traktavo kaip išmintingesnę ir rafinuotesnę politiką, kaip 
galimą atsvarą tam, ką laikė pernelyg konfrontacine Vašing- 
tono pozicija Šaltajame kare. 

Vis dėlto Šaltojo karo metu tai buvo veikiau taktiniai, o 
ne filosofiniai nesutarimai. Tai nebuvo ginčai dėl karinės ga- 
lios tikslų, nes abi Atlanto pusės aiškiai kliovėsi savo jung- 
tine karine galia, pajėgiančia atremti bet kurį galimą sovietų 
puolimą, kad ir kaip mažai tikėtinas toks puolimas atrody- 
tų. Šaltojo karo pabaiga, kuri vienu kartu išryškino ir galių 
nelygybę, ir pašalino bendrą sovietų priešą, ne tik išryškino 
strateginių perspektyvų skirtingumus, bet ir pakeitė nesuta- 
rimo esmę. 

Beveik visą paskutinį XX a. dešimtmetį nostalgiški politi- 
kai bei politikos analitikai abiejose Atlanto pusėse pabrėžda- 
vo, jog amerikiečiai ir europiečiai iš esmės sutaria dėl grės- 
mių taikai ir pasaulio tvarkai prigimties, tik nesutaria dėl to, 
kaip į jas derėtų atsakyti. Ši optimistinė analizė nepastebėjo 
atsiveriančios prarajos. Pastarąjį dešimtmetį vis dažniau Jung- 
tinės Valstijos ir jų sąjungininkės Europoje pradėjo rimtai ne- 
sutarti dėl to, kas laikytina netoleruojamomis grėsmėmis tarp- 
tautiniam saugumui ir pasaulio tvarkai, ir tai akivaizdžiai pa- 
rodė Irako atvejis. Visi šie nesutarimai pirmiausia atspindi 
galių nelygybę. 

Vienas didžiausių transatlantinių nesutarimų pasibaigus 
Šaltojam karui kilo dėl to, kurios „naujos“ grėsmės nusipel- 
no didžiausio dėmesio. Amerikos administracijai didžiausią 
rūpestį kėlė vadinamosios piktavalės valstybės (rogue states) 
ir tai, ką prezidentas George'as W. Bushas prieš metus pa- 
vadinimo „blogio ašimi“. Dauguma europiečių ramiau žvel- 
gė į šių režimų keliamus pavojus. Kaip yra sakęs vienas pran- 
cūzų pareigūnas, „Problemą kelia 'nepavykusios', o ne 'pik- 
tavalės valstybės.“ 

Kodėl amerikiečiai ir europiečiai skirtingai suvokia tas pa- 
čias grėsmes? Europiečiai dažnai sako, jog amerikiečiai kelia 
nepamatuotus „tobulo“ saugumo reikalavimus. Tai paaiški- 
nama tuo, jog jie šimtmečius saugiai gyveno už dviejų van- 
denynų.*? Europiečiai tariasi žiną, ką reiškia gyventi grėsmės 
šešėlyje arba šalimais su blogiu, nes jie taip gyveno šimtme- 
čius — ir tai paaiškina didesnę jų toleranciją tokioms grės- 
mėms, kurias galbūt kelia Saddamo Husseino Irakas, ajatolų 
Iranas ar Šiaurės Korėja. Jų nuomone, amerikiečiai perdeda 
šių režimų keliamas grėsmes. 


20 Tiesą sakant, šį požiūrį taip pat galima atrasti daugelyje Ame- 
rikos vadovėlių. 

Tačiau šis kultūrinis paaiškinimas neįtikina. Jungtinės 
Valstijos savo formavimosi dešimtmečius gyveno didelio ne- 
saugumo laikus, nes buvo supamos priešiškų Europos impe- 
rijų Šiaurės Amerikos žemyne ir jautė nuolatinę savo pačių 
suirimo grėsmę veikiant išcentrinėms jėgoms, kurias skatino 
išorės grėsmės — šalies nesaugumas buvo pagrindinė Geor- 
ge'o Washingtono Atsisveikinimo kalbos tema. Europiečių ta- 
riama tolerancija nesaugumui ir blogiui veikiausiai yra per- 
dėta. Ištisus tris šimtmečius Europos katalikai ir protestantai 
buvo linkę veikiau žudyti nei toleruoti vieni kitus; ir du pas- 
kutinieji šimtmečiai nepaliudijo didesnės prancūzų ar vokie- 
čių tarpusavio tolerancijos. Kai kurie europiečiai teigia, jog, 
būtent dėl to, kad Europa taip daug kentėjo, ji labiau nei Ame- 
rika toleruoja kančią ir todėl labiau toleruoja grėsmes. Labiau 
tikėtina, jog tiesa yra visiškai priešinga. Pirmojo pasaulinio 
karo prisiminimas britų ir prancūzų visuomenes privertė į na- 
cių Vokietiją žvelgti su baime, o ne su didesne tolerancija, ir 
ši nuostata itin prisidėjo joms priimant nuolaidžiavimo stra- 
tegiją ketvirtajame XX a. dešimtmetyje. 

Didesnę Europos tolerancijos šiandienos grėsmėms geriau 
paaiškina jos palyginti didelis silpnumas. Nesunku suvokti 
galios ir bejėgiškumo psichologijos skirtumą. Žmogus miške, 
ginkluotas tik peiliu, gali nuspręsti, kad link jo sėlinantis lo- 
kys yra toleruotina grėsmė, nes jo alternatyva - sumedžioti 
lokį turint tik peilį - yra rizikingesnė už tą alternatyvą, jei jis 
gulėtų nejudėdamas ir tikėtųsi, kad lokys jo neužpuls. Tačiau 
tas pats Žmogus, ginkluotas šautuvu, veikiausiai kitaip ver- 
tins tai, kas laikytina toleruotina rizika. Kodėl rizikuoti būti 
sudraskytam, jeigu tokios rizikos galima išvengti? Ši visiškai 
normali žmogiškoji psichologija įkalė pleištą tarp Jungtinių 
Valstijų ir Europos. Europiečių dauguma visada manė, kad 
Saddamo Husseino keliamas pavojus labiau toleruotinas už 
jo pašalinimo riziką. Tačiau amerikiečiai, būdami stipresni, 

nusibrėžė žemesnį tolerancijos slenkstį dėl Sadamo ir jo ma- 
sinio naikinimo ginklų, ypač po rugsėjo 11-osios. Abu verti- 
nimai buvo visiškai natūralūs atsižvelgiant į skirtingas ga- 
lingosios Amerikos ir silpnesnės Europos perspektyvas. Eu- 
ropiečiai sako, jog amerikiečiai mėgsta „spręsti problemas“, 
ir tai yra tiesa, nes tie, kurie turį didesnį pajėgumą joms spręsti 
labiau linkę mėginti jas spręsti nei tie, kurie tokio pajėgumo 
neturi. Amerikiečiai galėjo įsivaizduoti sėkmingą invaziją į 
Iraką ir Saddamo nuvertimą, todėl 2002 m. pabaigoje daugiau 
nei 70 procentų amerikiečių pritarė tokiai akcijai. Nė kiek ne- 
keista, kad europiečiams tokia akcija atrodė neįsivaizduoja- 
ma ir bauginanti. 

Nepajėgumas atsakyti į grėsmes ne tik verčia griebtis to- 
lerancijos. Jis gali versti problemos nematyti. Normalu mė- 
ginti išmesti iš galvos tai, su kuo nieko negali padaryti. Pa- 
sak vieno Europos viešosios nuomonės tyrinėtojo, net pats 
dėmesys „grėsmėms“ skiria Amerikos politikos formuotojus 
nuo jų kolegų Europoje. Amerikiečiai, - rašo Stevenas Evert- 
sas, - kalba apie užsienio „grėsmes“, tokias kaip „masinio 
naikinimo ginklo platinimas, terorizmas ir 'piktavalės vals- 
konfliktai, migracija, organizuotas nusikalstamumas, skurdas 
ir aplinkos alinimas“. Tačiau kaip pabrėžia Evertsas, esmi- 
nis skirtumas yra ne kultūros ar filosofijos skirtumas, bet ga- 
lios nelygybė. Europiečiams „labiau rūpi problemos ..., ku- 
rias lengviau spręsti politinėmis priemonėmis ir dideliais pi- 
nigais.“* Kitaip sakant, europiečiai daugiau dėmesio skiria 
sės, o ne toms „grėsmėms“, kur Europos silpnumas nežada 
priimtinų sprendimų. Jeigu Europos strateginė kultūra šian- 


21 Steven Everts, „Unilateral America, Lightweight Europe: Mana- 
ging Divergence in Transatlantic Foreign Policy“, working paper, Cen- 
tre for European Reform, February 2001. 

dien mažiau vertina kietą jėgą bei karinę galią ir daugiau 
vertina tokius „minkštos“ jėgos įrankius kaip ekonomika ir 
prekyba, tai ar iš dalies tai nepaaiškinama tuo, jog Europos 
silpna karinė galia ir stipri ekonomika? Amerikiečiai leng- 
viau pastebi grėsmių egzistavimą ir mato jas net ten, kur ki- 
ti jų galbūt nemato, nes jie gali lengviau įsivaizduoti doroji- 
mosi su jomis būdus. 

Tačiau nevienodas grėsmių suvokimas Jungtinėse Valsti- 
jose ir Europoje nėra tik psichologinis dalykas. Jį taip pat 
lemia praktinė realybė, kuri yra dar vienas galių nelygybės 
ir dabartinės tarptautinės tvarkos padarinys. Nors Irakas ir 
kitos 'piktavalės valstybės' kėlė grėsmę Europai, objektyviai 
jos nekėlė jai tokio pat lygio grėsmės, kokią kėlė Jungtinėms 
Valstijoms. Visų pirma yra Amerikos suteiktoji saugumo ga- 
rantija Europai, kuria europiečiai mėgavosi šešetą dešimtme- 
čių nuo tada, kai Jungtinės Valstijos prisiėmė atsakomybę už 
tvarkos palaikymą atokiuose pasaulio regionuose - nuo Ry- 
tų Azijos iki Artimųjų Rytų - iš kurių Europos valstybės be- 
veik visiškai pasitraukė. Europiečiai įtikėjo, atvirai pripažin- 
dami ar nepripažindami to sau, jog jeigu koks nors Irakas 
ar kita 'piktavalė valstybė' keltų joms realią ir tiesioginę (ne 
vien potencialią) grėsmę, tai Jungtinės Valstijos imtųsi rei- 
kiamų priemonių. Jeigu Šaltojo karo metu Europai neišven- 
giamai teko prisiimti didelę savo gynybos naštos dalį, tai pa- 
sibaigus Šaltajam karui europiečiai mėgavosi kaip niekada 
aukštu „nemokamo saugumo“ lygiu, nes dauguma tikėtinų 
grėsmių kilo iš regionų už Europos ribų, kur tik Jungtinės 
Valstijos galėjo efektyviai panaudoti jėgą. Vien tik praktine 
prasme (realaus strateginio planavimo prasme) Irakas, Šiau- 
rės Korėja, Iranas ar bet kuri kita /piktavalė valstybė pasau- 
lyje nebuvo pirmaeilė Europos problema. Ir, žinoma, ne Ki- 
nija. Europiečiai ir amerikiečiai sutarė, kad tai pirmiausia yra 
Amerikos problemos. 

Štai kodėl Saddamas Husseinas niekada nebuvo suvokia- 
mas kaip tokia grėsmė Europai, kokia jis buvo Jungtinėms 
Valstijoms. Transatlantinės galių nelygybės loginis padarinys 
buvo tai, kad uždavinys sutramdyti Saddamą Husseiną vi- 
sada priklausė pirmiausia Jungtinėms Valstijoms, o ne Euro- 
pai, ir su tuo sutiko kiekvienas“? - įskaitant ir Saddamą, ir 
būtent dėl to jis visada laikė Jungtines Valstijas, o ne Europą 
savo pagrindiniu priešu. Persų įlankoje, Artimuosiuose Ry- 
tuose ir daugelyje kitų pasaulio regionų (įskaitant Europą) 
Jungtinės Valstijos atlieka svarbiausio tvarkdario vaidmenį. 
„Esate tokie galingi“, - europiečiai dažnai sako amerikie- 
čiams, — „tad kodėl visur matote sau grėsmes?“ Tačiau bū- 
tent dėl to, kad Amerika yra didžioji galybė, prisiėmusi atsa- 
komybę už kitų valstybių saugumą, ji yra svarbiausias ir daž- 
nai vienintelis taikinys. Suprantama, daugumą europiečių 
tenkino šis jos vaidmuo. 

Europos ir Amerikos viešosios nuomonės apklausa, atlik- 
ta 2002 m. vasarą, aiškiai atskleidžia šį transatlantinį grės- 
mių suvokimo skirtumą. Nors buvo skelbiama, jog ji liudija 
didesnį ar mažesnį Amerikos ir Europos visuomenių sutari- 
mą, skaičiai rodo, jog amerikiečiams kur kas labiau nei euro- 
piečiams rūpi grėsmė, kurią kelia ne tik Irakas, Iranas ir Šiau- 
rės Korėja, bet ir Kinija, Rusija, Indijos ir Pakistano priešprie- 
ša ir net Izraelio bei arabų valstybių konfliktas - beveik vi- 
sais šiais klausimais kur kas daugiau amerikiečių nei euro- 
piečių išreiškė savo susirūpinimą." Tačiau kodėl amerikiečiai, 


2 Nepaisant aiškaus britų indėlio į karinę operaciją prieš Iraką. 


23 Apklausa, kurią finansavo Vokietijos Marshallo fondas ir Čikagos 
užsienio santykių taryba, buvo atlikta 2002 m. birželio 1-liepos 6 d. 
Paprašyti nurodyti, kurios „galimos grėsmės gyvybiniams interesams“ 
kelia „ypatingą pavojų“, 91 procentas amerikiečių ir 65 procentai eu- 
ropiečių nurodė „tarptautinį terorizmą“. „Irako masinio naikinimo gin- 
kių“ klausimu atotrūkis buvo 28 punktai: 86 procentai amerikiečių Iraką 

„apsaugoti dviejų vandenynų“, turėtų rūpintis įsižiebiančiais 
Azijos subkontinento arba Rusijos konfliktais labiau nei eu- 
ropiečiai, gyvenantys šalia? Mat amerikiečiai žino, jog kilus 
bet kokiam tarptautiniam konfliktui - Taivano sąsiauryje ar 
Kašmyre - veikiausiai būtent jiems pirmiems tektų įsitraukti 
į konfliktą. Tai Žino ir europiečiai. Apklausos rodo, jog ame- 
rikiečiams labiau nei europiečiams rūpi grėsmės globaliniam 
saugumui, 0 europiečiams labiau rūpi globalinio atšilimo 
problemos; ir tai liudija, jog visuomenės skirtingose Atlanto 
pusėse stebėtinai tiksliai jaučia labai skirtingus savo šalių glo- 
balinius vaidmenis. 

Amerikiečiai yra „kaubojai“, kaip mėgsta sakyti europie- 
čiai. Ir šiame posakyje yra tiesos. Jungtinės Valstijos veikia 
kaip tarptautinis šerifas, galbūt pats prisiėmęs šį vaidmenį, 
bet vis dėlto smarkiai pritariant kitiems, ir mėgina įtvirtinti 
tam tikrą taikos bei teisingumo tvarką pasaulyje, kurį ameri- 
kiečiai suvokia kaip anarchinį ir kuriame jos pažeidėjus ten- 
ka tramdyti arba naikinti, paprastai ginklu. Europa, pagal šią 
„laukinių Vakarų“ analogiją, primena salūno šeimininką. 
Nusikaltėliai šaudo į šerifus, ne į salūnų šeimininkus. Fak- 
tiškai, salūno šeimininko požiūriu, šerifas, mėginantis jėga 
įvesti tvarką, kartais gali būti labiau pavojingas už nusikal- 
tėlius, kurie, bent jau kartais, ateina galbūt tik išgerti. 

Kai po rugsėjo 11-osios milijonai europiečių išėjo į gatves, 
dauguma amerikiečių manė, jog, jie tai daro vedami bendro 
pavojaus ir bendro intereso: europiečiai žino, jog; gali ateiti ir 
jų eilė. Tačiau europiečių jausmai buvo kitokie. Europiečiai 


traktavo kaip „ypač rimtą“ grėsmę, palyginti su 58 procentais europie- 
čių. „Islamiškojo fundamentalizmo“ atžvilgiu šis santykis buvo 61—49; 
„karinio konflikto tarp Izraelio ir kaimyninių arabų“ atžvilgiu jis buvo 
67-43; „įtampos tarp Indijos ir Pakistano“ atžvilgiu: 54-32; „Kinijos taps- 
mo pasauline galybe“ atžvilgiu: 56-19; „politinių sukrėtimų Rusijoje“ 
atžvilgiu: 27-15. 

niekada nemanė, jog jie bus kitas taikinys. Jie galėtų būti ant- 
rinis taikinys — dėl sąjungos su Jungtinėmis Valstijomis, bet 
jie nėra pirminis taikinys, kadangi jie nebėra imperialistai Ar- 
timuosiuose Rytuose, jeigu būtų kitaip, tai žadintų tokį pat 
antagonizmą, kokio dabar sulaukia Jungtinės Valstijos. Kai 
europiečiai ašarojo ir mojavo Amerikos vėliavėlėmis po rug- 
sėjo 11-osios, jie reiškė nuoširdžią žmogišką simpatiją. Tai bu- 
vo liūdesio ir užuojautos amerikiečiams išraiška. Gerai tai ar 
blogai, šios europiečių solidarumo demonstracijos buvo vei- 
kiau spontaninės užuojautos, 0 ne savo interesų apdairaus 
išskaičiavimo išraiška. Europiečių simpatija, nelydima ben- 
dro pavojaus ir bendros atsakomybės suvokimo, nesubūrė 
europiečių ir amerikiečių į bendrą strateginę partnerystę. Prie- 
šingai, kai tik amerikiečiai nuo tiesioginių Osamos bin La- 
deno paieškų ir Al Kaedos naikinimo tikslų perėjo prie pla- 
tesnių strateginių „karo su terorizmu“ tikslų, europiečiai nuo 
jų nusigręžė. 

Skirtingas grėsmių ir dorojimosi su jomis būdų suvokimas 
tam tikra prasme yra tik paviršinė išraiška, liudijanti giles- 
nius galingos Amerikos ir palyginti silpnesnės Europos pa- 
saulėžiūrų skirtumus. Europiečius ir amerikiečius skiria ne 
vien nesutarimai dėl to, kaip spręsti tokias specifines proble- 
mas kaip Irakas. Skiriasi jų požiūris ir į tai, kaip apskritai 
turi būti tvarkomas pasaulis, kokį vaidmenį jame turi atlikti 
tarptautinės institucijos bei tarptautinė teisė ir kokį vaidme- 
nį tarptautiniuose santykiuose turi atlikti jėgos naudojimas 
ir diplomatija. 

Kai kurie šio nesutarimo aspektai sietini su galios nely- 
gybe. Europos santykinis silpnumas natūraliai didina Euro- 
pos suinteresuotumą kurti tokį pasaulį, kuriame karinė jėga 
ir kietoji galia būtų svarbiau už ekonominę ir minkštąją ga- 
lią, tokią tarptautinę tvarką, kur tarptautinė teisė ir tarptauti- 
nės institucijos būtų svarbesnės negu atskirų valstybių galia, 

kur vienašališki galingų valstybių veiksmai būtų draudžia- 
mi, ir kur visos šalys, nepriklausomai nuo jų galios, turėtų 
lygias teises ir būtų vienodai ginamos visuotinai pripažintų 
tarptautinių elgesio normų. Dėl savo santykinio silpnumo eu- 
ropiečiai yra suinteresuoti menkinti ir galiausiai atmesti bru- 
talias anarchinio hobsiškojo pasaulio, kur galiausiai jėga le- 
mia šalių saugumą ir sėkmingą raidą, taisykles. 

Tai nėra priekaištas. Silpnesnės valstybės to siekia nuo 
neatmenamų laikų. To siekė amerikiečiai XVIII amžiuje ir 
XIX amžiaus pradžioje, kol europietiškoji galios politikos 
sistema, palaikoma globalinių Prancūzijos, Britanijos ir Ru- 
sijos ambicijų, amerikiečiams kėlė nuolatinę imperinio susi- 
dorojimo grėsmę. Tais laikais to siekė ir mažosios Europos 
valstybės, iš kurių šaipėsi Burbonų karaliai bei kiti galingi 
monarchai, kuriems veikiau rūpėjo raison d'ėtat. XVIII amžiu- 
je didžioji tarptautinės teisės atvirose jūrose advokatė buvo 
Amerika, o didžioji oponentė buvo Britanija - „jūrų šeimi- 
ninkė“. Anarchijos pasaulyje mažosios valstybės visada bai- 
minasi, jog taps aukomis. Kita vertus, didžiosios valstybės 
paprastai baiminasi, kad taisyklės jas gali suvaržyti labiau 
nei jos gali sutramdyti anarchiją. Anarchiniame pasaulyje 
jos kliaujasi tuo, kad jų pačių galia užtikrins jų saugumą ir 
gerovę. 

Šis natūralus, istorinis stipresniųjų ir silpnesniųjų nesu- 
tarimas pasireiškia šiandienos transatlantiniame ginče dėl 
vienašališkumo problemos. Europiečiai paprastai mano, jog, 
jų priešinimasis Amerikos vienašališkumui įrodo jų didesnį 
atsidavimą pasaulinės tvarkos principams. Ir iš tiesų, jų at- 
sidavimas šiems idealams, kad ir ne absoliutus, yra dides- 
nis nei daugumos amerikiečių. Tačiau europiečiai mažiau 
linkę pripažinti kitą tiesą —- kad jų priešinimasis vienašališ- 
kumui irgi yra egoistinis. Kadangi Europos šalys nėra pajė- 
gios vykdyti vienašališkų karinių akcijų nei individualiai, nei 

kolektyviai kaip „Europa“, visai natūralu, jog jos turi prie- 
šintis idėjai, kad kitiems būtų leidžiama daryti tai, ko jos ne- 
gali padaryti pačios. Europiečiams apeliavimas į daugiaša- 
liškumą ir tarptautinę teisę žada realią praktinę naudą ma- 
žomis sąnaudomis. 

To negalima pasakyti apie Jungtines Valstijas. Viešosios 
nuomonės apklausos nuolat rodo, jog iš principo amerikie- 
čiai palaiko daugiašales akcijas. Jie net palaiko akcijas, vyk- 
domas JT organizacijos vardu, nes šią organizaciją faktiškai 
sukūrė patys amerikiečiai. Tačiau išlieka paprastas faktas: 
amerikiečiai yra pajėgūs veikti vienašališkai ir ne kartą sėk- 
mingai taip veikė. Lengvabūdiška tezė, jog Amerika negali 
„veikti viena“, yra veikiau naivaus tikėjimosi išraiška, o ne 
fakto konstatacija. Amerikiečiai, žinoma, norėtų veikti kartu 
su kitais, ir jų veiksmai būtų sėkmingesni, jeigu Jungtinės 
Valstijos turėtų sąjungininkų. Tačiau jeigu išties būtų tiesa, 
jog Jungtinės Valstijos negali veikti vienašališkai, tai dabar 
nebūtų didžiojo transatlantinio ginčo dėl Amerikos vienaša- 
liškumo. Šiandienos problema, jeigu tai išvis yra problema, 
jog Jungtinės Valstijos gali „veikti vienos“, todėl vargu ar mus 
turi stebinti tai, jog Amerikos supergalybė nori išsaugoti šį 
savo gebėjimą. Geopolitinė logika diktuoja tai, kad amerikie- 
čiai mažiau nei europiečiai yra suinteresuoti palaikyti dau- 
giašališkumą kaip visuotinį valstybių elgesio principą. Ne- 
svarbu, ar vienašališkumas yra geras, ar blogas dalykas, ta- 
čiau jį uždraudus amerikiečiai objektyviai nuo to nukentėtų 
labiau nei bet kuri kita valstybė šiandienos vienpoliame pa- 
saulyje. Tiesą sakant, vien tam, kad amerikiečiai perimtų eu- 
ropiečių požiūrį į daugiašališkumo privalumus, jie turėtų būti 
net labiau nei europiečiai atsidavę tarptautinės teisinės tvar- 
kos idealams ir principams. Europiečių idealai ir interesai 
konverguoja pasaulyje, tvarkomame pagal daugiašališkumo 
principą. Amerikiečiams jie nekonverguoja. 

Taip pat suvokiama, kodėl europiečius baugina Amerikos 
vienašališkumas ir kodėl jie turi mėginti jį tvardyti per tokias 
institucijas kaip Jungtinės Tautos. Tie, kurie patys negali veik- 
ti vienašališkai, natūraliai nori turėti mechanizmą, leidžiantį 
kontroliuoti tuos, kurie taip veikti gali. Europos požiūriu, 
Jungtinės Valstijos gali atrodyti kaip palyginti gėrybinis he- 
gemonas, tačiau kiek jo veiksmai trukdo klostytis pasaulio 
tvarkai, palankesnei silpnesniųjų valstybių saugumui, tiek ob- 
jektyviai jis yra pavojingas. Tai iš dalies paaiškina, kodėl 
pastaraisiais metais principiniu Europos užsienio politikos 
tikslu tapo, vieno Europos stebėtojo žodžiais, Jungtinių Vals- 
tijų „sudaugiašalinimas“.* Tai paaiškina europiečių reikala- 
vimą, kad Jungtinės Valstijos veiktų tik su JT Saugumo tary- 
bos pritarimu. JT Saugumo taryba tėra blyški tikrosios dau- 
giašalės tvarkos aproksimacija, nes ją Jungtinės Valstijos su- 
kūrė siekdamos penkioms „didžiosioms galybėms“ pokario 
eroje suteikti išimtinę teisę spręsti, kas yra ir kas nėra teisėta 
tarptautinė akcija. Šiandieną Saugumo taryboje yra tik viena 
„didžioji galybė“ - Jungtinės Valstijos. Tačiau Saugumo ta- 
ryba vis dėlto išlieka ta vieta, kur silpnesnės valstybės, to- 
kios kaip Prancūzija, bent jau teoriškai gali kontroliuoti Ame- 
rikos veiksmus, jeigu Jungtines Valstijas pavyksta įtikinti at- 
vykti į Saugumo tarybą ir įsipareigoti paklusti jos sprendi- 
mams. Europiečiams JT Saugumo taryba atstoja galią, kurios 
jie patys neturi. 

Tiesą sakant, nepaisant Huntingtono ir kitų realizmo te- 
oretikų pranašavimų, europiečiai net nemėgino atremti kylan- 
čios Amerikos koloso galios - jie nemėgino akumuliuoti sa- 
vo pačių atstojamosios galios. Akivaizdu, kad net vienaša- 
liškai veikiančių Jungtinių Valstijų jie nelaiko pakankamai 
rimta grėsme, kuri juos priverstų didinti savo karines išlai- 


24 Everts, „Unilateral America, Lightweight Europe?“ 

das. Jie nenori susidėti ir su Kinija, kuri dosniai leidžia pini- 
gus gynybai, kad taip atsvertų Jungtinių Valstijų galią. Vie- 
toje to, europiečiai Amerikos galią tikisi sutramdyti patys ne- 
disponuodami galia. Galiausiai, pasiekę rafinuotumo ir sub- 
tilumo viršūnę, jie nori kontroliuoti amerikietiškąjį begemotą 
apeliuodami į jo sąžinę. 

Tam tikru mastu tai yra racionali strategija. Jungtinės Vals- 
tijos yra begemotas su sąžine. Jos nėra panašios į Liudviko XIV 
Prancūziją ar Jurgio III Angliją. Amerikiečiai nesako, net pa- 
tys sau, kad jų veiksmus pateisina raison d ėtat. Jie nepreten- 
duoja į stipresniojo teisę ir neskelbia pasauliui, kaip tai darė 
atėniečiai Melose, jog „stiprieji valdo, ką gali, silpnieji kenčia, 
ką privalo“. Amerikiečiai niekada nepripažino Europos seno- 
sios tvarkos principų ir nesivadovavo makiaveliška pasaulė- 
žiūra. Amerika yra perdėm liberali ir pažangi visuomenė, o tiek, 
kiek amerikiečiai kliaujasi jėga, jie mano, jog ji turi būti prie- 
monė liberaliosios civilizacijos principams ir liberaliajai pasau- 
lio tvarkai įtvirtinti. Amerikiečiai net pripažįsta Europos siekį 
sukurti tvarkingesnę pasaulinę sistemą, grindžiamą ne jėga, o 
taisyklėmis — juk būtent jie tokio pasaulio siekė jau tada, kai 
europiečiai vis dar aukštino Machtpolitik. Nors šie bendri ide- 
alai ir siekiai formuoja užsienio politiką abiejose Atlanto pu- 
sėse, tačiau jie negali paneigti labai skirtingų perspektyvų, iš 
kurių europiečiai ir amerikiečiai žvelgia į pasaulį ir į galios 
vaidmenį tarptautiniuose reikaluose. 


Hyperpuissance 


Dabartinė transatlantinių santykių įtampa neprasidėjo 
nuo George'o W. Busho išrinkimo prezidentu 2001 m. sausį, 
ji neprasidėjo ir po rugsėjo 11-osios. Nors negrabi Busho ad- 
ministracijos diplomatija pirmaisiais jo prezidentavimo mė- 

nesiais paryškino skirtingas europiečių ir amerikiečių pozi- 
cijas tarptautinės tvarkos klausimais, ir nors rugsėjo 11-osios 
atakos ryškiausiai nušvietė transatlantinį strateginių pozici- 
jų skirtingumą, šie skirtumai jau buvo akivaizdūs Clintono 
metais ir net per pirmojo Busho prezidentavimą. Jau 1992 m. 
girdėjosi abipusių priekaištų dėl Bosnijos. Pirmojo Busho ad- 
ministracija atsisakė imtis veiksmų manydama, kad svarbes- 
nių strateginių įsipareigojimų turi kitur. Europiečiai pasiskel- 
bė, kad imsis veiksmų, pasak jų, tai buvo „Europos valan- 
da“, tačiau jų žodžiai nuskambėjo kaip tuščia deklaracija, kai 
paaiškėjo, jog Europa net Bosnijoje nėra pajėgi veikti be Jung- 
tinių Valstijų paramos. Kai Prancūzija ir Vokietija žengė pir- 
mus nedidelius žingsnius kurdamos kažką panašaus į ne- 
priklausomas Europos gynybines pajėgas, Busho administra- 
cija suraukė nosį. Europiečių nuomone, tai buvo blogiausia 
iš abiejų pasaulių. Jungtinės Valstijos vis mažiau ėmė rūpin- 
tis Europos saugumu, bet kartu priešiškai sutiko europiečių 
siekį patiems prisiimti šią atsakomybę.* Europiečiai skundė- 
si dėl Amerikos išdavystės; amerikiečiai jiems priekaištavo dėl 
jų silpnumo ir nedėkingumo. 

Šiandieną daugelis europiečių prisimena Clintono metus 
kaip transatlantinės harmonijos laikus, tačiau būtent per tuos 
metus europiečiai ėmė reikšti nepasitenkinimą Amerikos ga- 
lia ir arogantiškumu Šaltojo karo baigties pasaulyje. Būtent 
Clintono prezidentavimo metais Prancūzijos užsienio reika- 
lų ministras Hubertas Vėdrine'as paleido į apyvartą termi- 
ną hyperpuissanse apibūdinti Amerikos begemotui, pernelyg 
bauginančiai galingam, kad pakaktų jį įvardyti vien kaip su- 
pergalybę. Ir būtent tais metais europiečiai Jungtines Valsti- 
jas pradėjo traktuoti kaip „mušeiką hegemoną“. Šio pobū- 


25 Charles Grant, „European Defence Post-Kossovo?“, working pa- 
per, Centre for European Reform, June 1999, p. 2. 


49 


APIE ROJŲ IR GALIĄ 


džio priekaištai pirmiausia buvo taikomi Valstybės sekreto- 
rės Madelaine Albright adresu, kurią vienas iš amerikietiš- 
kųjų jos kritikų kiek hiperbolizuotai apibūdino kaip „pirmą 
Valstybės sekretorių Amerikos istorijoje, kurio diplomatinė 
specializacija ... buvo pamokslavimas kitoms valstybėms, 
naudojant grasinimų kalbą ir netaktišką gyrimąsi savo ša- 
lies galia bei dora.“ 

Jau tada problema, dėl kurios sprendimo būdų Amerikos 
ir Europos politika ėmė aiškiai skirtis, buvo Irakas. Europie- 
čiai buvo šokiruoti, kai Albright ir kiti Amerikos administ- 
racijos pareigūnai 1997 m. pradėjo kalbėti apie tai, kad eko- 
nominės sankcijos prieš Iraką, įvestos po Persų įlankos ka- 
ro, negali būti atšauktos, kol Saddamas Husseinas išlieka 
valdžioje. Jie tikėjo, klasikiniu europiečių stiliumi, jog Irakui 
reikėtų suteikti paskatų geresniam elgesiui, o ne grasinti, kla- 
sikiniu amerikiečių stiliumi, dar didesnėmis ekonominėmis 
sankcijomis arba karinės prievartos akcijomis. Didėjantis ski- 
limas tarp Jungtinių Valstijų ir jų sąjungininkių Irako klau- 
simu iškilo viešumon 1997 metų pabaigoje, kai Clintono ad- 
ministracija padidino spaudimą Bagdadui - mėgino jį pri- 
versti bendradarbiauti su JT ginkluotės inspektoriais, o Pran- 
cūzija kartu su Rusija bei Kinija blokavo Amerikos pasiūly- 
mus JT Saugumo taryboje. Kai Clintono administracija galiau- 
siai griebėsi karinės jėgos - ėmė bombarduoti Iraką 1998 me- 
tų gruodį, ji tai padarė be JT Saugumo tarybos leidimo ir sa- 
vo pusėje turėjo tik Didžiąją Britaniją. Paskutiniais savo ka- 
dencijos mėnesiais Clintono administracija ir toliau laikėsi 
įsitikinimo, jog „Saddamo Husseino Irakas išlieka pavojin- 
gas, nepasitaisęs, įžūlus ir izoliuotas.“ Jis „niekada negalės 


26 Tai yra buvusio Valstybės departamento patarėjo Charleso Ma- 
echlingo Jr. komentaras, kurį cituoju pagal Thomas W. Lippman, Ma- 
deleinė Albright and the New American Diplomacy (Boulder, CO, 2000), 
p. 165. 

pasitaisyti ar integruotis į tautų bendruomenę“, kol Sadda- 
mas išliks valdžioje.“ Tai nebuvo Prancūzijos ir daugumos 
kitų Europos šalių įsitikinimas. Jos siekė ir tikėjosi būtent to, 
kad Saddamo Husseino Irakas pasitaisys ir įsitrauks į tautų 
bendruomenę. 

Būtent dešimtąjį dešimtmetį iškilo kai kurių nesutarimų, 
galiausiai sukėlusių transatlantinių santykių audras tada, kai 
scenoje pirmąkart pasirodė antrojo Busho administracija. Clin- 
tonas žengė pirmuosius žingsnius diegdamas naująją raketi- 
nės gynybos sistemą, kuri turėjo apsaugoti Jungtines Valsti- 
jas nuo branduolinius ginklus įsigijusių „piktavalių valsty- 
bių “, tokių kaip Šiaurės Korėja. Tokios sistemos įdiegimas 
grėsė Antibalistinės raketinės sistemos sutarties sulaužymu 
ir garantuoto abipusio susinaikinimo doktrinos žlugimu, t. y. 
doktrinos, kurią europiečiai nuo seno laikė esmine savo pa- 
čių strateginio saugumo ašimi. Ji grėsė ir tuo, jog Amerikos 
teritorija bus apginta, o europiečiai liks neapginti nuo bran- 
duolio puolimo, ir tokią padėtį europiečiai, žinoma, laikė ne- 
priimtina. Clintono administracija dalyvavo derybose dėl Ki- 
joto protokolo, skirto globalinių klimato pokyčių problemai, 
tačiau ji sąmoningai nepateikė jo svarstyti Senate, nes Žino- 
jo, kad ten jis bus tikrai atmestas. Ir būtent Clintono admi- 
nistracija, raginama Gynybos sekretoriaus Williamo Coheno 
ir svarbiausių karinių pareigūnų Pentagone, pirmoji pareika- 
lavo, kad Amerikos kariškiai turėtų imunitetą naujojo Tarp- 
tautinio baudžiamojo teismo ieškinių atžvilgiu, nors ši insti- 
tucija turėjo tapti kvintesenciniu simboliu Europos aspiraci- 
joms sukurti pasaulį, kuriame visos tautos būtų lygios prieš 
įstatymą. Atsiribodamas nuo šio daugiašalio Europos kon- 
sensuso, prezidentas Clintonas iš dalies buvo veikiamas spau- 


27 Address by Assistant Secretary of State Martin Indyk to the 
Council on Foreign Relations, April 22, 1999, cituoju pagal ibid., 
p. 183. 

dimo iš respublikonų valdomo Kongreso. Tačiau ir pati Clin- 
tono administracija buvo įsitikinusi, jog šie susitarimai yra 
ydingi; net Clintonas nebuvo „europietis“, kaip vėliau jis pra- 
dėtas vaizduoti. Bet kuriuo atveju didėjantis Amerikos ir Eu- 
ropos politikos skilimas Clintono laikais atspindėjo gilesnę 
realybę. Eroje po Šaltojo karo Jungtinės Valstijos darėsi vis 
labiau vienašališkos santykiuose su likusiu pasauliu, o eu- 
ropiečiai ėmėsi energingiau kurti visuotinesnę tarptautinę tei- 
sinę sistemą, kad sutramdytų būtent tokį vienašališkumą. 

Karas Kosove 1999 m. pavasarį išryškino įdomių ateities 
ženklų. Nors jungtinė sąjungininkų karinė akcija prieš Serbi- 
jos Slobodaną Miloševičių pavyko ir ji buvo pirmoji NATO 
karinė akcija per organizacijos penkiasdešimties metų istori- 
ją, konfliktas atskleidė ir subtilių skilimų aljanso viduje, t. y. 
skilimų, kuriuos jis atlaikė Kosovo atveju, bet galėjo neatlai- 
kyti kitokio pobūdžio kare esant kitokioms tarptautinėms ap- 
linkybėms. | 

Karo eiga atskleidė didžiulį transatlantinį karinį disba- 
lansą. Jungtinės Valstijos atliko daugumą oro misijų, beveik 
visa Serbijoje ir Kosove panaudota precizinio taikymo gin- 
kluotė buvo pagaminta Amerikoje, o Amerikos neprilygsta- 
mas techninis informacijos rinkimo pranašumas reiškė, kad 
99 procentai visų taikinių buvo identifikuoti Amerikos žval- 
gybos. Amerikos dominavimas šiame kare kėlė dvejopą euro- 
piečių nerimą. Viena vertus, tai buvo žiaurus smūgis Euro- 
pos savigarbai. Kaip po karo sakė du britų analitikai, net 
Jungtinė Karalystė, „kuri vaizduojasi esanti rimta karinė ga- 
lybė, sugebėjo parūpinti tik 4 procentus lėktuvų ir 4 procen- 
tus numestų bombų“.* Europos iškiliausiems strateginiams 
mąstytojams Prancūzijoje, Vokietijoje ir Britanijoje Kosovo ka- 


28 Tim Garden and John Roper, „Pooling Forces“, Centre for Euro- 
pean Reform, December 1999. 


52 


APIE ROJŲ IR GALIĄ 


ras tik „išryškino Europos ginkluotųjų pajėgų stiprinimo svar- 
bą“. Jiems buvo apmaudu dėl to, kad net tokiame artimame 
regione kaip Balkanai Europos „karinis pajėgumas“ buvo tik 
„menka trupmena“ palyginti su Amerikos." 

Dar didesnį nerimą kėlė tai, kad Europos priklausomybė 
nuo Amerikos karinės galios Jungtinėms Valstijoms suteikė 
ne tik lemiamą įtaką planuojant karo veiksmus, bet ir vyk- 
dant tarptautinę diplomatiją iki karo, per karą ir po jo. Pa- 
vyzdžiui, europiečiai po kelių dienų bombardavimo norėjo 
pertraukos, kad Miloševičius gautų šansą nutraukti krizę. Ta- 
čiau Jungtinės Valstijos ir NATO pajėgų vadas amerikietis ge- 
nerolas Wesley K. Clarkas nesutiko. Dauguma europiečių, 
ypač prancūzai, norėjo bombardavimo kampaniją eskaluoti 
pamažu siekdami sumažinti Serbijos nuostolius ir suteikti Mi- 
loševičiui paskatą baigti konfliktą, kol NATO pajėgos nesu- 
naikino visų vertingų taikinių. Tačiau Clarkas nesutiko. Kaip 
jis aiškina, „JAV kariniame mąstyme, jeigu jau griebiamės jė- 
gos stengiamės veikti kuo ryžtingiau“ >? Daugelis europiečių 
norėjo bombardavimą sukoncentruoti į serbų pajėgas, vyk- 
džiusias „etninį valymą“ Kosove. Tačiau kaip prisimena Clar- 
kas, „Dauguma amerikiečių buvo įsitikinę, kad geriausias ir 
greičiausias būdas pakeisti Miloševičiaus laikyseną - tai 
smogti jam ir jo režimui kuo stipresnį smūgį“?! 

Nesvarbu, kas iš jų buvo teisus dėl to, kaip turėjo būti ka- 
riaujamas tas karas ar turi būti kariaujamas bet kuris kitas 
karas, liūdnas faktas Europai buvo tai, kad Kosovo kare bu- 


2 Christoph Bertram, Charles Grant, and Franėois Heisbourg, „Eu- 
ropean Defence: The Next Steps“, Centre for European Reform, CER 
Bulletin 14 (October/November 2000). 


30 Wesley K. Clark, Waging Modern War (New York, 2001). 


31 Amerikiečiai taip pat nenorėjo, kad jų pilotai skraidytų Žemai, 
kur jie galėtų būti lengviau pašaunami. Ibid. 

vo naudojama „Amerikos ginkluotė“, todėl jis daugiausia bu- 
vo kariaujamas pagal „Amerikos doktriną“ .*? Nepaisant Eu- 
ropos didžiulės ekonominės galios ir nepaisant jos sėkmės 
kuriant politinę sąjungą, Europos karinis silpnumas nulėmė 
diplomatinį jos silpnumą ir smarkiai sumažino jos politinę 
įtaką palyginti su Jungtinių Valstijų įtaka net krizėje, įvyku- 
sioje Europos žemyne. 

Amerikiečiai buvo nepatenkinti. Generolas Clarkas ir jo 
kolegos skundėsi, kad varginančios pastangos išlaikyti al- 
janse konsensusą trikdė karo eigą ir pailgino jo trukmę. Kaip 
vėliau sakė Clarkas, prieš karą „mes nesugebėjome pateikti 
Miloševičiui nedviprasmiško ir aiškaus įspėjimo“ iš dalies 
dėl to, kad daugelis Europos valstybių nenorėjo grasinti, jog, 
imsis karinių veiksmų be JT Saugumo tarybos mandato. Tai 
Clarkas, tipiškai amerikietišku stiliumi, pavadino Europos 
„teisinėmis problemomis“. Amerikiečiams šios „teisinės ving- 
rybės“ buvo „kliuviniai deramam planavimui ir pasiruoši- 
mui“ prieš karą.“ Pačios karinės akcijos metu Clarką ir jo 
kolegas amerikiečius nervino būtinybė nuolat ieškoti kompro- 
miso tarp Amerikos karinės doktrinos ir to, ką Clarkas vadi- 
no „Europos nuostata“.“* „Amerikiečiai visada reikalavo pul- 
ti naujus, priešininkui skausmingesnius taikinius ... ir visa- 
da atsirasdavo sąjungininkų, kurie reiškė abejonių ir reika- 
lavo išlygų“. Clarko požiūriu, „Mes sumokėjome mažesnio 
operacinio efektyvumo kainą, nes mėginome operacijos po- 
būdį derinti prie politinių ir teisinių NATO šalių narių rei- 


32 Garden and Roper, „Pooling Forces“. 


33 Clark, Waging Modem War, p. 420, 421. „Dėl teisinio autoriteto 
nebuvimo, - prisimena Clarkas, - beveik visos NATO narės iš pradžių 
atmetė [Valstybės sekretoriaus] Coheno prašymą sankcionuoti NATO 
grasinimą“ prieš pat karą 1999 metų pradžioje. 


34 Ibid., p. 449. 

kalavimų“.* To rezultatas — karas, nepatikęs nei europie- 
čiams, nei amerikiečiams. NATO gynybos ministrų susitiki- 
me, kuris įvyko keliems mėnesiams prabėgus nuo karo, vie- 
nas ministras pareiškė, jog didžiausia sąjungininkų karo Ko- 
sove pamoka yra tai, kad „daugiau niekada nenorėsime im- 
tis tokių akcijų“.* 

Laimei, 1999 metais aljanso sveikata buvo išsaugota, nes 
Clarkas ir jo vyresnybė Clintono administracijoje manė, jog, 
verta mokėti aljanso vienybės išlaikymo kainą. Tačiau ameri- 
kiečių noras palaikyti transatlantinę santarvę net karinio efek- 
tyvumo sumažėjimo kaina smarkiai priklausė nuo specifinių, 
galbūt net unikalių Kosovo konflikto aplinkybių. Jungtinėms 
Valstijoms aljanso darnos ir veiksmingumo išlaikymas buvo 
ne tik priemonė Kosove siekti tikslo; tai buvo vienas svarbiau- 
sių Amerikos intervencijos tikslų, panašiai kaip aljanso išsau- 
gojimas buvo svarbiausias Amerikos ankstesnės intervenci- 
jos į Bosniją motyvas, ir lygiai taip pat kaip aljanso damos 
išsaugojimas buvo pagrindinis Amerikos strategijos tikslas 
Šaltojo karo metais. 

Amerikos nesikišimas į Balkanų konfliktą pirmojo Busho 
administracijos valdymo metu ir Clintono pirmąją kadenciją 
kėlė pavojų, kaip atrodė, paties NATO išlikimui. Kai Valsty- 
bės sekretorius Jamesas Bakeris atsiliepė apie Balkanų karą 
kaip apie grynai „europietiškąjį konfliktą“ ir pareiškė, kad 
Jungtinėms Valstijoms jame „nėra ką veikti“, toks nusiteiki- 
mas, vyravęs tarp jo kolegų, įskaitant ypač tuometinį Jungti- 
nių štabų pirmininką Colliną Powellą, sukėlė rimtą susirū- 
pinimą dėl Amerikos vaidmens Europoje baigiantis Šaltojo ka- 
ro epochai. Ar Jungtinės Valstijos vis dar palaiko Europos 


35 Ibid., p. 426. 


36 Kaip ironiškai prisimena Clarkas, „Niekas nenusijuokė“. Ibid., 
p. 417. 


55 


APIE ROJŲ IR GALIĄ 


saugumą ir stabilumą? Ar NATO yra pajėgi atsakyti į tokius 
konfliktai ir valstybių kolapsas? O galbūt amerikiečių vado- 
vaujamas aljansas savo atgyveno ir nebėra pajėgus sustab- 
dyti agresiją ar etninį valymą net Europos žemyne? 

Amerikos įsitraukimas į Kosovo ir Bosnijos konfliktus ne- 
buvo grindžiamas siaurais Amerikos „nacionalinių interesų“ 
išskaičiavimais bent jau ta prasme, kuria dauguma ameri- 
kiečių šį terminą supranta. Nors dauguma amerikiečių išties 
buvo moraliai suinteresuoti sustabdyti genocidą ir etninį va- 
lymą, ypač Europoje, Amerikos politinio realizmo teoretikai 
atkakliai argumentavo, jog Jungtinės Valstijos jokių „nacio- 
nalinių interesų“ Balkanuose neturi. O kai Clintono parei- 
gūnai ir kiti Amerikos intervencijos šalininkai gynė Ameri- 
kos karinę akciją apeliuodami į nacionalinį interesą, jie tai 
suvokė kaip priemonę aljansui išsaugoti ir atkurti pašlijusį 
transatlantinį ryšį. Galiausiai, kaip ir Šaltajame kare, Ame- 
rika kovojo Balkanuose, kad išsaugotų „Vakarus“. Ir būtent 
šis tikslas nulėmė Amerikos karinę strategiją. Kaip sakė ge- 
nerolas Clarkas, „Nebuvo svarbesnio tikslo už NATO vie- 
nybės išlaikymą“ 

Toks požiūris į karą galbūt buvo racionalus Kosove ir Bos- 
nijoje, tačiau jis kėlė abejonių dėl ateities. Ar Clarkas ir bet ku- 
ris kitas Amerikos kariuomenės vadas tokius pat sprendimus 
priimtų ir kitokiomis aplinkybėmis? Ar jis aukotų operacinį 
efektyvumą, sparčią eskalaciją, „Amerikos karinę doktriną“ ir 
triuškinančio smūgio taktiką kare, kurio tikslas - ne NATO ir 
Europos darnos bei vienybės palaikymas? Faktiškai Kosovo 
karas parodė, kaip sunku būtų Jungtinėms Valstijoms ir jos są- 
jungininkėms Europoje kartu veikti bet kokiame kare. Kas, jei- 
gu joms tektų įsitraukti į karą, kurio pobūdis nėra pirmiausia 


37 Ibid., p. 430. 

„humanitarinis“? Kas, jeigu amerikiečiai manytų, jog iškilo tie- 
sioginė grėsmė jų gyvybiniams interesams? Kas, jeigu ameri- 
kiečiai patirtų siaubingas atakas savo teritorijoje ir baimintų- 
si, jog jos pasikartos? Ar tokiomis aplinkybėmis amerikiečiai 
toleruotų gremėzdišką NATO sprendimų priėmimo ir karinių 
akcijų vykdymo procedūrą? Ar jie norėtų dar kartą eiti į kom- 
promisus su „Europos nuostata“ karo atžvilgiu, ar veikiau veik- 
tų vieni? Atsakymą į šiuos klausimus davė rugsėjo 11-oji. Žu- 
vus beveik trims tūkstančiams žmonių Niujorke, o Osamai bin 
Ladenui esant laisvam Afganistane, JAV kariškiai ir Busho ad- 
ministracija neteko beveik jokio intereso veikti per NATO. 
Transatlantinių santykių požiūriu, tai buvo blogas ženklas, ta- 
čiau tai nebuvo netikėtumas. 

Faktiškai, baigiantis paskutiniam XX a. dešimtmečiui, ga- 
lių nelygybė pamažu jau ardė transatlantinio ryšio audinį. 
Amerikiečiams kėlė pasipiktinimą apribojimai, primetami Eu- 
ropos sąjungininkų, kurie taip mažai prisidėjo prie karo, ta- 
čiau jų „teisinės problemos“ smarkiai mažino karo efektyvu- 
mą. Europiečiams kėlė pasipiktinimą Amerikos dominavimas 
ir juos slėgė jų pačių priklausomybė nuo Amerikos. Pamoka 
amerikiečiams, tarp jų aukščiausiems pareigūnams Clintono 
administracijoje, buvo tai, kad net šalims veikiant su geriau- 
siais ketinimais, daugiašalė karinė akcija negalėjo būti sėk- 
minga be ryškaus Amerikos vienašališkumo komponento, be 
Amerikos pasiryžimo panaudoti savo neprilygstamą galią 
sprendžiant karines ar diplomatines problemas jos silpnes- 
nėms sąjungininkėms rodant neryžtingumą. Ateidama į val- 
džią, Clintono administracija skelbė „aktyvų daugiašališku- 
mą“, o išeidama kalbėjo apie Ameriką kaip apie „nepakei- 
čiamą šalį“. 

Daugeliui europiečių pamoka buvo tai, kad Europai rei- 
kia imtis priemonių, bent iš dalies sumažinančių tą jos pri- 
klausomybę nuo Amerikos galios, kurios, atrodė, po Šaltojo 


57 


APIE ROJŲ IR GALIĄ 


karo nebereikės. Tai savo ruožtu reikalavo, kad Europa susi- 
kurtų nepriklausomas karines pajėgas. 1998 m. pabaigoje šis 
situacijos įvertinimas paskatino ne ką kitą kaip Jungtinių 
Valstijų bičiulį Tony Blairą kreiptis į Prancūziją su beprece- 
denčiu Britanijos pasiūlymu atnaujinti įstrigusias pastangas 
kuriant bendras Europos Sąjungos karines pajėgas, nepri- 
klausomas nuo NATO. Blairas ir Jacguesas Chiracas, veik- 
dami kartu gavo europiečių pritarimą projektui, numatančiam 
sukurti 60 000 karių kontingentą, kurį galima būtų panau- 
doti toli nuo namų ir ten išlaikyti bent vienerius metus. 

Ir vėl, jeigu ši britų ir prancūzų iniciatyva būtų realizuo- 
ta, tai Jungtinės Valstijos ir Europa šiandien jau formuotų 
naujus tarpusavio santykius, grindžiamus didesne Europos 
karine galia ir mažesne priklausomybe nuo Amerikos galios. 
Tačiau ši iniciatyva stringa lygiai taip pat, kaip ir visi kiti 
Europos karinės galios bei strateginės nepriklausomybės di- 
dinimo projektai. 2001 m. gruodį Belgijos užsienio reikalų mi- 
nistras pasiūlė, kad ES karinės pajėgos turėtų paprasčiausiai 
„pasiskelbti egzistuojančios, net jeigu toks pasiskelbimas ne- 
būtų grindžiamas realiu kariniu pajėgumu“ .* Faktiškai visos 
europiečių pastangos sukurti Europos karines pajėgas iki šiol 
žlugdavo. Šiandien Europos Sąjunga nėra arčiau savo nepri- 
klausomų karinių pajėgų, kad ir nedidelių, nei ji buvo prieš 
trejus metus. Ir ši paskutinė nesėkmė kelia klausimą, kurio 
nedrįsta sau iškelti, jau nekalbant apie mėginimą į jį atsaky- 
ti, tokia daugybė europiečių ir „transatlantininkai“ Jungtinė- 
se Valstijose: Kodėl Europa nevykdo Europos Sąjungos pa- 
žado užsienio ir gynybos politikoje ir neatsiliepia net į kai 
kurių svarbiausių savo lyderių raginimus kurti savo karines 
pajėgas, kurios leistų bent šiek tiek atsverti Amerikos karinį 
dominavimą? 


38 John Vinocur, „On Both War and Peace, the EU Stands Divi- 
ded“, International Herald Tribune, December 17, 2001. 

Postmodernusis rojus 


Atsakymo reikia ieškoti ideologijos srityje, europiečių po- 
žiūryje ne tik į gynybos išlaidas, bet ir į pačią karinę galią. 
Kad ir kokia svarbi buvo galių nelygybė formuojantis atitin- 
kamoms Jungtinių Valstijų ir Europos strateginėms kultū- 
roms, jeigu karinių galių nelygybė būtų vienintelė problema, 
tai sprendimas būtų gana paprastas. Turėdama 400 milijonų 
labai apsišvietusių ir produktyvių gyventojų ir 9 trilijonų do- 
lerių vertės ekonomiką Europa šiandien disponuoja ir turtu, 
ir technologiniu pajėgumu tapti pasauline karine galybe, jei- 
gu tik europiečiai norėtų tokia galybe tapti. Jie nesunkiai ga- 
lėtų gynybai išleisti dvigubai daugiau pinigų nei dabar, jei- 
gu manytų, jog tai būtina.* O sumažėjusi Jungtinių Valstijų 
ir Europos galių nelygybė veikiausiai padėtų sumažinti stra- 
teginių nuostatų atotrūkį. 

Amerikos strategų sluoksniuose kartais reiškiama ciniška 
nuomonė, jog europiečiai yra tiesiog „veltėdžiai“, kurie šešis 
pastaruosius dešimtmečius nemokamai naudojasi Amerikos 
jiems suteiktu saugumo skėčiu. Kadangi Amerika sutinka 
leisti tiek daug pinigų jų gynybai, europiečiai savo pinigus 
mielai leidžia socialinės rūpybos programoms, ilgoms apmo- 
kamoms atostogoms ir trumpoms darbo savaitėms. Tačiau 
transatlantinis skilimas yra kažkas daugiau negu tik kari- 
nių pajėgumų nelygybė, ir nors europiečiai galbūt yra velt- 
ėdžiai tiek, kiek mėgaujasi globaliniu saugumu, už Europos 
nenoro didinti savo karinę galią vis dėlto slypi kažkas dau- 
giau nei pasitenkinimas Amerikos teikiama saugumo garan- 


3? Europiečiai aiškina, jog labiau padidinti išlaidas gynybai jiems truk- 
do tam tikri struktūriniai jų nacionalinių biudžetų apribojimai. Tačiau 
jeigu Europai grėstų invazija, ar jos politikai galėtų aiškinti, jog neįma- 
noma padidinti gynybos biudžetų, nes tai prieštarautų ES stabilumo ir 
plėtros pakto nuostatoms? Jeigu vokiečiai išties jaustųsi nesaugūs, ar jie 
vis vien manytų, kad jų socialinės programos turi būti neliečiamos? 


59 


APIE ROJŲ IR GALIĄ 


tija. Juk ir Jungtinės Valstijos XIX amžiuje mėgavosi britų 
laivyno dominavimu Atlante ir Karibų jūroje. Tačiau tai 
joms nesukliudė per paskutinius du to amžiaus dešimtme- 
čius taikos metu pasistatyti tokį savo laivyną, kuris joms 
leido pradėti ir laimėti Amerikos karą su Ispanija, įsigyti Fi- 
lipinus ir tapti pasauline galybe. XIX amžiaus pabaigoje 
amerikiečiai nesitenkino jiems suteiktu saugumu; jie siekė 
didesnės galios. 

Europiečiai šiandien nesiekia didesnės galios, tuo labiau 
didesnės karinės galios. Per pastarąjį pusšimtį metų europie- 
čiai išsiugdė išties kitokį požiūrį į galios vaidmenį tarptauti- 
niuose santykiuose, t. y. požiūrį, kuris tiesiogiai kyla iš jų 
unikalios istorinės patirties po Antrojo pasaulinio karo. Jie 
atmetė jėgos politiką, atnešusią tiek nelaimių per pastarąjį 
šimtmetį. Ir tai yra požiūris į galią, kurio amerikiečiai neper- 
ima ir negali perimti, nes formuojanti istorinė patirtis jų At- 
lanto pusėje buvo kitokia. 

Dar kartą prisiminkime savybes, kurios apibrėžia europie- 
čių strateginę kultūrą: prioritetas deryboms, diplomatijai, pre- 
kybiniams ryšiams, tarptautinei teisei, O ne jėgos naudojimui; 
viliojimui, o ne prievartai; daugiašališkumui, o ne vienaša- 
liškumui. Tiesa, tai nėra tradicinis Europos požiūris į tarp- 
tautinius santykius žvelgiant iš ilgos istorinės perspektyvos. 
Jis yra Europos naujausios istorijos produktas. Šiuolaikinė 
Europos strateginė kultūra išreiškia sąmoningą Europos pra- 
eities, Europos Machtpolitik baisybių atmetimą. Ji išreiškia eu- 
ropiečių nuoširdų ir suprantamą norą niekada negrįžti prie 
tos praeities. Kas geriau už europiečius žino pavojus, kylan- 
čius iš nesaistomos galios politikos, iš perdėto kliovimosi ka- 
rine jėga, iš politikos, skatinamos nacionalinio egoizmo ir tuš- 
tybės, net iš jėgų balanso ir raison d'ėtat? Kaip sakė vokiečių 
užsienio reikalų ministras Joschke Fischeris kalboje, kurioje 
dėstė savąją Europos ateities viziją: „Po 1945 m. iš Europos 

sąvokos visam laukui pašalinome Europos jėgų balanso prin- 
cipą ir atskirų valstybių, atsiradusių po 1648 m. Vestfalijos 
Taikos, hegemonines ambicijas.“*? Pati Europos Sąjunga yra 
baisiojo Europos karų šimtmečio produktas. 

Žinoma, Europos integracija vyko, kad būtų sutramdytos 
konkrečios tautos „hegemoninės ambicijos“. Būtent Vokieti- 
jos prijaukinimas ir integravimas yra didžiausias Europos lai- 
mėjimas, o žvelgiant istoriškai - galbūt didžiausias kada nors 
pasiektas tarptautinės politikos laimėjimas. Kai kurie europie- 
čiai, tarp jų ir Fischeris, prisimena, jog pagrindinį vaidmenį 
sprendžiant „Vokietijos problemą“ suvaidino Jungtinės Vals- 
tijos. Mažiau jų nori prisiminti, jog nacių Vokietijos karinis 
sutriuškinimas buvo būtina sąlyga vėlesnei Europos taikai. 
Dauguma europiečių veikiau nori tikėti, jog „naujoji tvarka“ 
tapo įmanoma dėl Europos sąmonės ir dvasios transformaci- 
jos. Europiečiai, išradę jėgos politiką, virto naujai gimusiais 
idealistais savo valios aktu, nes paliko praeityje tai, ką Fis- 
cheris vadina „senąja jėgų pusiausvyros sistema su jos na- 
cionaline orientacija, koaliciniais įsipareigojimais, tradicine 
nacionalinių interesų politika ir su nuolatine nacionalistinių 
ideologijų atsiradimo bei jų konfrontacijos grėsme.“ 

Viename Europos idealizmo spektro gale Fischeris užima 
beveik kraštutinę poziciją. Tačiau iš tikrųjų Europoje šiuo 
klausimu nėra kairiųjų ir dešiniųjų priešpriešos. Pagrindinė 
Fischerio tezė - kad Europa atmetė senąją galios politikos sis- 
temą ir atrado naują taikių tarptautinių santykių palaikymo 
sistemą — yra plačiai pripažįstama visoje Europoje. Kaip sa- 
ko britų diplomatas ir ES pareigūnas Robertas Cooperis, Eu- 
ropa šiandien gyvena „postmodernioje sistemoje“, kuri grin- 
džiama ne jėgų pusiausvyra, 0 „jėgos atmetimo“ ir „savano- 
riškai prisiimtų elgesio taisyklių“ galia. „Postmoderniame pa- 


40 Fischerio kalba Humboldto universitete Berlyne. 

saulyje, - rašo Cooperis, — raison d'ėtat idėjas ir Machiavellio 
tarpvalstybinių santykių teorijas ... pakeitė moralinis sąmo- 
ningumas“ tarptautinių santykių srityje.“ 

Amerikos realistai iš šio idealizmo gali šaipytis. Hansas 
Morgenthau ir George'as Kennanas manė, jog tik naivūs ame- 
rikiečiai gali tikėti tokiomis „vilsoniškomis“ legalistinėmis ir 
moralinėmis fantazijomis - bet ne karų užgrūdinti, istoriškai 
mąstantys Europos makiavelininkai. Ir vis dėlto, kodėl euro- 
piečiams nebūti idealistais dėl tarptautinių santykių ar bent 
jau dėl tų santykių, kurie būdingi Europos „postmoderniajai 
sistemai“? Amžius Europoje veikę tarptautinių santykių dės- 
niai buvo atšaukti ir neteko galios. Europiečiai dabar kuria 
savo naująją tvarką, laisvą nuo jėgos politikos dėsnių ir net 
jos mentaliteto. Europiečiai paliko praeityje hobsiškąjį anar- 
chijos pasaulį ir įžengė į kantiškąjį amžinosios taikos pasaulį. 

Europiečių kantiškąjį paradoksą faktiškai išsprendė Jung- 
tinės Valstijos. Kantas argumentavo, jog vienintelis amora- 
laus hobsiškojo pasaulio baisybių šalinimo būdas yra pasau- 
linės valstybės, arba pasaulio valdžios, sukūrimas. Tačiau 
kartu jis baiminosi, kad „amžinosios taikos būklė“, kurią to- 
kia pasaulinė valdžia sukurtų, taptų dar didesne grėsme 
žmogaus laisvei nei hobsiškoji tarptautinė tvarka, nes tokia 
valdžia, turėdama jėgos naudojimo monopolį, taptų „baisiau- 
siu despotizmu“'.* Kaip tautos galėtų pasiekti amžinąją tai- 
ką nesunaikinusios žmogaus laisvės, buvo problema, kurios 
Kantas nesugebėjo išspręsti. Tačiau Europai šią problemą pa- 
dėjo išspręsti Jungtinės Valstijos. Kadangi Jungtinės Valsti- 
jos parūpino jai saugumą iš šalies, Europa galėjo išsiversti 


41 Robert Cooper, The Observer, April 7, 2002. 


42 Žr. Thomas L. Pangle and Peter J. Ahrensdorf, Justice Among 
Nations: On the Moral Basis of Power and Peace (Lawrence, KS, 1999), 
p. 200-201. 

be viršvalstybinės valdžios, parūpinančios jai saugumą. Eu- 
ropiečiams nereikėjo galios taikai pasiekti, ir jiems nereikėjo 
galios ją išsaugoti. 

Europos gyvenimą po Antrojo pasaulinio karo daugiau 
nei penkis dešimtmečius formavo ne brutalūs jėgos politikos 
dėsniai, bet tam tikros geopolitinės vizijos laipsniškas įgyven- 
dinimas. Įvyko pasaulinės-istorinės reikšmės stebuklas - vo- 
kiečių liūtas taikiai atsigulė šalia prancūzų avelės. Konflik- 
tas, nuolat niokojęs Europą nuo pat smurtinio Vokietijos gi- 
mimo XIX amžiuje, pagaliau buvo išspręstas. Priemonės, ku- 
riomis šis stebuklas buvo įvykdytas, europiečiams įgijo, ypač 
po Šaltojo karo, šventosios misterijos bruožų. Diplomatija, de- 
rybos, kantrybė, ekonominių ryšių plėtra, politinis užsianga- 
žavimas, naudojimasis veikiau paskatomis, o ne sankcijomis, 
kompromisai, o ne konfrontacijos, judėjimas priekin mažais 
žingsneliais tvardant ambicingesnius siekius — visa tai buvo 
franko-germaniškojo suartėjimo priemonės, ir būtent šios prie- 
monės padarė įmanomą Europos integraciją. Prancūzija iš- 
ties atliko šuolį į nežinią, kai pasiūlė pirmiausia ekonominę, 
o vėliau ir politinio suverenumo sąjungą savo senai priešei 
Vokietijai kaip geriausią sprendimą, leidžiantį užkirsti kelią 
konfliktams ateityje. Vokietija savo ruožtu vardan reintegra- 
cijos Europoje atsisakė bet kokių planų atkurti savo didžiulę 
karinę galią. 

Europos integracija neturėjo remtis karinės atgrasos prie- 
monėmis ar galių pusiausvyra. Priešingai, stebuklas įvyko 
dėl to, kad buvo išsižadėta karinės galios kaip tarptautiniuo- 
se santykiuose naudojamo instrumento - bent jau Europos 
ribose. Per Šaltąjį karą nedaugelis europiečių abejojo, ar rei- 
kia karinės galios Sovietų Sąjungai sutramdyti. Tačiau Šal- 
tojo karo pabaiga, pašalinusi net šį išorinį Sovietų Sąjungos 
pavojų, leido Europos naujajai tvarkai ir jos naujam idealiz- 
mui išsirutulioti į didįjį pasaulinės tvarkos planą. Atsikratę 

karinės gynybos, vidinės ar išorinės, poreikio europiečiai ta- 
po dar labiau tikri, jog tas būdas, kuriuo jie sprendžia tarp- 
tautines problemas, dabar turi būti taikomas visuotinai. Tiek 
pat sumažėjo ir jų tikėjimas saugumo organizacijų, tokių 
kaip NATO, svarba. 

„Tėvų steigėjų genijus, - aiškino Europos Komisijos pre- 
zidentas Romanas Prodis, - pasireiškė tuo, kad nepaprastai 
dideles politines ambicijas ... jie sugebėjo paversti daugybe 
specifinių, beveik techninių sprendimų. Šis netiesioginis ke- 
lias leido imtis tolesnių veiksmų. Suartėjimas vyko pamažu. 
Nuo konfrontacijos perėjome prie bendradarbiavimo ekono- 
mikos srityje, o vėliau ir prie integracijos.“* Štai ką daugelis 
europiečių tariasi galį pasiūlyti pasauliui: ne galią, bet ga- 
lios įveiką. Pasak Everto, Europos Sąjungos „esmę“ nusako 
„tarpvalstybinių santykių pajungimas teisės viršenybei“, o 
sėkminga Europos daugiašalio valdymo patirtis savo ruožtu 
žadina jos ambicijas atversti į savo tikėjimą visą pasaulį.* Eu- 
ropa „turi atlikti savo vaidmenį 'sutvarkant' pasaulį“, - sa- 
ko Prodis, - ji turi pakartoti europietiškąją patirtį pasauliniu 
mastu. Europoje „teisės viršenybė pakeitė grubią valstybinių 
galių sąveiką ... galios politika prarado savo įtaką“ ... „vyk- 
dydami sėkmingą integraciją mes rodome pasauliui, jog įma- 
noma sukurti metodą taikai“. 

Be abejo, yra britų, vokiečių, prancūzų ir kitų, kurie šai- 
posi iš tokio pakylėto idealizmo. Tačiau daugelis europiečių, 
tarp jų daugelis valdžios pareigūnų, kasdien taiko šią euro- 
pietiškąją patirtį likusiam pasauliui, kartais su naujųjų evan- 
gelistų užsidegimu. Europietiškoji Amerikos elgesio su pik- 
tavaliais režimais kritika remiasi šia ypatinga Europos įžval- 


43 Speech by Romano Prodi at the Institut d'Etudes Politigues in 
Paris, May 29, 2001. 


4 Evert, „Unilateral America, Lightweight Europe?“, p. 10. 


64 


APIE ROJŲ IR GALIĄ 


ga. Irakas, Šiaurės Korėja, Iranas, Libija — visos šios valsty- 
bės gali būti pavojingos ir nemalonios, ir net, jeigu jau taip 
nori viską supaprastinantys amerikiečiai —- piktybiškos. Ta- 
čiau kadaise Vokietija taip pat buvo piktybiška. Ar „netiesio- 
ginis metodas“ jų atžvilgiu nebūtų toks pat veiksmingas, koks 
buvo veiksmingas Europoje? Ar negalima dar kartą nuo kon- 
frontacijos pajudėti link suartėjimo —- pradėti nuo bendradar- 
biavimo ekonomikos srityje ir paskui judėti į taikią integraci- 
ją? Ar formulė, kuri pasitvirtino Europoje, negali pasitvirtinti 
santykiuose su Iranu? Ar negali pasitvirtinti ją naudojant net 
santykiuose su Iraku? Daugybė europiečių atkakliai tvirtina, 
jog galėjo ir kad jos naudojimo kaštai bei rizika būtų mažes- 
ni nei karo kaštai bei rizika. Europiečiai savo patirtimi norė- 
tų pasidalyti ir su Izraeliu bei palestiniečiais, nes, kaip sako 
pats ES komisaras Chrisas Pattenas, „Europos integracija ro- 
do, jog kompromisas ir susitaikymas galimas nepaisant am- 
žius trukusių prietarų, karų ir kančių“.“ Europos stebuklo 
paskleidimas į likusį pasaulį tapo Europos nauja mission ci- 
vilisatrice. Panašiai kaip amerikiečiai, kurie visada vaizda- 
vosi atradę raktą į žmogiškąją laimę ir savąją viziją siekę eks- 
portuoti į likusį pasaulį, taip europiečiai, įminę amžinosios 
taikos mįslę, dabar turi naują misiją. 

Čia pasiekiame tai, kas gali būti bene svarbiausia Euro- 
pos ir Amerikos pažiūrų išsiskyrimo priežastimi. Amerikos 
galia ir jos noras naudotis šia galia — net vienašališkai, jei 
būtina - kelia grėsmę, ir galbūt net didžiausią grėsmę Euro- 
pos naujajai misijai. Amerikos politikos vadams tuo patikėti 
sunku, bet aukščiausiems Europos pareigūnams ir įtakingiau- 
siems politikams didesnį susirūpinimą kėlė tai, kaip Jungti- 
nės Valstijos gali imti dorotis su Irako problema - imdamosi 


45 Chris Patten, „From Europe with Support“, Yediot Ahronot, Oc- 
tober 28, 2002. 

vienašališkų ir neįteisintų veiksmų - nei jiems kėlė susirūpi- 
nimą pats Irakas ar Sadamo Husseino masinio naikinimo 
ginklai. Ir nors tiesa, kad jie baiminosi dėl to, jog tokie veiks- 
mai gali destabilizuoti Artimuosius Rytus ir vesti prie bepras- 
miškos daugybės žmonių žūties, jiems visada labiau rūpėjo 
kitas dalykas.“ Tokie Amerikos veiksmai, net jeigu jie būtų 
sėkmingi, yra akibrokštas „postmodernios“ Europos esmei. 
Jie yra akibrokštas naujiesiems Europos idealams, jų visuoti- 
nio galiojimo neigimas, panašiai kaip XVIII-ojo ir XIX-ojo am- 
žiaus monarchijos, buvo akibrokštas respublikoniškiems 
Amerikos idealams. Amerikiečiams pirmiems derėtų supras- 
ti, jog grėsmė idealams gali būti tokia pat bauginanti, kaip ir 
grėsmė fiziniam saugumui. 

Panašiai kaip tai darė amerikiečiai porą šimtmečių, euro- 
piečiai su tokiu pat įsitikinimu dabar kalba apie savo globa- 
linės vizijos pranašumą, apie įsigytą išmintį, kuria jie gali pa- 
sidalyti su kitomis tautomis — perteikti joms savąją konfliktų 
sprendimo ir dorojimosi su tarptautinėmis problemomis pa- 
tirtį. Tačiau panašiai kaip pirmąjį Amerikos Respublikos de- 
šimtmetį, šiose Europos pretenzijose jaučiamas tam tikras ne- 
pasitikėjimas savimi ir akivaizdus poreikis sulaukti kitų tau- 
tų, ypač Jungtinių Valstijų, pritarimo ir tų pretenzijų pagrįs- 
tumo patvirtinimo. Neigiant naujojo Europos idealizmo pa- 
grįstumą faktiškai keliama pamatinė abejonė dėl Europos 
projekto gyvybingumo. Jeigu paaiškėtų, kad tarptautinės pro- 
blemos faktiškai negali būti sprendžiamos europietiškai, ar 


46 Įprastas amerikiečių argumentas, esą Europos politiką Irako ir 
Irano atžvilgiu diktavo finansiniai interesai, yra tik iš dalies pagrįstas. 
Ar europiečiai yra godesni už amerikiečius? Ar amerikiečių korporaci- 
jos nedaro įtakos Amerikos politikai Azijoje, Lotynų Amerikoje ir Ar- 
timuosiuose Rytuose? Skirtumas yra tas, kad Amerikos strateginiai 
sprendimai kartais konfliktuoja su finansiniais interesais ir juos nusve- 
ria. Dėl šioje knygoje nurodytų priežasčių europiečiams kur kas rečiau 
pasitaiko tokių konfliktų. 

tai nereikštų, kad pati Europa ilgainiui gali neprilygti šiam 
projektui —- su visomis baisybėmis, kurios iš to išplaukia? Tai 
yra viena iš priežasčių, paaiškinančių, kodėl europiečiai taip 
atkakliai reikalavo, kad Tarptautinio baudžiamojo teismo 
sprendimai būtų pripažinti kaip turintys visuotinę galią. Jung- 
tinės Valstijos reikalaudamos sau imuniteto ir dvigubo stan- 
darto galingiesiems, sugriovė patį principą, kurį europiečiai 
siekia įtvirtinti - kad visos tautos, stiprios ir silpnos, yra ly- 
gios prieš įstatymą ir visos privalo laikytis įstatymo. Jeigu šis 
principas gali būti pažeidžiamas, ir net jeigu tokius pažeidi- 
mus vykdo tik išties gėrybinė supergalybė, tai kas bus su Eu- 
ropos Sąjunga, kurios pats egzistavimas priklauso nuo to, ar 
šalys narės besąlygiškai laikysis Europos įstatymų? Jeigu tarp- 
tautinė teisė neturi absoliučios galios, tai ar Europai nėra lem- 
ta grįžti į savo praeitį? 

Ir, žinoma, būtent ši slinkties atgal į savo praeitį baimė 
vis dar slegia europiečius net Europai žengiant į ateitį. Euro- 
piečiai, ypač prancūzai ir vokiečiai, nėra visiškai tikri, kad 
problema, kadaise žinoma kaip „Vokietijos klausimas“, išties 
jau yra išspręsta. Nei Prancūzijos Francois Mitterando lai- 
kais, nei Britanijos Margaret Thatcher valdymo metais ne- 
džiugino Vokietijos susivienijimo perspektyva pasibaigus Šal- 
tajam karui; abi šalys turėjo būti įtikinėjamos ir raminamos 
amerikiečių, panašiai kaip prieš keturis dešimtmečius britų 
ir prancūzų lyderiai amerikiečių buvo įtikinėjami ir įtikinti 
pripažinti Vokietijos reintegraciją. Kaip rodo jų įvairūs ir daž- 
nai labai skirtingi Europos būsimosios konstitucijos projek- 
tai, prancūzai vis dar nėra tikri, ar gali pasitikėti vokiečiais, 
o vokiečiai vis dar nėra tikri, ar gali pasitikėti patys savimi. 
Praėjus beveik šešiems dešimtmečiams po Antrojo pasaulinio 
karo pabaigos prancūzų pareigūnas vis dar gali šmaikštau- 
ti: „Žmonės sako: "Baisu, kad Vokietija yra tokia pasyvi“. O 
aš sakau "Tikrai? Kai tik Vokietija tampa aktyvi, po šešių mė- 

nesių jos kariuomenė paprastai įžygiuoja į Eliziejaus lau- 
kus'.“* Visai negiliai po tokių sąmojų paviršiumi slypi reali, 
išliekanti baimė — Vokietija vis dar yra per didelė Europos 
žemynui. Praėjusių metų vasarą, kai vokiečių kancleris Ger- 
hardas Schroederis atmetė Busho administracijos prašymą 
paremti JAV veiksmus Irake, Schroederio kalbos apie tai, kad 
sprendžiant tokias problemas jo šalis žengs „vokiškuoju ke- 
liu“, jo kaimynus Europoje glumino turbūt net labiau nei 
Jungtines Valstijas. Ironiška, kad europiečius gali gąsdinti net 
vokiškasis pacifizmas ir neutralumas, kai Vokietijos lyderis 
prabyla apie „vokiškąjį kelią“. 

Tokia baimė kartais gali slopinti žingsnius gilesnės integ- 
racijos link, tačiau ji stūmė į priekį ir Europos projekto įgy- 
vendinimą, nors tam buvo daugybė kliūčių. Europos integra- 
ciją skatina ir pačių vokiečių baimė savęs. Europos projektas 
turi pavykti, įspėja Joschka Fischeris, nes kaip kitaip gali bū- 
ti pašalinti „įvairūs rizikos veiksniai bei pagundos, kurias 
objektyviai kelia Vokietijos dydis ir jos centrinė padėtis“ ?* 
Šios istorinės vokiečių „pagundos“ atlieka savo vaidmenį 
daugelio europiečių pasąmonėje. Ir kiekvieną kartą, kai Eu- 
ropai tenka svarstyti karinės jėgos panaudojimo klausimą ar- 
ba patirti Jungtinių Valstijų spaudimą imtis tokių akcijų, ne- 
išvengiamai bent akimirksniui iškyla klausimas, kokį povei- 
kį tokia karinė akcija turėtų „Vokietijos klausimui“, t. y. klau- 
simui, kuris, kaip atrodo, niekada galutinai neišsprendžiamas. 

Tad galbūt nėra tik atsitiktinis sutapimas tai, jog stulbi- 
namą pažangą, kurią pastaraisiais metais padarė Europos in- 
tegracija, lydėjo ne Europos karinės galybės iškilimas, bet Eu- 
ropos karinės galios smukimas palyginti su Jungtinėmis Vals- 


47 Žr. Gerard Baker, „Europe's Three Ways of Dealing with Irag“, 
Financial Times, October 17, 2002, p. 17. 


48 Fischerio kalba Humboldto universitete, 2000 m. gegužės 12 d. 

tijomis. Europos pavertimas pasauline galybe, pajėgiančia at- 
sverti Jungtinių Valstijų galią, galėjo būti vienu iš pradinių 
Europos Sąjungos kūrimo motyvų - nepriklausoma Europos 
užsienio ir gynybos politika turėjo tapti vienu svarbiausių Eu- 
ropos integracijos padarinių. Tačiau ar Europos ambicijos 
tapti „galybe“ iš tikrųjų nėra anachronizmas? Juk toks siekis 
yra atavistinis impulsas, nesuderinamas su postmodernios 
Europos idealais, t. y. tos Europos, kurios pats egzistavimas 
priklauso nuo galios politikos neigimo. Kad ir kokie buvo jos 
architektų ketinimai, paaiškėjo, jog Europos integracija yra 
Europos karinės galios ir netgi bent kiek reikšmingesnio glo- 
balinio Europos vaidmens priešas. 

Šis faktas pasireiškia ne tik nekintamais arba mažėjančiais 
Europos kariniais biudžetais, bet ir kitais būdais, net „minkš- 
tosios“ galios srityje. Europos lyderiai gražbyliauja apie es- 
minį Europos vaidmenį pasaulyje. Prodis nori, kad „mūsų 
balsas būtų girdimas, o į mūsų veiksmus būtų atsižvelgta“ .*? 
Tiesa ir tai, kad europiečiai išleidžia daug pinigų užsienio 
paramai - jie mėgsta pabrėžti, jog per capita šiam tikslui jie 
išleidžia daugiau pinigų nei Jungtinės Valstijos. Europiečiai 
taip pat imasi karinių misijų užsienyje, jeigu tos misijos iš 
esmės apsiriboja taikos palaikymo uždaviniais. Ir nors kart- 
kartėmis ES įmerkia pirštus į drumstus tarptautinius Artimų- 
jų Rytų ar Korėjos pusiasalio vandenis, tenka pripažinti, jog 
ES užsienio politika yra bene anemiškiausias iš visų Euro- 
pos integracijos produktų. Kaip pabrėžia vienas palankus 
stebėtojas, tik nedaugelis Europos lyderių „skiria jai bent da- 
lį savo laiko ir energijos“ .*? Europos Sąjungos užsienio poli- 
tikos iniciatyvos paprastai yra trumpalaikės ir retai grindžia- 


49 Prodi speech at the Institut d'Etudes Politigues, May 29, 2001. 


50 Charles Grant, „A European View of ESDP“, working paper, Cen- 
tre for European Policy Studies, April 2001. 

mos bendru Europos valstybių sutarimu. Tai yra viena iš prie- 
žasčių, kodėl jos taip lengvai atmetamos. Artimuosiuose Ry- 
tuose, kur daug Europos pinigų skiriama palestiniečių ir ki- 
tų arabų projektams finansuoti, vis dėlto tiek arabai, tiek iZ- 
raelitai pagalbos sprendžiant jų tarpusavio kontliktą prašo 
Jungtinių Valstijų, o ne Europos. Neatrodo, jog didžiulė eko- 
nominė Europos galia virs jos diplomatine įtaka Artimuosiuo- 
se Rytuose ar kitur, kur krizės turi karinį komponentą."! 

Be to, akivaizdu, kad problemos už Europos ribų niekada 
nesulaukia tokio europiečių dėmesio, kokį jie skiria grynai eu- 
ropietiškiems reikalams. Tai stebina ir nuvilia amerikiečius, 
kad ir kokią vietą jie užimtų politinių bei strateginių debatų 
spektre: prisiminkime didžiulį Amerikos liberalų nusivylimą 
tada, kai europiečiai nepareiškė ryžtingo protesto prieš Bus- 
ho pasitraukimą iš AMB Sutarties. Dauguma europiečių - tiek 
politinis elitas, tiek paprasti rinkėjai - neskyrė jokio dėmesio 
Irakui iki pat Busho administracijos paskelbto grasinimo įvyk- 
dyti invaziją. 

Šis europiečių polinkis kreipti savo žvilgsnius vidun yra 
visiškai suprantamas, jeigu suvoksime didžiulę ir sunkią jų 
integracijos problemą. Europos Sąjungos plėtra sudarant dau- 
giau nei dviejų tuzinų šalių kompaniją, bendros ekonominės 
ir žemės ūkio politikos peržiūra, nacionalinio suverenumo ir 
viršnacionalinio valdymo derinimo klausimas, „demokratijos 
deficito“ problema, dviejų didžiųjų Europos galybių susibi- 
čiuliavimas, keliantis mažesnių šalių nepasitenkinimą, nau- 
josios Europos konstitucijos rengimas - visa tai jiems kelia 
atrodytų neįveikiami, jeigu ligšiolinė Europos integracijos sėk- 
mė nebūtų jau pademonstruota. 


51 Kaip pastebi Grantas, „Europos Sąjunga, jeigu ji būtų mažiau 
silpna kariniu požiūriu, turėtų didesnę diplomatinę įtaką“. Grant, „Eu- 
ropean Defence“, p. 2. 

Visišką nepritarimą Amerikos politikai - dėl raketinės gy- 
nimo sistemos kūrimo ir ABM Sutarties, karingumo Irako at- 
žvilgiu, Izraelio palaikymo - stiprina tai, kad, Europos po- 
žiūriu, jie tik atitraukia dėmesį nuo klausimų, kurie jiems iš- 
ties rūpi, būtent - nuo pačios Europos klausimų. Europiečiai 
Amerikai paprastai priekaištauja dėl jos izoliacionizmo, ta- 
čiau patys pasidarė labai introspektyvūs. Kaip pastebi Do- 
minigue'as Moisi, paskutinėje prezidentinėje rinkimų kampa- 
nijoje „apskritai nebuvo kalbama ... apie rugsėjo 11-osios įvy- 
kius ir apie jų ilgalaikius padarinius“. Niekas nekėlė klausi- 
mų: „Koks turėtų būti Prancūzijos ir Europos vaidmuo nau- 
joje jėgų konfigūracijoje, susiklosčiusioje po rugsėjo 11-osios? 
Kaip Prancūzija turėtų peržiūrėti savo karinį biudžetą ir sa- 
vo karinę doktriną atsižvelgdama į būtinybę išlaikyti tam tik- 
rą paritetą tarp Europos ir Jungtinių Valstijų ar bent jau tarp 
Prancūzijos ir Jungtinės Karalystės?“ Tiesa, kampanijoje iš- 
kilo Artimųjų Rytų konflikto klausimas - dėl gausios arabų 
ir musulmonų imigrantų populiacijos Prancūzijoje, kaip tai 
parodė Jeanui-Marie Le Penui atiduotų balsų skaičius. Tačiau 
Le Penas nėra užsienio politikos vanagas. Ir kaip pastebi Moi- 
si, „Daugumai Prancūzijos rinkėjų ... saugumas neturi beveik 
jokių sąsajų su abstrakčia ir tolima geopolitika. Jiems labiau 
svarbu tai, kuris politikas sugebėtų juos apginti nuo gatvėse 
ir priemiesčiuose siautėjančių nusikaltėlių.“?? 

Ar Europa gali pakeisti savo kursą ir prisiimti svarbesnį 
vaidmenį pasaulinėje arenoje? Netrūksta Europos lyderių, ra- 
ginančių ją tai daryti. Be to, ir šiandieninis ES užsienio poli- 
tikos silpnumas nebūtinai reiškia, kad ji išliks tokia pat ry- 
toj, nes Europa jau parodė sugebėjimą įveikti savo silpnybes 
kitose srityse. Ir vis dėlto atrodo, jog Europai trūksta politi- 
nės valios padidinti savo galią dėl visiškai suprantamos prie- 


52 Dominigue Moisi, Financial Times, March 11, 2002. 

žasties - ji nenori savo misijos suvokti kaip tokios, kuriai rei- 
kia galios. Jos misija, jeigu ji turi tokią už Europos ribų, yra 
priešinimasis galiai. Daug ką liudija argumentas, kuriuo eu- 
ropiečiai dažniausiai naudojasi kalbėdami apie savo karinės 
galios stiprinimo būtinybę - jiems svarbu ne tai, kad galin- 
gesnė Europa galėtų išplėsti savo strateginius horizontus ar 
net savo globalinę įtaką, o tik tai, kad stipresnė Europa pa- 
dėtų sutramdyti ir „sudaugiašalinti“ Jungtines Valstijas. 
„Amerikos galia, - rašo proamerikietiškas britų analitikas Ti- 
mothy Gartonas Ashas, - yra per daug didelė, kad būtų kam 
nors naudinga, net jai pačiai.“"? Tad Europai reikia didinti 
savo galią, tačiau tik tam, kad pasaulis, ir Jungtinės Valsti- 
jos, būtų apsaugotas nuo pavojų, kuriuos kelia dabartinė ne- 
subalansuotų galių situacija. 

Kad ir kokia būtų reali tokios misijos vertė, neatrodo, jog 
ji galėtų sužadinti europiečių jausmus. Iki šiol tik Prancūzija 
ir Didžioji Britanija bent jau minimaliai atsiliepė į šį iššūkį. 
Prancūzijos gynybos biudžeto padidinimas pasirodys, kaip 
ir force de frapper atveju, veikiau simbolinis, o ne realus. Bu- 
vęs prancūzų užsienio reikalų ministras Hubertas Vėdrine'as, 
kadaise skundęsis dėl Amerikos hyperpuissance, nustojo kal- 
bėti apie būtinybę sudaryti atsvarą Jungtinėms Valstijoms. Da- 
bar jis tik trauko pečiais ir skelbia, jog „europiečiams nėra 
reikalo prilygti šaliai, kuri vienu metu gali kariauti keturis 
karus“.“ Viena situacija buvo tada, kai dešimtąjį dešimtmetį 
Europa mėgino padidinti savo metines kolektyvines išlaidas 
gynybai nuo 150 iki 180 milijardų dolerių, kai tuo tarpu Jung- 
tinės Valstijos gynybai išleisdavo 280 milijardų. Bet dabar, kai 
Jungtinės Valstijos sparčiai artėja prie 400 milijardų per me- 


53 Timothy Garton Ash, New York Times, April 9, 2002. 


34 Cituoju pagal David Ignatius, „France's Constructive Critic“, Was- 
hington Post, February 22, 2002. 

tus ribos ir galbūt ją peržengs netolimoje ateityje, Europa ne- 
beturi menkiausio noro mėginti jas pasivyti. Prezidento Jac- 
gue's Chiraco golizmo paraginta Prancūzija galėtų padidinti 
savo gynybos biudžetą 6 procentais. Jungtinė Karalystė galė- 
tų net ryžtingiau stiprinti ir modernizuoti savo karines pajė- 
gas ir mėginti, su Tony Blairu priešakyje, bent iš dalies at- 
gaivinti senąją britų liberalaus imperializmo tradiciją. Tačiau 
kas yra „Europa“ be Vokietijos? O Vokietijos gynybos biudže- 
tas, šiandien sudarantis maždaug tokią pat BVP dalį kaip ir 
Liuksemburgo gynybos biudžetas, artimiausiais metais neiš- 
vengiamai dar labiau sumažės, nes Vokietijos ekonomika da- 
bar dūsta nuo griežtos darbo santykių reglamentacijos ir dos- 
nios socialinės rūpybos naštos. Europos analitikai gali aima- 
nuoti dėl Europos žemyno „strateginio nereikšmingumo“. 
NATO generalinis sekretorius George'as Robertsonas gali va- 
dinti Europą „kariniu nykštuku“ ir taip mėginti sugėdinti eu- 
ropiečius bei įkalbėti skirti daugiau pinigų gynybai ir pro- 
tingiau juos naudoti nei tai daroma šiandien. Tačiau kas iš- 
ties tiki, jog, europiečiai radikaliai pakeis savo ligšiolinę prak- 
tiką? Jie turi daug motyvų tam, kad jos nekeistų. 


Pasaulis, kurį sukūrė Amerika 


Jeigu amerikiečių netenkina ši padėtis, jie turi suvokti, jog 
šiandienos Europa - integruota ir silpna Europa - daugiau- 
siai yra Amerikos užsienio politikos, vykdytos pastaruosius 
devynis dešimtmečius, produktas. Jungtinės Valstijos paliko 
Europą po Pirmojo pasaulinio karo likimo valiai ir laikėsi 
nuošalyje tada, kai žemynas vėl grimzdo į karą, dar baisesnį 
nei pirmasis. Dar nepasibaigus Antrajam pasauliniam karui, 
pirmasis Amerikos noras buvo vėl pasišalinti iš šio regiono. 
Franklino Delano Roosevelto pradinė karo metų vizija buvo 

paversti Europą strategiškai nereikšmingu regionu.“ Ketvir- 
tojo dešimtmečio pabaigoje ir net karo metu vyraujantis ame- 
rikiečių įsitikinimas buvo tai, kad „europietiškoji sistema yra 
supuvusi nuo pat pamatų, kad karas yra endeminis šio Že- 
myno bruožas ir kad europiečiai tik patys save gali kaltinti 
dėl savo nelaimių“ .?* Europa atrodė tik kaip perkaitęs pasau- 
linių karų inkubatorius, brangiai kainuojantis Amerikai. 
Antrojo pasaulinio karo metais amerikiečiai, tokie kaip Ro- 
oseveltas, žvelgė veikiau į praeitį, o ne į ateitį manydami, jog, 
neįmanoma padaryti nieko geresnio už tai, kaip tik vienąkart 
ir galutinai pašalinti Europą iš globalinio strateginio žemė- 
lapio. Rooseveltas faktiškai teikė pirmenybę santykiams su 
Stalino Rusija. „Kai Vokietija bus nuginkluota, - taikliai kėlė 
klausimą Rooseveltas, - kam tada Prancūzijai reikėtų dide- 
lių karinių pajėgų?“ Charlesiui de Gaulle'iui tokie klausimai 
turėjo „kelti nerimą Europoje ir Prancūzijoje“, ir veikiausiai 
jį kėlė jam pačiam. Roosevelto epochos amerikiečiai laikėsi se- 
nojo Amerikos požiūrio į Europą kaip į sugedusį ir dekaden- 
tišką žemyną; dabar šį požiūrį papildo tam tikra panieka eu- 
ropiečiams dėl jų silpnumo ir priklausomybės. Kai po alinan- 
čio Antrojo pasaulinio karo didžiosios Europos valstybės dėl 
savo karinio bei ekonominio silpnumo ėmė riboti savo glo- 
balinius siekius, daugelis amerikiečių džiaugėsi galėdami tą 
procesą paspartinti. Rooseveltas sakė: „Kai laimėsime šį ka- 
rą, dėsiu visas pastangas tam, kad Jungtinės Valstijos nieka- 
da nebūtų įstumtos į padėtį, kurioje joms tektų pripažinti bet 


55 Kaip sako istorikas Johnas Lambertonas Harperis, Rooseveltas 
norėjo „radikaliai sumažinti Europos įtaką“ ir šitaip padaryti galimą 
„Europos pasitraukimą iš pasaulio politikos“. Harper, American Visions 
of Europe: Franklin D. Roosevelt, George EF. Kennan, and Dean G. Acheson 
(Cambridge, UK, 1996), p. 79, 3. 


36 William L. Langer and S. Everett Gleason, The Challenge to Isola- 
tion, 1937-1940 (New York, 1952), p. 14. 

kurį planą, tarnaujantį imperinėms Prancūzijos ambicijoms 
arba talkinantį Britų imperijai jos imperiniuose siekiuose.“?? 

Prasidėjus Šaltajam karui amerikiečiai, tokie kaip Deanas 
Achesonas, tikėjosi Europą padaryti galinga sąjungininke ko- 
voje prieš Sovietų Sąjungą, o dauguma amerikiečių, kurie už- 
augo Šaltojo karo metais, Europą suvokė daugiausia Ache- 
sono terminais - įsivaizdavo ją kaip laisvės tvirtovę kovoje 
su sovietų tironija. Ir vis dėlto tam tikras įtarus priešišku- 
mas Europai visada buvo jaučiamas Amerikos užsienio po- 
litikos paribiuose net Šaltojo karo metais. Kai prezidentas 
Dwightas Eisenhoweris nuvylė ir pažemino Britaniją bei 
Prancūziją 1956 m. Suece, tai buvo tik pats grubiausias mė- 
ginimas iš daugelio kitų Amerikos mėginimų pastatyti Eu- 
ropą į jai deramą vietą ir apriboti jau ir šiaip susilpnėjusią 
globalinę jos įtaką. 

Vis dėlto kylanti Sovietų Sąjungos grėsmė vertė amerikie- 
čius pergalvoti savo santykį su Europos saugumu, tad ir su 
europiečiais. Ir galiausiai svarbesnis Amerikos indėlis į Eu- 
ropos dabartinį atskirties statusą kilo ne iš antieuropietiškų- 
jų, bet iš proeuropietiškųjų nuostatų. Ne priešiškumas Euro- 
pai, o įsipareigojimas jai pirmaisiais pokario metais paskati- 
no Jungtines Valstijas išlaikyti savo kariuomenę Europos že- 
myne ir sukurti NATO. Amerikos pajėgų dislokacija Europo- 
je, kaip žemyno saugumo garantija, buvo (ir buvo sumanyta 
kaip) esminis skatinamasis veiksnys pradėti Europos integ- 
racijos procesą - kad vieningi „Vakarai“ taptų materialiai ir 
dvasiškai stiprūs, jog galėtų atlaikyti prasidedančią grėsmin- 
gą Šaltojo karo konfrontaciją su Sovietų Sąjunga. 

Europos evoliucija į dabartinę jos padėtį vyko po JAV ga- 
rantuoto saugumo gaubtu, o be to gaubto ji nebūtų galėjusi 


57 Cituoju pagal Selig Adler, The Isolationist Impulse: Its Twentieth- 
Century Reaction (New York, 1957), p. 142; Kissinger, Diplomacy, p. 396. 

įvykti. Jungtinės Valstijos beveik pusšimtį metų sudarė jai sky- 
dą nuo tokių išorinių grėsmių kaip Sovietų Sąjunga ir nuo 
vidaus grėsmių, kurias kėlė etniniai konfliktai tokiose vieto- 
se kaip Balkanai. Dar daugiau, Jungtinės Valstijos teikė ir gal- 
būt dar teikia „Vokietijos problemos“ sprendimo raktą. Vo- 
kiečių užsienio reikalų ministras Fischeris savo kalboje Hum- 
boldto universitete nurodė du „istorinius sprendimus“, ku- 
rie naująją Europą padarė galimą, tai „JAV sprendimas pa- 
silikti Europoje“ ir „Prancūzijos ir Vokietijos įsipareigojimas 
laikytis integracijos principo, pradedant jo taikymą nuo eko- 
nominių ryšių“. Tačiau akivaizdu, kad pastarasis sprendimas 
niekada nebūtų atsiradęs be pirmojo. Prancūzijos apsispren- 
dimas prisiimti Vokietijos reintegravimo į Europą riziką, o 
Prancūzijos pozicija šiuo klausimu buvo, mažų mažiausiai, 
itin skeptiška, priklausė nuo Amerikos pasižadėjimo nesi- 
traukti iš Europos ir šitaip teikti garantiją prieš bet kokį vo- 
kiškojo militarizmo atgimimą. Be to, ir pokario vokiečiai su- 
vokė, jog jų ateitis Europoje priklauso nuo raminančio Ame- 
rikos kariuomenės buvimo pašonėje. 

Dabartinė situacija yra kupina ironijos. Europietiškas ga- 
lios politikos neigimas ir karinės galios kaip tarptautinių 
santykių įrankio nuvertinimas priklauso nuo to, ar Europos 
žemėje išlieka Amerikos karinės pajėgos. Europos naujoji 
kantiškoji tvarka galėjo susiklostyti tik po Amerikos galios 
gaubtu, t. y. galios, kuri naudojama pagal senosios hobsiš- 
kosios tvarkos dėsnius. Amerikos galia europiečiams sutei- 
kė galimybę patikėti, jog galia neteko savo buvusios svarbos. 
O dabartinė ir paskutinė ironija yra tai, kad tas faktas, jog 
JAV karinė galia išsprendė europietiškąją ir ypač „Vokieti- 
jos problemą“, šiandien leidžia europiečiams, o konkrečiau, 
vokiečiams manyti, jog Amerikos karinė galia ir toji „strate- 
ginė kultūra“, kuri tą galią sukūrė ir palaiko, yra pasenusi 
ir pavojinga. 

Dauguma europiečių nemato arba nenori matyti šio didžio- 
jo paradokso, o būtent, kad jų perėjimas į poistorinį pasaulį 
priklauso nuo to, kad Jungtinės Valstijos nedaro šio perėji- 
mo. Kadangi Europa neturi nei valios, nei galios pati savo 
rojaus ginti nuo grobimo - dvasinio ir fizinio - vykdomo iš- 
puoliais iš pasaulio, kuris dar nepripažįsta „moralios sąmo- 
nės“ taisyklių, ji priklauso nuo Amerikos valios, nuo to, kaip 
ši naudoja savo karinę galią prieš tuos gaivalus aplinkinia- 
me pasaulyje, kurie vis dar vadovaujasi jėgos politika. 

Kai kurie europiečiai šią problemą suvokia. Britai, ir tai 
neturi mūsų stebinti, ją suvokia geriausiai. Robertas Coope- 
ris kalba apie būtinybę pripažinti žiaurią tiesą, jog nors 
„postmoderniojo pasaulio viduje [t-y. šiandienos Europoje] nė- 
ra grėsmių saugumui tradicine prasme“, aplinkiniame pasau- 
lyje - „moderniose ir ikimoderniose zonose“ — vis dar slypi 
daugybė grėsmių. Jeigu postmodernusis pasaulis nesigins 
nuo šių grėsmių, jis gali būti sunaikintas. Tačiau kaip Euro- 
pa gali gintis nuo tokių grėsmių neišsižadėdama visų tų ide- 
alų bei principų, kuriais remiasi jos taikingoji sistema? 

„Iššūkis, keliamas postmoderniam pasauliui, - argumen- 
tuoja Cooperis, - reikalauja susitaikyti su dvigubų standartų 
idėja“. Tarpusavio santykiuose europiečiai gali veikti „laiky- 
damiesi teisės viršenybės ir atviro kolektyvinio saugumo prin- 
cipų“. Tačiau susidūrę su pasauliu už Europos ribų, „turi- 
me griebtis, esant reikalui, grubesnių ankstesnės eros meto- 
dų, t. y. jėgos, prevencinio puolimo ir apgaulės“. Cooperis 
siūlo šį visuomenės savisaugos principą: „Tarpusavio san- 
tykiuose laikomės teisės taisyklių, tačiau veikdami džiunglė- 
se turime naudotis jų dėsniais“. Savo argumentą Cooperis ad- 
resuoja Europai ir kartu ragina europiečius pradėti rūpintis 
savo gynyba - „tiek fizine, tiek psichologine“. 


58 Cooper, The Observer, April 7, 2002. 

Cooperis buvo artimas Tony Blairo patarėjas, ir akivaiz- 
du, kad Blairas daug ryžtingiau nei jo šalininkai leiboristų 
partijoje palaiko dvigubų standartų tarptautinėje erdvėje idė- 
ją. Jis mėgino vesti Britaniją į taisyklėmis grindžiamą kantiš- 
kąjį Europos Sąjungos pasaulį. Tačiau kaip parodė jo solida- 
rumas su prezidentu Bushu Irako klausimu, Blairas mėgino 
grąžinti Europą ir į hobsiškąjį pasaulį, kuriame karinė galia 
išlieka esminiu tarptautinių santykių elementu. 

Tačiau Blairo mėginimas atsivesti su savimi Europą nebu- 
vo sėkmingas. Schroederis savo šalį pasuko į „vokiškąjį kelią“, 
o Prancūzija, net vedama konservatyvesnio golisto Chiraco, bu- 
vo nesukalbamiausia Jungtinių Valstijų partnerė, siekianti vei- 
kiau apriboti Amerikos galią nei ją papildyti savąja galia. 

Tad kyla įtarimas, jog, tai, ką Cooperis išties aprašo, yra ne 
Europos ateitis, bet Amerikos dabartis. Būtent Amerikai atite- 
ko sudėtinga laviravimo tarp šių dviejų pasaulių užduotis, kad 
apgintų ir plačiau paskleistų pažangios civilizuotos visuome- 
nės taisykles ir kartu naudotų karinę galią prieš tuos, kurie at- 
sisako tokių taisyklių laikytis. Jungtinės Valstijos jau naudoja 
Cooperio dvigubą standartą, ir jį naudoja būtent dėl tų priežas- 
čių, kurias jis įvardija. Amerikos lyderiai vadovaujasi įsitikini- 
mu, jog globalinis saugumas ir liberalioji tvarka - kaip ir Eu- 
ropos „postmodernusis“ pasaulis - negalėtų ilgai išlikti, jeigu 
Jungtinės Valstijos nenaudotų savo galios grėsmingame hob- 
siškajame pasaulyje, vis dar plytinčiame už Europos ribų. 

Tai reiškia, jog nors Jungtinės Valstijos atliko lemiamą 
vaidmenį vesdamos Europą į kantiškąjį rojų ir nors jos išlie- 
ka esminiu šio rojaus galimybės veiksniu, jos pačios į šį rojų 
įžengti negali. Jos saugo šios tvirtovės sienas, bet negali įženg- 
ti pro jos vartus. Jungtinės Valstijos, su visa savo didžiule 
galia, lieka istorijoje ir turi dorotis su sadamais, ajatolomis, 
kim džong ilais ir džang zeminais, savo pastangų naudą ati- 
duodamos daugiausia kitiems. 

Ar dar išlieka „Vakarai“? 


Ši besiklostanti tarptautinė tvarka skatina didėjantį Ame- 
rikos polinkį į vienašališkumą tarptautiniuose santykiuose, 
ir objektyvaus stebėtojo tai neturėtų stebinti. Mainais už Eu- 
ropos postmodernios tvarkos sienų gynimą Amerika natūra- 
liai siekia tam tikros veiksmų laisvės dorojantis su strategi- 
niais pavojais, nes tik ji disponuoja reikiamomis priemonė- 
mis, o kartais ir valia su jais dorotis. Čia, žinoma, ir glūdi 
didžioji Jungtinių Valstijų ir Europos santykių problema. Bū- 
tent tuo momentu, kai europiečiai, išsilaisvinę iš Šaltojo karo 
baimių ir suvaržymų, pradėjo įsikurti savo postmoderniame 
rojuje ir skelbti savo tarptautinės teisės bei tarptautinių insti- 
tucijų evangeliją, amerikiečiai pasuko kita kryptimi - tolyn 
nuo solidarumo su Europa, kuris buvo pagrindinė Šaltojo ka- 
ro laikų tema, atgal prie labiau tradicinės Amerikos nepri- 
klausomybės politikos, prie unikaliai amerikietiškos univer- 
salistinio nacionalizmo formos. 

Šaltojo karo pabaiga turėjo net gilesnių padarinių trans- 
atlantiniams santykiams nei paprastai suvokiama, nes po 
1989 m. išnyko ne tik bendras sovietinis priešas ir ne tik bū- 
tinybė vieningai veikti bendroje gynybos sistemoje. Išnyko ir 
didžioji vadinamųjų „Vakarų“ darnos ir vienybės gynimo bei 
stiprinimo strategija, kuria buvo vadovaujamasi abiejose At- 
lanto pusėse. Jungtinės Valstijos ir Europa turėjo veikti išvien 
ne tik tam, kad atremtų sovietų grėsmę. Dar daugiau, neišar- 
doma liberaliosios Vakarų tvarkos vienybė bei sėkmė nusakė 
ir patį pergalės Šaltajame kare apibrėžimą. 

Iš dalies dėl šios priežasties Amerikos strategija Šaltojo ka- 
ro metais dažnai reikalavo bičiuliams ir sąjungininkams duo- 
ti daugiau nei tikėjosi iš jų gauti mainais. Stebėtinai Ameri- 
kos valdžia savo užsienio politikos sėkmę matavo ne tuo, 
kiek ji pasitarnauja siaurai suvokiamiems nacionaliniams in- 
teresams, bet veikiau tuo, kiek pasitarnauja Amerikos sąjun- 

gininkėms joms dorojantis su vidiniais ir išoriniais iššūkiais. 
Antai Amerikos ekonominė strategija buvo iš Antrojo pasau- 
linio karo griuvėsių prikelti galingus ekonominius konkuren- 
tus Europoje ir Azijoje net tada, kai paskutiniais Šaltojo karo 
dešimtmečiais daugeliui atrodė, jog Jungtinės Valstijos išgy- 
vena santykinio nuosmukio periodą palyginti su jos sparčiai 
turtėjančiomis sąjungininkėmis. Amerikos karinė strategija bu- 
vo prisiimti savo teritorijos branduolinio užpuolimo riziką ir 
šitaip užkirsti kelią branduoliniam arba įprastajam puolimui 
prieš jų sąjungininkes Europoje ir Azijoje. Žinant tai, kad įvai- 
rios Europos valstybės praeityje niekada neteikė viena kitai 
panašių patikimų garantijų (pavyzdys gali būti Didžioji Bri- 
tanija ir Prancūzija trečiąjį ir ketvirtąjį dešimtmečiais), Jung- 
tinių Valstijų, gana saugių tarp dviejų vandenynų, pasiren- 
gimas savo pačių išlikimą susieti su kitų šalių išlikimu buvo 
išties stebėtinas. 

Žinoma, Amerikos strateginis ir ekonominis „dosnumas“, 
jeigu jį galima taip įvardyti, glaudžiai siejosi su Amerikos in- 
teresais. Kaip sakė Achisonas, „Imtis žygių stiprinti šalis, ku- 
rioms grėsė sovietų agresija arba komunistinis perversmas ... 
Jungtinėms Valstijoms reiškė ginti savo saugumą - ginti pačią 
laisvę“? Tačiau šis kitų šalių interesų sutapimas su pačios 
Amerikos interesais buvo išskirtinis Amerikos užsienio ir gy- 
nybos politikos bruožas po Antrojo pasaulinio karo. Po Miun- 
cheno ir po Perl Harboro, ir prasidėjus Šaltajam karui, ameri- 
kiečiai pamažu suvokė, kad jų pačių gerovė iš esmės priklau- 
so nuo kitų gerovės, kad Amerikos klestėjimas negali būti tva- 
rus be globalinio klestėjimo, kad Amerikos saugumas neįmano- 
mas be platesnio tarptautinio saugumo. Tai buvo doktrina, 
grindžiama nacionaliniu interesu, tačiau šis interesas buvo iš- 
ties toks apšviestas, kad kartais beveik sutapdavo su idealizmu. 


59 Cituoju pagal Kissinger, Diplomacy, p. 452. 

Kartais, bet niekada absoliučiai. Idealizmas niekada ne- 
buvo vienintelis Amerikos dosnumo ar polinkio veikti išvien 
su savo sąjungininkėmis šaltinis. Amerikos daugiašališku- 
mas Šaltojo karo metais savo motyvacija buvo veikiau instru- 
mentinis nei idealistinis. Juk galiausiai „veikti vienai“ po 
1945 m. būtų reiškę veikti vienai prieš Sovietų Sąjungą. Veik- 
ti vienai būtų reiškę ardyti Vakarų vienybę. Ir išties buvo ne- 
įsivaizduojama, sovietų kariuomenei įsitvirtinus Europos šir- 
dyje, kad Amerika galėtų sėkmingai vykdyti kitokią nei „dau- 
giašališką“ politiką, atsižvelgiančią į Vakarų Europos intere- 
sus. Kita vertus, daugumai amerikiečių tikrasis idealistinis 
daugiašališkumas jau buvo palaidotas kartu su Wilsonu ir 
Tautų lyga. Deanas Achesonas, vienas pagrindinių pokario 
tarptautinės tvarkos architektų, JT Chartiją laikė „neįgyven- 
dinama“, o pačias Jungtines Tautas traktavo kaip darinį, grin- 
džiamą vilsoniškuoju „tikėjimu Žmogaus tobulėjimo galia ir 
greit įsiviešpatausiančia visuotinės taikos bei teisingumo ka- 
ralyste“.“? Jis, kaip ir dauguma kitų, prisidėjusių prie poka- 
rio tvarkos kūrimo, buvo idealistas, tačiau visi jie buvo prak- 
tiški idealistai. Jie manė, kad prieš komunistinį bloką būtina 
sukurti jungtinį Vakarų frontą, ir jeigu ši užduotis pareika- 
lautų susitaikyti su tuo, ką Achesonas niekinamai vadino JT 
Chartijos „šventraščiu“, jie buvo tam pasiryžę. Achesono po- 
žiūriu, parama Jungtinėms Tautoms buvo ne daugiau nei 
„paspirtis diplomatijai“.*! Svarbu tai įsidėmėti, nes daugelis 
Amerikos elgesio per Šaltąjį karą aspektų, kurie europiečiams 
ir daugeliui amerikiečių retrospektyviai atrodo tokie patrauk- 
lūs ir kurių išnykimas juos taip graudina, atspindėjo tik nuo- 
laidas, padarytas vardan Vakarų vienybės. 


60 Cituoju pagal James Chase, Acheson: The Secretary of State Who 
Created the American World (New York, 1998), p. 107. 


61 Ibid., p. 108. 

Tą vienybę ne visada buvo lengva išlaikyti. Amerikos prie- 
šiškumas de Gaulle'io atkakliai ginamai nepriklausomybei, 
Amerikos įtarimai dėl britų imperializmo, ginčai dėl Vokieti- 
jos Ostpolitik, strateginiai nesutarimai dėl ginklavimosi apri- 
bojimo sutarčių ir dėl ginkluotės tobulinimo, ypač Reagano 
laikais, — visa tai liudijo aljanso skilimo pavojus. Tačiau at- 
sirandantys plyšiai visada buvo užglaistomi, nes kiekvienas 
pripažino, jog nors nesutarimai yra neišvengiami, kurios nors 
šalies atsiskyrimas būtų itin pavojingas. „Vakarų“ susiskai- 
dymas reikštų žlugimą. Pavojus buvo ne tik strateginis; jis bu- 
vo ideologinis, netgi psichologinis. „Vakarai“ turėjo kažką 
reikšti, nes kitaip, ką mes gynėme? Ir, žinoma, Šaltojo karo 
laikais „Vakarai“ išties kažką reiškė. Jie reiškė liberalų, de- 
mokratinį didelės žmonijos dalies pasirinkimą - priešingą al- 
ternatyvai, realizuotai kitoje Berlyno sienos pusėje. 

Šis stiprus strateginis, ideologinis ir psichologinis porei- 
kis nuolat demonstruoti, jog išties egzistuoja darnūs, vienin- 
gi Vakarai, išnyko griuvus Berlyno sienai ir nugriovus Leni- 
no statulas Maskvoje. Ši netektis iš dalies buvo užmaskuota 
paskutinįjį XX a. dešimtmetį. Daugeliui atrodė, jog kovos Bos- 
įtraukiant į Aljansą buvusias Varšuvos sutarties šalis, reiškė 
jungtuves su tautomis, prievarta atskirtomis nuo Vakarų, ir 
dabar norinčiomis sugrįžti į Vakarus. NATO aljansą jos su- 
vokė ne tik ir net ne tiek kaip saugumo organizaciją, bet vei- 
kiau kaip vieną ir vienintelę instituciją, išties įkūnijančią 
transatlantinę Vakarų idėją. Akivaizdu, kad Jungtinės Tau- 
tos joms nebuvo „Vakarai“. 

Tačiau transatlantinio projekto sėkmė - Europos saugu- 
mo dilemos ir Vokietijos problemos išsprendimas, „vientisos 
ir laisvos“ Europos sukūrimas, konfliktų Balkanuose nura- 
minimas ir gana stabilios taikingos demokratijos zonos su- 
kūrimas Europos žemyne - visi šie didžiuliai ir anksčiau ne- 

įsivaizduojami laimėjimai turėjo tą neišvengiamą padarinį, 
kad „Vakarų“ prasmė tapo vis labiau neapčiuopiama. Tai ne- 
reiškia, jog Vakarai nustojo egzistuoti. Ir tai nereiškia, jog Va- 
karai jau nebeturi priešų, nes akivaizdu, kad karingasis mu- 
sulmoniškasis fundamentalizmas yra nepermaldaujamas Va- 
karų priešas. Vis dėlto pagrindinė Franciso Fukuyamos tezė 
jo garsiajame straipsnyje „Istorijos pabaiga“, yra nenuginči- 
jama: šimtmečius trukusi kova tarp skirtingų politinės san- 
tvarkos sampratų galutinai baigėsi Vakarų liberalaus idealo 
pergale. Musulmoniškasis fundamentalizmas gali turėti sa- 
vo sekėjų tose pasaulio dalyse, kur vyrauja musulmonai. Ir 
jau negalime abejoti jo pajėgumu smogti baisius smūgius Va- 
karams. Tačiau kaip pabrėžia Fukuyama ir kiti, musulmoniš- 
Vakarų liberalizmo idealams. Musulmoniškojo fundamenta- 
lizmo egzistavimas amerikiečius ir europiečius gali priversti 
imtis gynybinių priemonių, kad apsisaugotų nuo niokojan- 
čių išpuolių ir net bendradarbiauti bendros gynybos srityje. 
Tačiau jis neverčia „Vakarų“ įrodinėti sau patiems ir kitiems 
savo vienybės ir darnos, kaip tai kadaise juos vertė daryti so- 
vietų komunizmas. 

Nykstant poreikiui palaikyti ir demonstruoti vieningų „Va- 
karų“ egzistavimą neišvengiamai nyko ir tas dosnumas, ku- 
riuo pasižymėjo Amerikos užsienio politika pastarąjį pusšimtį 
metų, pasibaigus Šaltajam karui. Dėl to galime apgailestauti, 
bet tai neturi mūsų stebinti. Sovietų Sąjungos ir tarptautinės 
komunistinės grėsmės egzistavimas sutelkė amerikiečius ir 
vertė savo išryškėjusį interesą matyti palyginti dosnioje už- 
sienio politikoje, ypač Europos atžvilgiu. Po Šaltojo karo to 
susitelkimo nebeliko. Šaltojo karo pabaiga subtiliai pakeitė se- 
nąją idealizmo ir intereso sutapimo lygtį. Tiesą sakant tie, ku- 
rie aprauda mažėjantį Amerikos dosnumą eroje po Šaltojo ka- 
ro, turi bent jau suvokti to mažėjimo logiką. Kadangi objekty- 

viai sumažėjo amerikiečių interesas laikytis dosnios užsienio 
politikos, tai tam, kad Jungtinės Valstijos ir toliau laikytųsi 
dosnios užsienio politikos, kurios laikėsi per Šaltąjį karą, kad 
ir toliau jos būtų taip pat atsidavusios tarptautinėms institu- 
cijoms ir rodytų tokį pat rūpinimąsi sąjungininkėmis, ameri- 
kiečiai turėtų tapti dar didesniais idealistais. 

Faktiškai amerikiečiai netapo nei didesniais, nei mažes- 
niais idealistais nei buvo prieš penketą dešimtmečių. Pasikeitė 
objektyvi tikrovė, o ne amerikiečių charakteris. Būtent pasi- 
keitusios tarptautinės aplinkybės po Šaltojo karo baigties at- 
vėrė kelią toms politinėms jėgoms Kongrese (daugiausia res- 
publikonų, bet ne vien jų), kurios siekė perrašyti senus dau- 
giašalius susitarimus, torpeduoti siūlomus naujus ir apskri- 
tai išlaisvinti Jungtines Valstijas iš įvairių tarptautinių įsipa- 
reigojimų, kurie dabar tapo suvokiami kaip pernelyg sunkūs 
arba pernelyg ribojantys Amerikos suverenumą. Nauja buvo 
ne tai, kad atsirado tokių jėgų bei nuostatų, nes jos visada 
egzistavo Amerikos politikoje. Jos viešpatavo Amerikos poli- 
tikoje trečiąjį ir ketvirtąjį XX a. dešimtmečiais — visą tą peri- 
odą, pradėtą respublikonų prezidento, pažadėjusio šaliai „grį- 
žimą prie normalumo“ po ambicingo Wilsono laikų idealiz- 
mo. Tačiau per Šaltąji karą, ypač per respublikonų preziden- 
tų, nuo Nixono iki Reagano, valdymo metus, didžioji antiko- 
munistinė strategija slopino tokius siaurus nacionalistinius 
jausmus ir stūmė į nuošalę susirūpinimą dėl Amerikos suve- 
renumo ribojimo. 

Negalima teigti, jog Amerikos užsienio politikos posūkis 
po Šaltojo karo didesnio nacionalizmo link buvo tik kylan- 
čios respublikonų dešinės produktas. Tarptautinių santykių 
teorijos ir politikos realistai — jie yra vyraujanti intelektinė jė- 
ga Amerikos užsienio politikoje — taip pat stūmė Jungtines 
Valstijas atgal, siauresnio nacionalizmo link. Jie atmetė tai, 
ką Michaelas Mandelbaumas įtaigiai pavadino „tarptautine 

socialine rūpyba“, kurią tariamai vykdė Clintono administ- 
racija Bosnijoje ir Haityje. Jie reikalavo, kad Jungtinės Valsti- 
jos daugiau dėmesio skirtų „nacionaliniams interesams“, jau 
apibrėžiamiems kur kas siauriau nei Šaltojo karo metais. 
Amerikos realistai - Brentas Scowcroftas ir Colinas Powel- 
las, Jamesas Bakeris ir Lawrence'as Eagleburgeris - nemanė, 
jog Jungtinėms Valstijoms būtina prisiimti Balkanų krizės ar 
kitų „humanitarinių“ krizių visame pasaulyje sprendimo naš- 
tą. Šaltasis karas baigėsi, tad, jų nuomone, Amerikos užsie- 
nio politiką buvo galima „grąžinti į normalias vėžes“. 

Tačiau „normalumas“ po Šaltojo karo reiškė, kad mažiau 
dėmesio bus skiriama tarptautinei viešajai nuomonei, kad 
bus mažiau atsižvelgiama į sąjungininkių interesus, ir kad 
todėl Jungtinės Valstijos turės didesnę veiksmų laisvę. Šie re- 
alistai suteikė intelektinę paramą toms jėgoms Kongrese, ku- 
rios samprotavimus apie „nacionalinį interesą“ siejo su rei- 
kalavimais apriboti bet kokį kišimąsi į užjūrio reikalus. „Na- 
cionalinį interesą“ apibrėžus siaurai, daugeliui respubliko- 
nų kilo klausimas, kas vis dar gali taip smarkiai pasitarnauti 
Jungtinių Valstijų „nacionaliniams interesams“, kad už tai 
joms reikėtų mokėti milžiniškas įmokas į Jungtinių Tautų biu- 
džetą? Tai buvo lengviau pateisinti tada, kai Vakarų vieny- 
bės palaikymas komunizmo grėsmės akivaizdoje buvo Ame- 
rikos užsienio politikos tikslas, nei dabar, kai jau nebegalio- 
jo toks platus ir išryškėjęs Amerikos „nacionalinio intereso“ 
apibrėžimas. 

Net Clintono administracija, labiau idealistinė ir, ironiš- 
ka, turinti daugiau sąsajų nei realistai ir respublikonai su dos- 
niąja Šaltojo karo laikų užsienio politika, vis dėlto negalėjo 
nepaisyti naujos realybės, atsiradusios po Šaltojo karo. Juk ga- 
liausiai būtent Clintonas savo rinkimų kampaniją 1992 m. 
grindė šūkiu, jog jam labiau rūpi Amerikos ekonomika, o ne 
užsienio politika. Clintonas ėmėsi veiksmų užsienyje, gelbėda- 

mas „Vakarus“, tik po to, kai desperatiškai stengėsi neprisi- 
imti šios atsakomybės. Kai 2001 m. sausį prezidentūrą perė- 
mė George'o W. Busho administracija, atsinešusi su savimi 
XX a. dešimtojo dešimtmečio respublikonų realizmą ir nacio- 
nalizmą, „Vakarai“, kaip funkcionuojanti Amerikos užsienio 
politikos sąvoka, jau miegojo giliu miegu. Kai po aštuonių mė- 
nesių teroristai smogė savo smūgį Jungtinėms Valstijoms, Šal- 
tojo karo lygtis radikaliai apsivertė. Dabar, kai grėsmė atėjo 
tiesiogiai į Amerikos žemę, apeidama Amerikos sąjunginin- 
kes, esmine problema tapo būtent Amerikos, o ne „Vakarų“ 
pažeidžiamumas. 

Tiesą sakant, nykstanti „Vakarų“, kaip organizuojančio 
užsienio politikos principo, reikšmė nėra tik Amerikos reiš- 
kinys. Pasibaigus Šaltajam karui, Europai taip pat neberūpė- 
jo „Vakarai“. Europiečiams dabar labiausiai rūpi „Europa“. 
Pastangoms, jog; egzistuoja vieninga Europa, parodyti, teikia- 
ma pirmenybė prieš pastangas parodyti, jog egzistuoja vie- 
ningi Vakarai. Europietiškas „nacionalizmas“ veidrodiškai at- 
spindi amerikietiškąjį nacionalizmą, ir nors tai nebuvo siek- 
tas Europos tikslas, dabartinis Jungtinių Valstijų atotrūkis 
nuo Europos iš dalies gali būti paaiškintas kaip Europos ap- 
sisprendimo tapti vieningu poliniu junginiu, nepriklausomu 
nuo Jungtinių Valstijų, padarinys. 

Amerikiečių sąmonėje šis apsisprendimas buvo suvoktas 
kaip faktas, jog Vakarų vienybė jau nebėra transatlantinis tiks- 
las; ir patys europiečiai jau nemąsto šiomis kategorijomis. Vei- 
kiau jie kalba apie „Europą“ kaip naują polių naujame dau- 
giapoliame pasaulyje ir kaip atsvarą Amerikai. Europa sie- 
kia sukurti savo atskirą užsienio politikos ir gynybos „tapa- 
tybę“, nepriklausomą nuo NATO. Institucijos, kurias europie- 
čiai pripažįsta ir gerbia, yra Europos Sąjunga ir Jungtinės 
Tautos. Tačiau amerikiečiams ir Centrinės bei Rytų Europos 
europiečiams JT niekada nebuvo „Vakarai“, kaip ir Europos 

Sąjunga. Tik NATO buvo jiems „Vakarai“, o dabar europie- 
čiai kuria alternatyvą NATO organizacijai. Visa, ką europie- 
čiai darė, turėjo aiškią prasmę žvelgiant iš Europos perspek- 
tyvos; o Europos integracija objektyviai buvo naudinga Jung- 
tinėms Valstijoms bent jau ta prasme, kad ji sustiprino taiką. 
Be to, dauguma europiečių nesiekė mesti iššūkio Jungtinėms 
Valstijoms ar juo labiau „Vakarų“ idėjai. Tačiau ar mus turi 
stebinti tai, kad amerikiečiai jau neteikia tokios didelės reikš- 
mės Vakarų vienybei ir Vakarų aljanso darnai, kokią jie teikė 
praeityje? Europiečiai ėmėsi milžiniško projekto, kuriame Jung- 
tinės Valstijos pagal apibrėžimą negali dalyvauti. Jungtinės 
Valstijos turi savų projektų. 


Prisitaikymas prie hegemonijos 


Amerika nepasikeitė po rugsėjo 11-osios. Ji tik tapo labiau 
savimi. Ir jokia paslaptis negaubia kurso, kuriuo ji juda, ir 
kuriuo judėjo prieš metus, prieš dešimtmetį, per pastaruosius 
šešis dešimtmečius ir, net galima sakyti, beveik keturis pas- 
taruosius šimtmečius. Objektyvus faktas yra tai, kad ameri- 
kiečiai plėtė savo galią ir įtaką tolydžio platėjančiais lankais 
dar tada, kai neturėjo savo nepriklausomos valstybės. Hege- 
monija, kurią Amerika susikūrė Vakarų pusrutulyje XIX am- 
žiuje, nuo tada tapo pastovia tarptautinės politikos charak- 
teristika. Amerikos strateginės įtakos plėtra į Europą ir Rytų 
Aziją, vykusi po Antrojo pasaulinio karo, niekada nebuvo su- 
stojusi. Tiesą sakant, pagalvojus gana stebėtina atrodo tai, kad 
prabėgus daugiau nei penkiasdešimčiai metų nuo karo pa- 
baigos - per laikotarpį, per kurį buvusios priešininkės Japo- 
nija ir Vokietija visiškai transformavosi ir tapo vertingomis 
bičiulėmis ir sąjungininkėmis - ir prabėgus daugiau nei de- 
šimtmečiui po Šaltojo karo pabaigos, t. y. karo, kuris baigėsi 

stulbinančia kitos priešininkės transformacija, Jungtinės Vals- 
tijos vis dėlto išliko, ir, akivaizdu, ketina išlikti dominuojan- 
čia strategine galia tiek Rytų Azijoje, tiek Europoje. Šaltojo ka- 
ro pabaigą amerikiečiai suvokė kaip progą padidinti, o ne su- 
mažinti savo įtaką, išplėsti aljansą, kuriam vadovauja, į Ry- 
tus link Rusijos, sustiprinti savo ryšius su demokratėjančio- 
mis Rytų Azijos valstybėmis, įtvirtinti savo interesus tokiose 
pasaulio dalyse, kaip Centrinė Azija, apie kurių egzistavimą 
dauguma amerikiečių iki tol net nežinojo. 

Mitas apie Amerikos „izoliacionistinę“ tradiciją yra ste- 
bėtinai tvarus. Tačiau tai tėra mitas. Teritorijos ir įtakos eks- 
pansija buvo nepaneigiama Amerikos istorijos realybė, ir ši 
ekspansija nebuvo nesąmoninga. Siekis vaidinti svarbiausią 
vaidmenį pasaulio scenoje yra giliai įsišaknijęs Amerikos cha- 
rakteryje. Nuo nepriklausomybės ir net nuo anksčiau ameri- 
kiečiai, tarpusavyje nesutariantys dėl daugelio dalykų, visa- 
da buvo vieningai įsitikinę didinga savo šalies paskirtimi. Net 
kaip silpnas menkai suvienytų valstijų junginys, nusidriekęs 
palei Atlanto pakrantę, iš visų pusių grasinamas Europos im- 
perijų ir laukinių vakarų, Jungtinės Valstijos jos lyderiams at- 
rodė kaip „Herkulesas lopšyje“, kaip „didžiosios imperijos 
embrionas“. Ankstyvosios respublikos kartai - Washingtonui, 
Hamiltonui, Franklinui ir Jeffersonui - nebuvo nieko tikres- 
nio už tai, kad jie užims Šiaurės Amerikos žemyną, kad Ame- 
rikos gerovė kils, gyventojų daugės, ir vieną dieną jaunoji res- 
publika įsivyraus visame Vakarų pusrutulyje ir taps viena iš 
didžiausių pasaulio galybių. Jeffersonas Amerikai numatė di- 
džiulės „laisvės imperijos“ ateitį. Hamiltonas tikėjo, jog Ame- 
rika „ilgainiui užims nuostatą, atitinkančią jos didžiąją pa- 
skirtį —- didingą, veiksmingą, leidžiančią atlikti milžiniškus 
darbus. Jos laukia kilni karjera“ 52 


62 Cituojama pagal Stourzh, Alexander Hamilton, p. 195. 

Ankstesniosioms amerikiečių kartoms nacionalinės didy- 
bės pažadas buvo ne tik maloni viltis, bet ir sudedamoji na- 
cionalinės tapatybės dalis, neatsiejamai susijusi su naciona- 
line ideologija. Jungtinės Valstijos turi tapti didžiąja galybe, 
galbūt net didžiausia galybe, - taip manė jie ir dauguma vė- 
lesnių amerikiečių kartų, kadangi principai ir idealai, kurių 
pagrindu jos buvo sukurtos, buvo neabejotinai pranašesni ne 
tik už korumpuotų XVIII ir XIX amžiaus Europos monarchi- 
jų idealus, bet ir už visas tas idėjas, kuriomis vadovavosi tau- 
tos ir valstybės visą Žmonijos istoriją. Transcendentinę Ame- 
rikos eksperimento svarbą liudija ne tik nuolatinės vidaus pa- 
stangos tobulinti Amerikos institucijas, bet ir Amerikos įta- 
kos plėtra visame pasaulyje. Taigi amerikiečiai visada buvo 
internacionalistai, tačiau jų internacionalizmas visada buvo 
ti savo veiksmus užsienyje, jie siekdavo ne viršnacionalinių 
institucijų pritarimo, bet pripažinimo, jog tokie veiksmai iš- 
plaukia iš jų pačių išpažįstamų principų. Tai paaiškina, ko- 
dėl daugeliui amerikiečių visada buvo lengva tikėti, kuo dau- 
gelis tiki ir dabar, jog tenkindami savo interesus, jie tenkina 
ir žmonijos interesus. Kaip sakė Benjaminas Franklinas, Ame- 
rikos „reikalas yra žmonijos reikalas“ .“ 

Šis amerikiečių požiūris į išskirtinę savo tautos vietą isto- 
rijoje ir jų įsitikinimas, jog jų interesai yra pasaulio interesai, 
gali būti sveikinamas, išjuokiamas arba apraudamas. Tačiau 
negalima abejoti jo realumu. Lygiai taip pat nėra pagrindo 
manyti, jog Europa pakeis savo bendrą kursą, jog Jungtinės 
Valstijos pakeis savo kursą arba pradės elgtis pasaulyje vi- 
siškai kitaip. Jeigu neįvyks kokia nors nenumatyta katastro- 
fa —- ne kokia nors nesėkmė Irake arba „antrame Vietname“, 


63 Cituojama pagal Edward Handler, America and Europe in the Po- 
litical Thought of John Adams (Cambridge, MA, 1964), p. 102. 

bet tokio masto karinė arba ekonominė nelaimė, kuri pakirs- 
tų pačius Amerikos galios pagrindus - tai galima pagrįstai 
tarti, jog tik įžengiame į ilgą Amerikos hegemonijos epochą. 
Demografinės tendencijos rodo, jog Amerikos gyventojų dau- 
gėja ir jos gyventojai tampa jaunesni, o Europos gyventojų ma- 
žėja ir jie nuolat senėja. Kaip rašo The Economist, jeigu dabar- 
tinės tendencijos išsilaikys, Amerikos ekonomika, šiuo metu 
daugmaž prilygstanti Europos ekonomikai, iki 2050 m. savo 
dydžiu gali dvigubai pranokti Europos ekonomiką. Šiandien 
vidutinis amerikiečio amžius yra 35,5 metų; Europoje jis sie- 
kia 37,7. 2050 m. vidutinis amžius Amerikoje bus 36,2. Euro- 
poje, jeigu dabartinės tendencijos išliks, jis bus 52,7. Tai reiš- 
kia, be kita ko, kad finansinė senų Žmonių išlaikymo našta 
Europoje padidės kur kas labiau nei Jungtinėse Valstijose. Ir 
tai reiškia, jog ateinančiais dešimtmečiais europiečiai turės 
dar mažiau pinigų gynybos išlaidoms nei jų turi šiandien. 
Kaip pastebi The Economist, „Kaip atrodo, ilgalaikė demogra- 
fijos logika dar labiau įtvirtins Amerikos galią ir pagilins 
transatlantinius plyšius“, atsiskleidžiant „kontrastui tarp jau- 
natviškos, energingos, daugiaspalvės Amerikos ir pasenusios, 
nukaršusios, introversiškos Europos“.** 

Jeigu santykinė Amerikos galia nesumažės, mažai tikėti- 
na, kad amerikiečiai pakeis savo požiūrį į tai, kaip toji galia 
turi būti naudojama. Faktiškai, nepaisant visų seisminių ge- 
opolitinių pokyčių, įvykusių po 1945 m., amerikiečiai gana 
nuosekliai laikosi savo požiūrio į pasaulinių reikalų prigimtį 
ir į Amerikos vaidmenį formuojant pasaulį taip, kad jis ati- 
tiktų jos interesus bei idealus. Pamatinis Šaltojo karo doku- 
mentas - Kennano „Ilgoji telegrama“ - aiškiai išdėstė Ame- 
rikos pokario strateginės kultūros perspektyvą: Sovietų Są- 
jungos „neveikia proto logika“, - rašė Kennanas, - bet ją 


64 „Half a Billion Americans?“, The Economist, August 22, 2002. 

„Smarkiai veikia jėgos logika“.“ Geraširdis liberalus demok- 
ratas Clarkas Cliffordas pripažino, kad „karinės galios kal- 
ba“ yra vienintelė kalba, kurią sovietai supranta, ir kad so- 
vietų imperija turi būti traktuojama kaip „politinis darinys, 
su kuriuo konfliktas yra išvengiamas, bet mes negalime su 
juo turėti jokių bendrų tikslų“.“ Nedaugelis amerikiečių sa- 
vo įsitikinimus dabar reikštų taip atvirai, tačiau dauguma jų 
sutiktų su išreikštąja nuostata. Prieš vienerius metus didžiu- 
lė demokratų ir respublikonų dauguma abiejuose Kongreso 
rūmuose sutarė, jog „karinės galios kalba“ yra vienintelė Sad- 
damui Husseinui suprantama kalba. 

Tiesa, amerikiečiai yra flirtavę su tokio tipo internaciona- 
listiniu idealizmu, kuris dabar vyrauja Europoje. Pirmojoje 
XX amžiaus pusėje amerikiečiai kariavo Wilsono „karą, už- 
baigsiantį visus karus“, o po dešimties metų Amerikos Vals- 
tybės sekretorius pasirašė po sutartimi, kuri karą paskelbė už 
įstatymo ribų. Ketvirtąjį dešimtmetį Franklinas Rooseveltas 
dėjo savo viltis į tarpusavio nepuolimo paktus ir reikalavo 
tik to, kad Hitleris pasižadėtų neatakuoti tų šalių, kurių są- 
rašą jis jam pateikė. Net po Jaltos konferencijos 1945 m., mirš- 
tantis Jungtinių Valstijų prezidentas galėjo skelbti, kad „baigta 
su vienašališkų veiksmų sistema, daliniais aljansais, įtakos 
sferomis, jėgų pusiausvyra“ ir žadėti, kad vietoje to bus su- 
kurta „visuotinė organizacija, į kurią galės įsitraukti visos tai- 
ką mylinčios Tautos ... pastovi taikos struktūra“.* Tačiau 
Rosseveltas jau nebuvo visiškai tikras dėl tokios galimybės. 
Po Miuncheno, Perl Harboro ir vėliau, po trumpo atnaujinto 
idealizmo tarpsnio, po šuolio į Šaltojo karo verpetus Kenna- 
no „jėgos logika“ tapo pamatine Amerikos strategijos prielai- 


65 Cituojama pagal Chace, Acheson, p. 150. 
66 Cituojama pagal Ibid., p. 157. 
67 Cituojama pagal Kissinger, Diplomacy, p. 416. 

da. Achesonas kalbėjo apie būtinybę Amerikai kurti savo „ga- 
lios situacijas“ visame pasaulyje. „Miuncheno pamoka“ už- 
valdė Amerikos strateginį mąstymą, nors trumpam ją buvo 
nustūmusi į šalį „Vietnamo pamoka“, tačiau šiandien ji iš- 
lieka vyraujančia paradigma. Nors nedidelis Amerikos elito 
segmentas vis dar svajoja apie „pasaulio valdžią“ ir atmeta 
karinę jėgą, amerikiečiai, nuo Madelaine Albright iki Donal- 
do Rumsfeldo, nuo Brento Scowcrofto iki Anthony Lake'o, vis 
dar prisimena Miuncheną - perkeltine ir tiesiogine prasme. 
O jaunoji amerikiečių karta, kuri neprisimena Miuncheno, da- 
bar turi rugsėjo 11-ąją. Vienas iš dalykų, kurie europiečius 
šiandien aiškiausiai atskiria nuo amerikiečių, yra filosofinis, 
netgi metafizinis, nesutarimas dėl to, kuriame kontinuumo taš- 
ke tarp džiunglių dėsnių ir proto taisyklių dabar yra žmoni- 
ja. Amerikiečiai, kitaip nei europiečiai, netiki, jog esame prie 
pat kantiškosios vilties realizavimosi. 

Tad kurlink judėsime? Ir vėl nesunku suprasti, kurlink ju- 
dės Amerika. Rugsėjo 11-osios išpuolis šiek tiek pakreipė į 
šoną ir paspartino, bet iš esmės nepakeitė Jungtinių Valstijų 
kurso. Tas išpuolis tikrai nepakeitė, o tik sustiprino Ameri- 
kos nuostatą galios atžvilgiu. Prisiminkime, jog dar iki rug- 
sėjo 11-osios Achesono sekėjai kūrė, kad ir be ypatingo en- 
tuziazmo, „galios situacijas“ visame pasaulyje. Dar iki rug- 
sėjo 11-osios, netgi iki George'o W. Busho išrinkimo prezi- 
dentu, Amerikos strateginiai mąstytojai ir Pentagono planuo- 
tojai žvelgė į priekį mėgindami numatyti tikėtinus strategi- 
kais Kongresas beveik vienbalsiai priėmė įstatyminį aktą, lei- 
džiantį imtis karinių ir finansinių priemonių paremiant opo- 
zicines Irako jėgas, o antrojo Busho administracija svarstė 
Irako destabilizavimo planus dar prieš rugsėjo 11-osios te- 
roristinius išpuolius. Clintono administracija padėjo pama- 
tus ir naujai raketinės gynybos sistemai, kuri padėtų apsi- 

ginti nuo puolimo tokių piktavalių valstybių kaip Iranas, Ira- 
kas ir Šiaurės Korėja. Jeigu būtų buvęs išrinktas Alas Gore'as 
ir jeigu nebūtų buvę rugsėjo 11-osios teroristinio išpuolio, šios 
programos - nutaikytos tiesiai į Busho „blogio ašį“ - vis vien 
būtų vykdomos. 

Amerikiečiai iki rugsėjo 11-osios didino, o ne mažinimo sa- 
vo karinę galią. 2000 metų rinkimų kampanijoje ir Bushas, ir 
Gore'as žadėjo padidinti išlaidas gynybai atsiliepdami ne tiek 
į kokią nors konkrečią grėsmę, kiek į bendrą suvokimą, jog 
Amerikos gynybos biudžetas - tuomet siekęs beveik 300 mili- 
jardų dolerių per metus - buvo nepakankamas šalies strate- 
giniams poreikiams patenkinti. Amerikos kariniai ir civiliniai 
lyderiai Pentagone ir už jo ribų entuziastingai siekė moderni- 
zuoti Amerikos karines pajėgas, pasinaudoti tuo, kas buvo ir 
yra laikoma „revoliucija karo technologijoje“, galinčia pakeisti 
pačią karo prigimtį. Už šio entuziazmo slypėjo susirūpinimas, 
kad jeigu Jungtinės Valstijos neinvestuos reikiamų lėšų į tech- 
nologinę transformaciją, tai jų karinėms pajėgoms, jų saugu- 
mui ir viso pasaulio saugumui ateityje iškils grėsmė. 

Iki rugsėjo 11-osios Amerikos strateginė bendruomenė sa- 
vo dėmesį ėmė telkti į Kiniją. Nedaugelis manė, kad artimoje 
ateityje būtų tikėtinas karas su Kinija, nebent įvyktų kokia 
nors krizė dėl Taivano, tačiau daugelis manė, jog konfronta- 
cija su Kinija taps labiau tikėtina per ateinančius du dešimt- 
mečius, kai išaugs Kinijos karinė galia ir padidės jos geopo- 
litinės ambicijos. Šis susirūpinimas dėl Kinijos buvo vienas 
iš svarbiausių argumentų reikalaujant technologiškai moder- 
nizuoti Amerikos karines pajėgas; jis buvo vienas iš slaptų 
motyvų kuriant naują raketinės gynybos programą; ir plačią- 
ja prasme jis jau buvo tapęs organizuojančiu Amerikos stra- 
teginio planavimo principu. Požiūris į Kiniją kaip į būsimąjį 
rimtą strateginį iššūkį įsivyravo Clintono Pentagone ir jį ofi- 
cialiai parėmė prezidentas Bushas, pabrėžtinai skelbęs, iki ir 

po jo išrinkimo, jog, Kinija yra ne strateginė Jungtinių Valsti- 
jų partnerė, bet strateginė varžovė. 

Kai Busho administracija praėjusių metų rugsėjį paskelbė 
savo Naująją saugumo strategiją, tos strategijos ambicingu- 
mas daugeliui europiečių ir net kai kuriems amerikiečiams 
užgniaužė kvapą. Naujoji strategija buvo suvokta kaip atsa- 
kas į Rugsėjo 11-ąją, ir galbūt sąmonėje tų, kurie ją rašė, ji 
tokia ir buvo. Tačiau labiausiai stebėtinas dokumento bruo- 
žas yra tai, kad išskyrus kelias nuorodas į „prevencinio smū- 
gio“ idėją, kuri pati savaime nėra ypatinga naujovė, Busho 
administracijos „naujoji“ strategija iš esmės tik performula- 
vo Amerikos gynybos politikos, vykdomos jau pusę šimtme- 
čio, tikslus. Busho strategija nepasakė nieko tokio apie de- 
mokratijos skatinimą užsienyje, kas jau nebuvo pasakyta su 
tokiu pat entuziazmu Harry Trumano, Johno F. Kennedy ar 
Ronaldo Reagano. Deklaracija, jog Amerika ketina išlikti do- 
minuojančia karine pasaulio galybe, pakankamai galinga, 
kad jokiai kitai galybei nekiltų noro mesti iššūkio jos domi- 
navimui, buvo tik vieša išraiška to, kas visada buvo neskel- 
biama Amerikos strateginio planavimo, jeigu ne realių gyny- 
bos išlaidų ir realaus karinio pajėgumo stiprinimo, prielaida 
nuo Šaltojo karo pabaigos. 

Clintono ir Busho administracijų politika, nesvarbu, vy- 
kusiai ar nevykusiai planuojama, vis dėlto rėmėsi bendra ir 
specifiškai amerikietiška prielaida - būtent, kad Jungtinės 
ti ir išplėsti liberaliąją tarptautinę tvarką. Tačiau vienintelė 
stabili ir sėkmingai veikianti tarptautinė tvarka, kurią ameri- 
kiečiai gali įsivaizduoti, yra toji, kurioje Amerika užima cen- 
trinę vietą. Amerikiečiai taip pat neįsivaizduoja tokios tarp- 
tautinės tvarkos, kuri nebūtų ginama karine galia, ir, konkre- 
čiai, Amerikos galia. Jeigu tai yra arogancija, tai nėra kažkas 
nauja. Henris Kissingeris kartą paklausė senstančio Harry 

Trumeno, dėl ko tas norėtų būti prisimenamas. Trumanas at- 
sakė: „Mes visiškai sutriuškinome savo priešus ir privertėme 
juos pasiduoti. Paskui mes padėjome jiems atsigauti, tapti de- 
mokratinėmis šalimis ir įsilieti į tautų bendriją. Tik Amerika 
galėjo tai padaryti.“ Net dauguma pačių kiečiausių Ameri- 
kos realistų tampa sentimentalūs mąstydami apie tai, ką Rein- 
holdas Niebuhras kartą pavadino Amerikos „atsakomybe“ už 
„pasaulio problemų ... sprendimą“. George'as Kennanas, dės- 
tydamas sulaikymo (containment) doktriną, kurią, kaip jis nu- 
matė, bus labai sunku realizuoti demokratijoje, vis dėlto šį iš- 
šūkį suvokė kaip „Amerikos kaip tautos tarp tautų vertės pa- 
tikrinimą“. Jis net kalbėjo apie tai, kad amerikiečiai turėtų „dė- 
koti Apvaizdai, kuri, metusi jiems šį didžiulį iššūkį, padarė 
jų kaip tautos saugumą priklausomą nuo jų gebėjimo susi- 
telkti ir prisiimti moralinės bei politinės lyderystės atsakomy- 
bę, kurią istorija akivaizdžiai užkrauna ant jos pečių“.*? 
Amerikiečiai yra idealistai. Kai kuriose srityse jie yra di- 
desni idealistai už europiečius. Tačiau jie neturi patirties, 
kaip tuos idealus sėkmingai įgyvendinti nesinaudojant galia. 
Akivaizdu, kad jie neturi viršvalstybinio valdymo patirties; 
nedaug turi tokios patirties, kuri jiems leistų viltis tarptauti- 
ne teise ir tarptautinėmis institucijomis, kad ir kaip jie to no- 
rėtų; ir dar mažiau turi vilties, kad pakils, kartu su europie- 
čiais, virš galios politikos. Amerikiečiai, kaip geri Švietimo 
vaikai, vis dar tiki žmogaus gebėjimu tobulėti ir jie yra išsau- 
goję tobulesnio pasaulio viltį. Tačiau jie išlieka realistai ta 
siauresne prasme, kad vis dar tiki galios naudojimo būtinu- 
mu pasaulyje, kuris toli gražu nėra tobulas. Jų įsitikinimu, 
toji teisė, kuri galbūt padeda reguliuoti tarptautinį elgesį, eg- 
zistuoja tik todėl, kad tokia galybė kaip Jungtinės Valstijos ją 


68 Cituojama pagal Kissinger, Diplomacy, p. 425. 
60 X [George Kennan], „The Sources of Soviet Conduct“, p. 169. 

gina ginklu. Kitaip sakant, europiečiai yra teisūs sakydami, 
jog amerikiečiai vis dar kartais geba save suvokti herojinė- 
mis sąvokomis — kaip Garis Cooperis savo šlovės viršūnėje. 
Kaip ir jis, jie nori apginti miestelio žmones, nesvarbu, ar tie 
nori būti ginami. 

Šiandien, po rugsėjo 11-osios teroro išpuolių, Jungtinės 
Valstijos imasi dar vienos savo strateginės įtakos ekspansi- 
jos. Panašiai kaip japonų išpuolis Perl Harbore, kuris netu- 
rėjo būti toks jau netikėtas, atvedė prie nuolatinio Amerikos 
vaidmens įtvirtinimo Rytų Azijoje ir Europoje, taip rugsėjo 
11-oji, kurią ateities istorikai neabejotinai vaizduos kaip ne- 
išvengiamą Amerikos kišimosi į musulmonų pasaulį padari- 
nį, atves prie Amerikos karinio įsitvirtinimo Persų įlankos ir 
Centrinės Azijos regione, ir galbūt net prie ilgalaikės vienos 
iš didžiausių arabų valstybių okupacijos. Amerikiečius gali 
stebinti tai, kad jie atsidūrė tokioje padėtyje, kaip panašiai ket- 
virtojo dešimtmečio amerikiečius būtų šokiravusi mintis, jog, 
mažiau nei po dešimties metų jiems teks prisiimti okupacinį 
Vokietijos ir Japonijos valdymą. Tačiau žvelgiant iš plačios 
didžiųjų Amerikos siekių istorijos perspektyvos, t. y. istori- 
jos, kurią Žymi nuolatinė šios šalies ekspansija ir, kaip atro- 
do, nesulaikomas jos kilimas nuo pavojingo silpnumo prie 
dabartinės globalinės hegemonijos, šis vėliausias Amerikos 
strateginės ekspansijos epizodas neturi mūsų labai stebinti. 

Kaip tai atsilieps transatlantiniams santykiams? Ar Euro- 
pa gali žengti iš paskos ta linkme, kuria žengia Amerika? Jei- 
gu negali, ar tai turi kokios nors reikšmės? 

Vienas atsakymas į šiuos klausimus yra tai, kad Irako kri- 
zė nušvietė ryškiausia galima šviesa transatlantinę proble- 
mą. Kai ši krizė baigsis, o ilgainiui taip ir įvyks, ginčai dėl 
galios vaidmens, kurie amerikiečius labiausiai supriešino su 
europiečiais, veikiausiai taip pat šiek tiek nurims; bendra po- 
litinė kultūra ir ekonominiai ryšiai, siejantys amerikiečius su 

europiečiais, tada vėl iškils į pirmą planą - iki kitos tarp- 
tautinės strateginės krizės. Bet galbūt kita krizė neiškels į pa- 
viršių transatlantinių nesutarimų taip drastiškai, kaip jie iš- 
kilo Irako krizėje ir platesniame Artimųjų Rytų regione, ta- 
me regione, kur Amerika ir Europa turi svarbių interesų ir 
kur Amerikos nesutarimai su Europa pasireiškė ypač aštriai. 
Nauja tarptautinė krizė gali kilti Rytų Azijoje. Atsižvelgiant 
į jo nuotolį nuo Europos, į mažesnius Europos interesus šia- 
me regione ir į faktą, jog Rytų Azijoje europiečiai galėtų pa- 
sitelkti dar mažesnes karines pajėgas nei tai galėjo padaryti 
Artimuosiuose Rytuose, ir taip tapti bereikšmiu dydžiu Ame- 
rikos strateginiame planavime, gali būti, jog krizė Azijoje ne- 
atves į dar vieną tokio masto transatlantinį skilimą, kokį tu- 
rime dabar. 

Žodžiu, nors sunku tikėtis Amerikos ir Europos požiū- 
rių į pasaulį suartėjimo, šis skilimas galiausiai gali pasiro- 
dyti ne toks jau neįveikiamas, kaip atrodo dabar. Nebūtinai 
turi įvykti „civilizacijų konfliktas“ toje erdvėje, kurią vadi- 
nome „Vakarais“. Tikroji užduotis tiek europiečiams, tiek 
amerikiečiams — prisitaikyti prie naujos realybės, t. y. prie 
Amerikos hegemonijos. Ir galbūt, kaip sako psichiatrai, pir- 
masis žingsnis, dorojantis su šia problema, pripažinti šios 
problemos egzistavimą. | 

Amerikiečiams, mąstant apie Europą, būtina neužmiršti 
svarbiausio dalyko: naujoji Europa yra išties stebuklas ir ją iš- 
ties reikia sveikinti šventinėmis iškilmėmis abiejose Atlanto pu- 
sėse. Europiečiams ji reiškia neįtikėtiną senos svajonės išsipil- 
dymą: Europos žemynas išsivadavo nuo nacionalistinių karų 
ir kraujo keršto kovų, nuo karinės konkurencijos ir ginklavi- 
mosi varžybų. Karas tarp pagrindinių Europos valstybių be- 
veik neįsivaizduojamas. Po šimtmečius trukusių nelaimių, už- 
kraunamų ne tik europiečiams, bet ir tiems, kurie būdavo įtrau- 
kiami į jų konfliktus (paskutinįjį šimtmetį amerikiečiai), nau- 

joji Europa išties susikūrė kaip rojus. Ją reikia puoselėti ir gin- 
ti - bent jau amerikiečiams, kurie savo krauju laistė Europos 
žemę, ir išlietų jo dar daugiau, jeigu naujoji Europa žlugtų. Ta- 
čiau tai nereiškia, kad Jungtinės Valstijos gali arba turi kliau- 
tis Europa ateityje, kaip kliovėsi ja praeityje. Amerikiečiams ne- 
reikėtų pasiduoti nostalgijai dėl to, kas vyko ypatingomis Šal- 
tojo karo sąlygomis, ir vaizduotis, jog po Šaltojo karo jų strate- 
ginio santykio su Europa pobūdis nepasikeitė. 

Ar Jungtinės Valstijos gali duoti atkirtį į visus strateginius 
prasčiausias atsakymas - jos tai jau daro. Jungtinės Valstijos 
strateginį stabilumą Azijoje palaiko be Europos paramos. Pas- 
tarąjį dešimtmetį įvairiose Artimųjų Rytų ir Persų įlankos kri- 
zėse, įskaitant dabartinę krizę, Europos pagalba, net entuzias- 
tingai teikiama, buvo tik simbolinė. Kad ir ką Europa duotų 
moralinės bei politinės paramos prasme, po Šaltojo karo ji ma- 
žai ką gali duoti Jungtinėms Valstijoms karine ir strateginė 
prasme, išskyrus, žinoma, vertingiausią strateginį turtą - tai- 
kią Europą. 

Jungtinės Valstijos gynybai šiandien išleidžia šiek tiek 
daugiau nei 3 procentus savo BNP. Jeigu šias išlaidas jos 
padidintų iki 4 procentų - tada gynybos biudžetas viršytų 
500 milijardų dolerių, tačiau tai vistik būtų mažesnė nacio- 
nalinio produkto dalis nei amerikiečiai paprastai išleisdavo 
gynybai pastarąjį pusšimtį metų. Net Paulas Kennedy, kal- 
bėjęs apie „imperinį persitempimą“ devintojo dešimtmečio pa- 
baigoje (kai Jungtinės Valstijos gynybai išleisdavo maždaug 
7 procentus BNP), mano, jog Jungtinės Valstijos gali sau leisti 
dabartinį karinių išlaidų lygį ir ilgai išlaikyti savo dabartinį 
globalinį dominavimą. Tad Jungtinės Valstijos yra pajėgios 
su šia užduotimi susidoroti, bent jau materialiąja prasme. 
Taip pat negalima sakyti, jog Amerikos žmonės nenori užsi- 
krauti šios globalinės naštos, nes jau dešimtį metų jie tai da- 

TO, O po rugsėjo 11-osios jie, kaip atrodo, yra pasiryžę tai da- 
ryti ilgą laiką. Neatrodo, kad amerikiečiai būtų nepatenkinti 
tuo, jog negali įžengti į „postmodernųjį“ Europos pasaulį. Nė- 
ra jokių požymių, kad dauguma amerikiečių to norėtų. Iš da- 
lies dėl to, kad jie yra tokie galingi ir didžiuojasi savo šalies 
karine galia bei išskirtiniu jos vaidmeniu pasaulyje. 

Taigi dabartinio transatlantinio skilimo pavojai slypi ne 
Amerikos valioje ar galioje, bet vidinėje moralinėje įtampoje, 
kuri apibūdina dabartinę tarptautinę situaciją. Kaip dažnai 
būna žŽmogiškuosiuose reikaluose, realioji problema glūdi ne- 
apčiuopiamuose dalykuose - baimėse, aistrose ir įsitikinimuo- 
se. Problema yra tai, kad Jungtinėms Valstijoms kartais ten- 
ka veikti pagal Hobbeso pasaulio taisykles, nors taip veikda- 
mos jos pažeidžia Europos postmoderniąsias normas. Kartais 
Amerika atsisako paklusti tam tikroms tarptautinėms konven- 
cijoms, kurios gali riboti jos pajėgumą veiksmingai kovojant 
Roberto Cooperio džiunglėse. Ji turi palaikyti ginkluotės kon- 
trolę, bet ne visada savo. Jai tenka gyventi pagal dvigubus 
standartus. Ir kartais ji turi veikti vienašališkai - ne dėl savo 
polinkio į vienašališkumą, bet vien dėl to, kad Europai susil- 
pnėjus ir pakilus virš galios politikos, Jungtinės Valstijos ne- 
turi kito pasirinkimo, kaip tik veikti vienašališkai. 

Nedaugelis europiečių pripažįsta, kaip implicitiškai tai da- 
ro Cooperis, kad toks Amerikos elgesys gali būti labai naudin- 
gas civilizuotam pasauliui ir kad Amerikos galia, nors ir nau- 
dojama pagal dvigubus standartus, gali būti geriausia (ir gal- 
būt vienintelė) žmonijos pažangos skatinimo priemonė. Kaip 
rašė Niebuhras prieš pusšimtį metų, Amerikos „neprilygsta- 
ma galia“, nepaisant visų jos „pavojų“, duoda „realios nau- 
dos pasaulio bendruomenei“."? Vietoje to, daugelis europiečių 


70 Reinhold Niebuhr, The Irony of American History (New York, 1962), 
p. 134. 

šiandieną į pačias Jungtines Valstijas žvelgia kaip į teisę try- 
piantį kolosą. Pavojus, jeigu tai išties pavojus, yra tai, kad Jung- 
tinės Valstijos ir Europa gali realiai susipriešinti. Europiečių 
kritika, skirta Jungtinėms Valstijoms, gali darytis vis aštresnė. 
Jungtinės Valstijos gali vis mažiau norėti ją išklausyti ar net 
kreipti į ją dėmesį. Gali ateiti diena, jeigu ji dar nėra atėjusi, 
kai amerikiečiai ES pareiškimams teiks ne daugiau reikšmės 
nei ASEAN'o ar Andų pakto šalių pareiškimams. 

Tiems iš mūsų, kurie subrendo Šaltojo karo metais, strate- 
ginis Europos ir Jungtinių Valstijų išsiskyrimas atrodo bau- 
ginantis. De Gaulle'is, akistatoje su Roosevelto pateikta pa- 
saulio vizija, kurioje Europai nebuvo skirta jokio dėmesio, nu- 
stėro ir pareiškė, jog ši vizija „kelia grėsmę Vakarų pasau- 
liui“. Jeigu Vakarų Europa Amerikai taps „antraeiliu daly- 
ku“, tai ar Rooseveltas „nepakenks pačiam reikalui, kuriam 
jis siekė pasitarnauti — civilizacijos pažangai?“ Vakarų Eu- 
ropa, de Gaulle'io įsitikinimu, buvo „esminis Vakarų kom- 
ponentas. Niekas negali atstoti senųjų tautų vertės, jų galios 
ir spindinčio jų pavyzdžio“. Jam būdingu stiliumi jis, žino- 
ma, pridūrė, jog „tai pasakytina pirmiausia apie Pranzūzi- 
ją“! Tačiau paliekant nuošaly prancūzų amour propre, ar de 
Gaulle'is čia nepasako svarbios tiesos? Jeigu amerikiečiai nu- 
spręstų, kad Europa tėra erzinanti bereikšmybė, tai ar Ame- 
rikos visuomenė pamažu atsiskirtų nuo to, ką šiandien vadi- 
name „Vakarais“? Tai nėra toks pavojus, į kurį galima būtų 
lengvabūdiškai žvelgti abiejose Atlanto pusėse. 

Tad ką daryti? Akivaizdus atsakymas yra tai, kad Europai 
derėtų žengti tuo kursu, kurį jai rekomenduoja Cooperis, As- 
has, Robertsonas ir kiti, ir didinti, bent jau po truputį, savo ka- 
rinę galią. Nedaug vilties, kad tai įvyks. Ir vis dėlto, kas žino? 
Galbūt nerimas dėl visiško Amerikos įsigalėjimo pasaulyje su- 


"1 Cituojama pagal Harper, American Visions of Europe, p. 114-115. 

žadins kokių nors energijų Europoje? Galbūt atavistiniai ins- 
tinktai, vis dar glūdį vokiečių, britų ir prancūzų širdyse - bu- 
vusios galios, tarptautinės įtakos ir nacionalinių ambicijų pri- 
siminimas - dar gali atlikti savo vaidmenį? Kai kurie britai vis 
dar prisimena savo imperiją; kai kurie prancūzai vis dar ilgisi 
la <loire; kai kurie vokiečiai vis dar nori rasti savo vietą po sau- 
le. Šie polinkiai dabar daugiausia nukreipiami į didžiojo Eu- 
ropos projekto realizavimą, tačiau jie gali pasireikšti ir tradi- 
ciškesnėmis formomis. Ar to reikėtų tikėtis, ar veikiau baimin- 
tis — tai būtų atskiras klausimas. Būtų dar geriau, jeigu euro- 
piečiai sugebėtų įveikti baimę ir pyktį, kuriuos jaučia teisę try- 
piančiam kolosui, ir dar kartą prisimintų gyvybinę būtinybę 
pasauliui ir ypač Europai turėti pašonėje stiprią, gal net do- 
minuojančią Ameriką. Tai būtų priimtina kaina už jų rojų. 

Amerikiečiai tam gali talkinti. Tiesa, į valdžią atėjusi Bus- 
ho administracija buvo gana atšiauri. Realistiniai ir naciona- 
listiniai impulsai, kuriuos ji paveldėjo iš dešimtojo dešimtme- 
čio respublikonų Kongreso, suteikė jai tokį įvaizdį, tarsi jai 
būtų nusispjauti į beveik viso likusio pasaulio nuomonę. 
Įvaizdis, kurį ji piešė pirmaisiais savo valdymo mėnesiais, bu- 
vo begemotas, besivaduojantis iš jį varžančių saitų, kuriuos 
tik jis pats mato. Ji buvo priešiška naujajai Europai, nors ma- 
žiau priešiška nei Clintono administracija, nes suvokė ją ne 
kaip sąjungininkę, bet kaip albatrosą. Net po rugsėjo 11-osios, 
kai europiečiai pasiūlė savo labai ribotas karines pajėgas dis- 
lokuoti Afganistane, Jungtinės Valstijos nepriėmė šio siūly- 
mo bijodamos, kad europiečių dalyvavimas yra klasta, kuria 
siekiama suvaržyti Amerikos veiksmų laisvę. Istorinį NATO 
sprendimą paremti Jungtines Valstijas pagal 5 NATO Straips- 
nį Busho administracija traktavo ne kaip europiečių dovaną, 
o veikiau kaip spąstus Amerikai. Tad proga įtraukti Europą 
į bendrą kovą Hobbeso džiunglėse, kad ir antraeiliam vaid- 
meniui, liko neišnaudota. 

Tačiau amerikiečiai yra pakankamai galingi, kad nesibai- 
mintų europiečių, net nešančių dovanas. Užuot traktavę Jung- 
tines Valstijas kaip Guliverį, supainiotą liliputų siūlais, Ame- 
rikos lyderiai turėtų suvokti, kad jų beveik niekas nesaisto, 
kad Europa realiai nėra pajėgi sutramdyti Jungtines Valsti- 
jas. Jeigu Jungtinės Valstijos išsivaduotų iš baimių, sukeltų 
šio klaidingo jai primetamų suvaržymų pojūčio, jos galėtų 
pradėti geriau suvokti kitų jautrias vietas, parodyti šiek tiek 
daugiau to savo dvasinio dosnumo, kuris buvo būdingas 
Amerikos užsienio politikai Šaltojo karo metu. Jos galėtų pa- 
garbiau traktuoti daugiašališkumą ir tarptautinę teisę, ir mė- 
ginti susikrauti tam tikrą tarptautinį politinį kapitalą tiems 
laikams, kai daugiašališkumas atrodo neįmanomas, 0 viena- 
šališkumas - neišvengiamas. Žodžiu, jos galėtų parodyti 
daugiau dėmesio tam, ką jos tėvai steigėjai vadino „derama 
pagarba Žmonijos nuomonei“. Tokia politika visada buvo 
protingiausia. Ir ji būtų tikrai naudinga Jungtinėms Valsti- 
joms: situacija, kai sulaukiama materialinės ir moralinės pa- 
ramos iš draugų ir sąjungininkų, ypač iš Europos, būtų ne- 
abejotinai geresnė už tą situaciją, kai Amerika veikia viena, 
apgaubta Europos baimės ir priešiškumo. 

Tai būtų maži Žingsniai ir jie neišspręstų visų tų gilumi- 
nių problemų, kurios dabar telkiasi aplink transatlantinius 
santykius. Tačiau galiausiai teiginys, jog Jungtinės Valstijos 
ir Europa išpažįsta bendras Vakarų vertybes, yra daugiau nei 
banalybė. Jų vizijos dėl Žmonijos ateities yra panašios, net jei- 
gu galios nelygybė dabar jas stumia į labai skirtingas pozici- 
jas. Galbūt nėra per daug naivu optimistiškai tikėtis, jog šiek 
tiek geresnis tarpusavio supratimas galėtų pasitarnauti daug 
geresniems santykiams. 

Amerikos galia ir teisėtumo krizė 


„Kokios pasaulio tvarkos mes norime?“ Šis klausimas, ku- 
4 iškėlė Vokietijos užsienio reikalų ministras Joschka Fische- 
ris prieš pat Amerikos invaziją į Iraką 2003 m. kovo mėnesį, 
ir šiomis dienomis išlieka daugelio europiečių sąmonėje.! 
Vien tai liudija skirtumus, šiandien europiečius supriešinan- 
čius su amerikiečiais, nes galima drąsiai teigti, jog daugu- 
ma amerikiečių „pasaulio tvarkos“ klausimo nekėlė sau nuo 
karo pradžios. 

Tačiau jiems teks šį klausimą išsikelti. Didysis transat- 
lantinis nesutarimas dėl karo Irake kyla iš giluminio nesu- 
tarimo dėl geidžiamos „pasaulio tvarkos“. Taip, amerikiečiai 
ir europiečiai nesutarė specifiniu klausimu, ką daryti su Ira- 
ku. Jie nesutarė dėl to, ar Saddamas Husseinas išties kelia 
rimtą grėsmę ir ar karas —- tai deramas atsakas į šią grėsmę. 
Dauguma amerikiečių į abu šiuos klausimus atsakė „taip“; 
dar didesnė europiečių dauguma atsakė „ne“. Tačiau šie ne- 
sutarimai atspindėjo kažką daugiau nei taktinį ir strateginį 
situacijos Irake įvertinimą. Kaip išsireiškė prancūzų užsie- 
nio ministras Dominigue'as de Villepinas, kova vyko ne tiek 
dėl Irako, kiek dėl „dviejų pasaulio vizijų“.* Nesutarimai dėl 
Irako nebuvo tik nesutarimai dėl specifinės politikos. Jie bu- 


1 Joschka Fischer interview, Der Spiegel, March 24, 2003. 


2 Domnigue de Villepin, pasisakymas JT Saugumo taryboje, kovo 
19, 2003. 

vo susiję su pamatiniais principais. Viešosios nuomonės ap- 
klausos, atliktos prieš, vykstant karui ir po karo parodė žmo- 
nes, gyvenančius visiškai skirtingose strateginėse ir ideologi- 
nėse planetose. Daugiau nei 80 procentų amerikiečių mano, 
jog karas gali atkurti teisingumą; mažiau nei pusė europie- 
čių mano, kad karas - bet koks karas - gali būti teisingas? 
Amerikiečiai su europiečiais nesutaria dėl tarptautinio teis- 
mo ir tarptautinių institucijų vaidmens, jie nesutaria ir mig- 
lotu bei abstrakčiu, bet vis dėlto labai svarbiu tarptautinio 
teisėtumo klausimu. Šie pasaulėžiūriniai nesutarimai atsira- 
do dar prieš Irako karą ir prieš George'o W. Busho atėjimą į 
prezidento postą, nors tas karas ir Busho administracijos elg- 
sena tarptautinėje arenoje pagilino šį transatlantinį skilimą 
ir turbūt pavertė jį pastoviu tarptautinio kraštovaizdžio bruo- 
žu. „Amerika skiriasi nuo Europos“, — dalykiškai pareiškė 
Schroederis keletą mėnesių prieš karą.* Kas dabar gali tai 
neigti? 

Kai pirmasis šios knygos leidimas išėjo 2003 metų pra- 
džioje, prieš Irako karą, transatlantinis skilimas jau buvo aiš- 
kiai matomas. Tačiau tada buvo mažiau aišku, kiek jis bus 
svarbus pasauliui. Galima buvo įsivaizduoti transatlantinį 
kelių išsiskyrimą globalinės strategijos klausimais, ir nors jis 


3 Žr. Transatlantic Trends 2003, apklausą, kurią užsakė Vokietijos JAV 
Marshallo fondas ir Campagnia di San Paolo. Apklausa buvo atlikta 
2003 m. birželio 10-25 d. aštuoniose šalyse: Jungtinėse Valstijose, Pran- 
cūzijoje, Vokietijoje, Didžiojoje Britanijoje, Italijoje, Nyderlanduose, Len- 
kijoje ir Portugalijoje. (Rezultatus pateikia: www .transatlantictrends.org.) 


* Gerhard Schroeder interview, The New York Times, September 4, 
2002. 


> Kaip sako britų politinis analitikas Christopheris Crokeris, „Nėra 
nieko naivesnio už tezę, kad plyšiai bus užglaistyti, jeigu Bushas ne- 
bus perrinktas 2004 m. arba jeigu neteks valdžios Schroederio vyriau- 
sybė.“ Christopher Croker, Empires in Conflict: The Growing Rift Between 
Europe and the United States, Whitehall Paper 58 (London, 2003): 3. 

nebūtų itin draugiškas, jis būtų bent jau valdomas, tarsi sa- 
votiškas darbo pasidalijimas, kuriam esant Europa telktų dė- 
mesį į Europą, o Jungtinės Valstijos - į likusį pasaulį. Šalto- 
jo karo strateginę partnerystę galėjo pakeisti tam tikras abi- 
pusis abejingumas, tačiau tai nebūtų krizės Vakarų viduje 
ženklas. Ar amerikiečiai ir europiečiai negalėtų paprasčiau- 
siai pasakyti vieni kitiems, Bobo Dylano žodžiais, „Jūs ke- 
liaukite savo keliu, o mes keliausime savuoju“? 

Šiandieną mums gresia niūresnė galimybė. Vakaruose at- 
siveria didžioji filosofinė schizma, ir vietoje abipusio abejin- 
gumo kyla abipusis priešiškumas, grasinantis susilpninti abi 
transatlantinės bendrijos puses. Kildama tuo istoriniu mo- 
mentu, kai sparčiai plinta naujos grėsmės ir krizės, ši schiz- 
ma gali turėti rimtų padarinių. Strateginis Europos ir Jung- 
tinių Valstijų atsiskyrimas jau buvo gana blogas ženklas. Ta- 
čiau kas bus, jeigu schizma dėl „pasaulio tvarkos“ išplis į 
visą liberalųjį Vakarų pasaulį. Ar Vakarai išliks Vakarais? 

Prieš keletą metų tokie klausimai buvo neįsivaizduojami. 
Kartu su Francisu Fukuyama visi rėmėmės prielaida, jog po 
Šaltojo karo, istorijos pabaigoje, pasaulio liberaliosios demo- 
kratijos gyvens palyginti darniai. Konfliktai vyks tarp Vaka- 
rų ir „kitų“, o ne pačiuose Vakaruose. Pasaulio demokratijos, 
išpažindamos bendrus liberalius, demokratinius principus, 
„neturės pagrindo ginčyti viena kitos teisėtumo“.* Dabar šia 
prielaida tenka suabejoti. Juk būtent dėl teisėtumo šiandien 
nesutaria amerikiečiai ir europiečiai — ne tiek dėl vieni kitų 
politinių institucijų teisėtumo, kiek dėl skirtingų požiūrių į 
„pasaulio tvarką“. Konkrečiau, dauguma europiečių ėmė 


6 Francis Fukuyama, The End of History and the Last Man (New York, 
1992), p. 263. 


7 Tiesą sakant, europiečiai ir amerikiečiai kartais kelia abejonių vie- 
ni kitų politinėmis ir ekonominėmis institucijomis. 

abejoti Amerikos galios ir pasaulinės lyderystės teisėtumu. 
Amerika pirmąkart po Antrojo pasaulinio karo išgyvena tarp- 
tautinio teisėtumo krizę. 

Amerikiečiams teks suvokti, jog jie privalo atsižvelgti į šią 
problemą. Kova dėl tarptautinio teisėtumo apibrėžimo ir jo įsi- 
gijimo šioje naujoje eroje gali tapti viena iš lemiamų šio lai- 
kotarpio varžybų, o kai kuriais aspektais tokiu pat svarbiu 
veiksniu formuojant ateities tarptautinę sistemą bei Amerikos 
vietą joje, kaip bet kuris kitas grynai materialus galios ar įta- 
kos veiksnys. 


Trys teisėtumo stulpai 
Saltojo karo metu 


Iš kur konkrečiai kilo ši kova dėl teisėtumo? Šaltojo karo 
metais Amerikos galios ir pasaulinės lyderystės teisėtumas bu- 
vo laikomas savaime suprantamu dalyku, ir ne tik amerikie- 
čių. Dauguma europiečių, nors kartais reikšdavo savo nepasi- 
tenkinimą Amerikos dominavimu ir dažnai kritikuodavo Ame- 
rikos veiksmus Vietname, Lotynų Amerikoje ar kitur, vis dėlto 
pripažino Amerikos lyderystę kaip būtiną ir sveikintiną. 

Priešingai daugeliui mitų, kurie šiandien skleidžiami abie- 
jose Atlanto pusėse, Amerikos teisėtumo pagrindai Šaltojo ka- 
ro metu turi nedaug sąsajų su faktu, jog Jungtinės Valstijos 
sukūrė Jungtines Tautas ar sąžiningai laikėsi tarptautinės tei- 
sės normų, išdėstytų JT Chartijoje. JT Saugumo taryba per pir- 
muosius keturis jos egzistavimo dešimtmečius buvo paraly- 
žiuota Šaltojo karo konfrontacijos. Jungtinės Valstijos nema- 
nė esančios įsipareigojusios siekti Saugumo tarybos pritari- 
mo pradedamiems karo veiksmams ar grasinant karu, o eu- 
ropiečiai nesitikėjo ir nereikalavo, kad jos tai darytų. Ir Euro- 
pos šalys nesiekdavo tokio pritarimo, kai imdavosi karo veiks- 

mų Artimuosiuose Rytuose, Pietryčių Azijoje ar Pietų Atlan- 
te. Kai Jungtinės Valstijos, teisindamos savo Šaltojo karo lai- 
kų politiką, apeliuodavo į tarptautinę teisę, jos apeliuodavo į 
abstraktų kolektyvinės savigynos principą, kartais grindžia- 
mą abejotina prielaida, jog bet kurie Jungtinių Valstijų veiks- 
mai, - pradedant karinėmis intervencijomis ir baigiant slap- 
tais režimų nuvertimais trečiajame pasaulyje, - buvo pagal 
apibrėžimą „laisvojo pasaulio“ kolektyvinės gynybos aktai 
prieš agresyvųjį tarptautinį komunizmą. 

Ne taisyklių, teisės normų ar institucijų struktūra, o Šal- 
tojo karo aplinkybės ir Amerikos išskirtinis vaidmuo tame 
konflikte teikė Jungtinėms Valstijoms teisėtumą, bent jau Va- 
karuose.š Europoje Amerikos teisėtumas rėmėsi trimis stul- 
pais, iš kurių kiekvienas sietinas su sovietų komunistinės im- 
perijos egzistavimu. 

Tvirčiausias stulpas buvo bendra strateginė Sovietų Są- 
jungos keliama grėsmė, kurią kasdien vaizdžiai iliustravo 
šimtai tūkstančių sovietų karių, dislokuotų Europos centre. 
Dėl šios bendros grėsmės atsirado bendras įsitikinimas, jog 
tik Jungtinės Valstijos yra pajėgios ją atremti. Daugumai eu- 
ropiečių ir daugumai Amerikos sąjungininkių Azijoje šis pri- 
pažįstamas Amerikos, kaip pagrindinės gynėjos nuo sovie- 
tų grėsmės, vaidmuo apgobė ją labai plačia teisėtumo man- 
tija. Net tada, kai, europiečių įsitikinimu, Jungtinės Valstijos 
elgėsi kvailai arba amoraliai, kaip Vietnamo atveju, daugu- 
ma jų vis dėlto ir toliau pripažino Amerikos galią bei pa- 
saulinę jos lyderystę iš dalies dėl to, kad neturėjo kito pasi- 
rinkimo. Teisėtumas, kuriuo Jungtinės Valstijos mėgavosi Šal- 
tojo karo metu, daugiausia kilo iš jų sąjungininkių savanau- 
diško intereso. 

3 Už Europos ir Japonijos ribų, tokiose vietose kaip Lotynų Ame- 
rika, Artimieji Rytai ir Afrika ir, žinoma, Rusija bei Kinija, Amerikos 


pretenzijos į teisėtumą buvo mažiau pripažįstamos. 

Bendrą strateginę grėsmę papildė bendra ideologinė grės- 
mė. Šaltojo karo metu Jungtinės Valstijos save vaizdavo kaip 
„laisvojo pasaulio lyderę“ priešstatoje su totalitariniu pasau- 
liu, ir dauguma europiečių su tuo sutiko. Manichėjiška Šaltojo 
karo priešprieša galingiausiai pasaulio demokratijai teikė tvirtą 
autoritetą demokratinėje stovykloje. Retrospektyviai akivaizdu, 
jog išpažįstami bendri liberalios demokratijos principai reiš- 
kia kur kas daugiau pasaulyje, kuriam grėsmę kėlė totalitariz- 
mas, nei pasaulyje, kuriame demokratija tapo saugesnė. 

Galiausiai Šaltojo karo „dvipolinė“ tarptautinė sistema tei- 
kė tai, ką galima pavadinti struktūriniu teisėtumu. Apylygė 
dviejų supergalybių jėgų pusiausvyra reiškė, jog Amerikos ga- 
lia, kad ir didžiulė, vis dėlto buvo apribota. Tuo nenoriu pa- 
sakyti, jog europiečiai džiaugėsi sovietų karinių pajėgų buvi- 
mu savo žemyne. Tačiau daugelis jų suvokė, jog sovietų įpras- 
tosios ir branduolinės galios egzistavimas veikė kaip ameri- 
kiečius tramdantis veiksnys. De Gaulle'io Prancūzija, Brand- 
to Vokietija ir kitos šalys mėgavosi tam tikra savo nepriklau- 
somybe nuo Amerikos dominavimo, kurią joms teikė super- 
galybių jėgų pusiausvyra. 

Pasibaigus Šaltajam karui šie Amerikos teisėtumo stulpai 
griuvo kartu su Berlyno siena ir Lenino statulomis. Po Šalto- 
jo karo neatsirado beveik nieko, kas galėtų juos atstoti. Radi- 
kalus karingasis islamas, kad ir kokį pavojų jis keltų reikš- 
damasis teroro forma, negalėjo ir negali atstoti komunizmo 
kaip ideologinės grėsmės Vakarų liberaliai demokratijai. Šian- 
dien frazė „laisvojo pasaulio lyderė“ skamba šiek tiek absur- 
diškai net amerikiečio ausiai. 

Masyvios Sovietų Sąjungos grėsmės, kaip Amerikos teisė- 
tumo šaltinio, negali atstoti ir labiau difuzinės bei miglotos 
Šaltojo karo eros baigties grėsmės. Etniniai konfliktai Balka- 
nuose paskutinįjį XX a. dešimtmetį europiečius privertė pa- 
šventinti Amerikos karinę intervenciją, o „vientisos ir laisvos“ 

Europos sukūrimo uždavinys buvo tas transatlantinis projek- 
tas, kuriame Amerikai vis dar buvo pripažįstamas lyderės 
vaidmuo, ypač Centrinės ir Rytų Europos šalių. Tačiau to 
projekto įgyvendinimas, bent jau daugumos europiečių požiū- 
riu, užbaigė Europos strateginę priklausomybę nuo Jungtinių 
Valstijų. Europiečiai niekada nesuprato Amerikos susirūpi- 
nimo dėl masinio naikinimo ginklų Irake, Irane ir Šiaurės Ko- 
rėjoje — nei Clintono administracijos laikais, nei vėliau. Ir šian- 
dien, po rugsėjo 11-osios, dauguma europiečių nesupranta 
amerikiečių nerimo dėl galimų sąsajų tarp tokių ginklų ir 
tarptautinio terorizmo. Pagrįstai ar nepagrįstai, tačiau dau- 
guma europiečių tikisi, jog šie ginklai nebus nukreipti į juos. 
Ir jeigu jiems apskritai tai rūpi, jie į Jungtines Valstijas jau 
nežvelgia kaip į savo gynėją. Europiečiai, gyvendami savo ge- 
opolitiniame rojuje, nesibaimina tolybėse plytinčių džiunglių, 
todėl jie nebesisveikina su tais, kurie prižiūri jų vartus. Vie- 

Amerikos teisėtumas Šaltojo karo metu rėmėsi daugiau sa- 
vanaudišku Europos interesu. Šiandien Europos santykinė 
strateginė nepriklausomybė daugelį paskatino atsiimti tą pla- 
čią teisėtumo mantiją, kuria kadaise jie buvo apgaubę Ame- 
riką.? Tiesą sakant, sovietų grėsmės išnykimas, dabartinės 
„vienpolinės“ tarptautinės sistemos atsiradimas ir jos nulem- 
tas Amerikos struktūrinio teisėtumo praradimas, daugelio eu- 
ropiečių baimes ir įtarimus nukreipė į vakarinę Atlanto pu- 
sę. Užuot Jungtines Valstijas traktavę kaip savo gynėją ir to- 
dėl teisėtą „lyderę“, daugelis europiečių šiandien baiminasi 
netramdomos Amerikos, kurios jie jau nebegali kontroliuoti. 


2 Išimtis, žinoma, yra Rytų ir Centrinė Europa, kur dauguma šalių 
vis dar jaučiasi strategiškai priklausomos nuo Jungtinių Valstijų para- 
mos. Tačiau jeigu (arba kai) tos šalys ateityje pasijus saugesnės ir la- 
biau įsitrauks į Europos Sąjungos ekonominių bei politinių ryšių tin- 
klą, jos veikiausiai taip pat pasuks Vakarų Europos šalių keliu. 

Vienpoliškumo problema 


Taigi tai, ką galima pavadinti „vienpoliškumo problema“, 
nėra Amerikos vykdytos konkrečios politikos ir kurios nors 
atskiros Amerikos administracijos produktas. Pasibaigus Šal- 
tajam karui, Amerikos beprecedentė globalinė galia neišven- 
giamai pati tapo nauja problema, su kuria europiečiai ir 

„Ką darysime, - klausė Joschka Fischeris po to, kai prasi- 
dėjo Irako karas, - jeigu ... mūsų svarbiausias partneris pri- 
ims sprendimus, kurie mums atrodo nepaprastai pavojingi?“! 
Išties, ką darysime? Šis klausimas yra palyginti naujas, nes 
Europos kontrolės Jungtinių Valstijų galiai praradimas irgi 
yra palyginti naujas reiškinys. Šaltojo karo metais Jungtinės 
Valstijos, kad ir turėdamos dominuojančią galią, buvo privers- 
tos paisyti europiečių nuomonės jau vien dėl to, kad Ameri- 
kos politika Šaltojo karo metu buvo orientuota pirmiausia į 
Europos išsaugojimą ir stiprinimą. Šiandienos Europa prara- 
do visą kadaise turėtą įtaką. Ji yra per daug silpna, kad galė- 
tų būti naudinga sąjungininkė, ir per daug saugi, kad taptų 
užpuolimo auka. Šaltojo karo metu Jungtinės Valstijos priva- 
lėjo skaičiuoti, kaip jų veiksmai atsilieps Europos saugumui, 
o šiandieną jos tam skiria kur kas mažiau dėmesio. 

Tai paaiškina europiečių susirūpinimą dėl netramdomos 
Amerikos galios ir dėl to, kaip jiems atgauti bent šiokią tokią 
Amerikos galios naudojimo kontrolę. Viena vertus, europie- 
čiai buvo pernelyg ilgai įpratę prie idėjos, jog jie kontroliuoja 
pasaulio kaitą - veikdami savo galia, kontroliuodami Ame- 
rikos galią arba palaimintai atsitiesdami ir stebėdami, kaip 
Amerika nuvairuoja juos ten, kur reikia. O ką europiečiai da- 
rys, jeigu jiems pasirodys, kad Jungtinės Valstijos vairuoja 
pavojingai? Skaudžiausiai europiečiai šią savo kontrolės ne- 
tektį pajuto Balkanų konflikto metu, kai ankstyvoje konflikto 


10 Fischer interview, Der Spiegel, March 24, 2003. 


110 


AMERIKOS GALIA IR TEISĖTUMO KRIZĖ 


fazėje bejėgiškai laukė kokių nors neryžtingos Clintono ad- 
ministracijos veiksmų. Tada, kai Jungtinės Valstijos galiau- 
siai ėmėsi veiksmų 1999 metais Kosove, jiems liko tik stebėti, 
kaip tą sunkų konfliktą jų pačių kieme faktiškai sprendė vie- 
nas amerikiečių generolas. Nesvarbu, kas būtų Amerikos pre- 
zidentas — George'as Bushas, Billas Clintonas ar George'as 
W. Bushas — naujoji tarptautinė struktūra europiečius įstū- 
mė į nepavydėtiną padėtį, kai jiems tenka pasitikėti šios su- 
pergalybės sprendimų ir veiksmų išmintingumu. Su tuo nėra 
lengva susitaikyti, nes, kaip puikiai Žino europiečiai, visos 
tautos kartais priima netikusius sprendimus. 

Tačiau vienpoliškumo dilema kelia dar rimtesnių proble- 
mų. Visų pirma - politinio ir moralinio teisėtumo problemą. 
Šiuolaikinei liberaliai sąmonei atrodo, jog kažkas neteisėta 
yra pačioje idėjoje, kad kurią nors atskirą, pasaulyje domi- 
nuojančią galybę gali riboti tik jos sąžinė. Kad ir koks di- 
plomatiškai subtilus būtų Amerikos prezidentas, liberaliosios 
demokratijos dvasia priešinasi hegemoninės galios viešpa- 
tavimo tiek šalies viduje, tiek santykiuose tarp tautų idėjai — 
kad ir koks gėrybinis būtų tos galios naudojimas. Kaip Ke- 
nethas N. Watzas rašė savo 1997 m. straipsnyje: „Atsvaros 
neturinti galia yra potenciali grėsmė kitiems“." Gamta, dau- 
gelio įsitikinimu, nemėgsta galios monopolio, panašiai kaip 
nemėgsta galios vakuumo.!* Ir ar ne tiesa, kad absoliuti ga- 
lia, kaip rašė lordas Actonas, gadina absoliučiai? 


11 Kenneth N. Watz, „Evaluating Theories“, American Political Scien- 
ce Review 91 (December 1997): 915. 


12 Faktiškai, realistinės ar neorealistinės teorijos požiūriu, vienpolis 
pasaulis, kuriame dabar gyvename, yra apskritai negalimas ar bent jau 
itin netvarus ir trumpalaikis, nes vienos supergalybės atsiradimas neiš- 
vengiamai paskatins kitas galybes susitelkti opozicijoje ir taip atkurti 
tarptautinę jėgų pusiausvyrą. Glaustą šios teorijos apžvalgą ir kritinį 
įvertinimą pateikia William C. Wohlforth, „The Stability of a Unipolar 
World“, International Security 24 (Summer 1997): 541. 

Liberaliai Vakarų mąstysenai valdžią ribojantys stabdžių 
bei atsvarų mechanizmai yra būtinosios teisingumo ir lais- 
vės šalies vidaus gyvenime sąlygos. Kaip rašo britų politinis 
analitikas ir valstybininkas Robertas Cooperis, „Mūsų vidaus 
sistemos konstruojamos taip, kad ribotų valdžios galią... Mes 
išpažįstame pliuralizmą ir teisės viršenybę savo šalių viduje, 
tad demokratinėms visuomenėms - tarp jų ir Jungtinėms 
Valstijoms — sunku atsisakyti idėjos, jog panašiai turi būti 
konstruojama ir tarptautinė tvarka.“"“ Ar Jungtinės Valstijos 
naudosis savo galia, kad patenkintų savo siaurus interesus 
kitų šalių sąskaita? Šiomis dienomis tai kelia nerimą net Jung- 
tinių Valstijų bičiuliams ir garbintojams. „Problema su Ame- 
rikos jėgos monopoliu tarptautinėje bendruomenėje, - rašo Co- 
operis, - yra tai, kad jis priklauso Amerikai ir neišvengiamai 
bus naudojamas Amerikos interesams tenkinti. O tai nebus 
suvokiama kaip teisėtas elgesys.“ 

Dar prieš tai, kai Busho administracija savo nejautrumą 
pademonstravo net artimiausių Amerikos sąjungininkių bai- 
mėms, jau ir ankstesnės administracijos pajuto kylantį susi- 
rūpinimą dėl didėjančio Amerikos dominavimo pasibaigus 
Šaltajam karui. Kai dešimtąjį dešimtmetį Billas Clintonas ir 
Madeleine Albright išdidžiai Jungtines Valstijas vadino „ne- 
pakeičiama tauta“, Prancūzijos užsienio ministrai, kartu su 
savo atitikmenimis Rusijoje ir Kinijoje, skelbė, jog Amerikos 
dominuojamas vienpolis pasaulis bus neteisingas ir pavojin- 
gas. Clintono laikais Samuelis P. Huntingtonas perspėjo apie 
Amerikos politikos „aroganciją“ bei „vienašališkumą“ ir apie 
Europos nepasitenkinimą Clintono administracijos „pasipū- 
tėliškumu“ bei „storžieviškumu“ dar prieš tai, kai 1999 me- 
tais karas Kosove sukėlė ypatingą susirūpinimą dėl naujo- 


15 Robert Cooper, The Breaking of Nations (New York, 2004), 
p. 163-164. 


4 Cooper, The Breaking of Nations, p. 167. 

sios struktūros vidinių problemų ir ypač dėl sparčiai menkė- 
jančios Europos įtakos.! 

Daugeliui europiečių šis košmaras tapo realybe po 
2001 m. rugsėjo 11-osios. Po šio išpuolio prieš Jungtines Vals- 
tijas Busho administracija ir amerikiečiai ėmė visiškai atvirai 
kalbėti apie naudojimą Amerikos galios ginti pirmiausia ar 
net išimtinai tik savo gyvybinius interesus, kuriems dabar iš- 
kilo naujų pavojų. Pradinė europiečių parama Amerikos in- 
vazijai Afganistane ir istorinė NATO sutarties 5 straipsnio 
invokacija, suteikusi Jungtinėms Valstijoms kolektyvinės gy- 
nybos garantiją, bent iš dalies išreiškė europiečių mėginimą 
sulaikyti Jungtines Valstijas nuo vienašališkų veiksmų ir įgyti 
bent šiokią tokią galią kontroliuojant Amerikos atsaką į tero- 
ro išpuolius. Tai buvo viena iš priežasčių, kodėl Amerikos 
abejingumas šiems paramos siūlymams europiečius taip su- 
jaudino. O tada, kai amerikiečiai pradėjo žvelgti toliau už Af- 
ganistano - į Iraką ir į „blogio ašį“, europiečiai suvokė, jog 
jie neteko savo kontrolės. Šaltojo karo sandoris, grindžiantis 
transatlantinį bendradarbiavimą, buvo apverstas. Jeigu anks- 
čiau Jungtinės Valstijos, gindamos Europos gyvybinius inte- 
resus rizikavo savo saugumu, tai šiandien grėsmės akivaiz- 
doje Amerika rūpinasi savimi ir regimai, o kartais ir realiai, 
nepaiso to, ką daugelis europiečių suvokia kaip savo morali- 
nius, politinius ir saugumo interesus. 

Europiečius Amerikos hegemonijos problema erzina ypač 
dėl to, kad jie beveik nieko negali su ja padaryti. Viltys dėl 
daugiapolio pasaulio atsiradimo išblėso. Šiandien beveik 
kiekvienas pripažįsta, jog bent jau artimiausius kelis dešimt- 
mečius Amerikos galiai niekas negalės prilygti, ir net tikėti- 


15 Kaip pastebi Huntingtonas, „daugumos šalių politiniai ir inte- 
lektiniai lyderiai labai priešiškai žvelgia į vienpolio pasaulio perspekty- 
vą ir tikisi tikrojo daugiapoliškumo atsiradimo.“ Žr. Samuel P. Hun- 
tington, „The Lonely Superpower“, Foreign Affairs 78 (March/ April 
1999): 34. 

niausios Amerikos varžovės —- Rusija ir Kinija - daugumai 
europiečių nepasiūlys jokios patrauklios perspektyvos. Pa- 
čios Europos karinis pajėgumas ir toliau smunka palyginti 
su Jungtinėmis Valstijomis, o prancūzų ambicijas sukurti eu- 
ropinę atsvarą Jungtinėms Valstijoms nuolat atvėsina galin- 
gesnis postmodernusis Europos bodėjimasis karine galia, jė- 
gos politika ir pačia jėgų pusiausvyros idėja.!* Juos taip pat 
saisto nenoras erzinti galingąją Ameriką, Europoje paplitęs 
įtarumas dėl „minkštosios“ prancūzų hegemonijos ir išlie- 
kantis baiminimasis dėl Vokietijos galios atnaujinimo. 

Vis dėlto galiausiai europiečiai nemėgina atsverti Ameri- 
kos hegemonijos įprastuoju, į galią orientuotu būdu todėl, 
kad Amerikos hegemonijoje jie neįžvelgia jokios grėsmės tra- 
dicine, į galią orientuota prasme. Kennethas N. Waltzas šiuo 
požiūriu klydo: ne visi globaliniai hegemonai yra vienodai 
baisūs. Europiečiai puikiai žino, jog Jungtinės Valstijos ne- 
kelia pavojaus Europos saugumui ar net Europos nepriklau- 
somybei bei autonomijai.'" Amerikos „grėsmė“ yra visiškai ki- 
tokio pobūdžio. Europiečius baimina ne tai, kad Jungtinės 
Valstijos nori juos kontroliuoti, bet tai, kad jie patys prarado 
Jungtinių Valstijų kontrolę, o per šį praradimą - ir savo įta- 
ką pasaulio įvykių raidai. 


Jeigu Jungtinės Valstijos šiandien išgyvena teisėtumo kri- 
zę, tai ją sukėlė daugiausia europiečių noras atgauti bent šio- 


16 Tiesą sakant, yra kažkoks prieštaravimas Europos siekyje sugrįžti 
prie globalinės jėgų pusiausvyros ir taip grąžinti tarptautinei sistemai 
taiką bei teisingumą, nes jie patys atmetė jėgų pusiausvyrą kaip di- 
džiausią grėsmę taikai ir teisingumui Europos žemyne. 

17 Nepaisant visų kalbų apie „imperiją“, europiečiai žino, kad Jung- 
tinės Valstijos neturi imperinių siekių kontroliuoti Europos žemyną, kaip 
tai praeityje mėgino daryti potencialūs hegemonai pradedant Liudviku 
XIV ir baigiant Napoleonu bei Hitleriu. 

kią tokią Amerikos elgesio kontrolę.'* Europiečių dauguma 
priešinosi Amerikos invazijai į Iraką ne tik todėl, kad jie ap- 
skritai priešinasi karui. Būtent Amerikos pasiryžimas ir pa- 
jėgumas pradėti karą be Saugumo tarybos pritarimo, o tai reiš- 
kia, jog; ir be europiečių pritarimo, buvo didesnis iššūkis tiek 
Europos sampratai apie pasaulio tvarką, tiek jos pajėgumui 
daryti bent šiokią tokią įtaką naujoje vienpolėje sistemoje. „Pa- 
saulio tvarka negali funkcionuoti, kai stipriausios galybės na- 
cionalinis interesas yra lemiamas kriterijus savo galiai panau- 
doti“, - skundėsi Joschka Fischeris. Turi egzistuoti taisyklės, 
reguliuojančios visų šalių elgesį, - pabrėže jis, — ir šios tai- 
syklės „turi būti vienodai taikomos didelėms, vidutinėms ir 
mažoms tautoms“.!? Kaip sakė prezidentas Jacgues'as Chira- 
cas, su pasaulinėmis krizėmis negali dorotis „viena tauta, vei- 
kianti atskirai savo interesų ir sprendimų pagrindu. ... Bet ku- 
ri krizės situacija, nepriklausomai nuo jos pobūdžio ir bet ku- 
rioje pasaulio dalyje, yra visos tarptautinės bendruomenės rei- 
kalas.“?? Šiuose raginimuose remtis „tarptautine bendruome- 
ne“ aiškiai skamba reikalavimas, kad būtent Europa turi bū- 
ti prileista prie vairo. 

Tuo nenoriu pasakyti, kad iš Jungtinių Valstijų reikalau- 
dama siekti tarptautinės savo veiksmų legitimacijos, Europa 
yra ciniška. Dėl savo istorijos ir dėl to, kad europiečiai dabar 
veikia tarptautinėje organizacijoje - Europos Sąjungoje, kuri 
reikalauja daugiašalio sutarimo visais klausimais, europiečių 
įsipareigojimas teisėtumui, kildinamam iš daugiašalių dery- 


18 Ir vėl, tas faktas, kad Rusija, Kinija ir daugelis Lotynų Ameri- 
kos, Afrikos bei Artimųjų Rytų šalių Amerikos naudojimąsi savo ga- 
lia laiko neteisėtu, nėra naujas reiškinys. Naujas ir dramatiškas reiš- 
kinys yra tai, kad europietiškieji Amerikos sąjungininkai perbėgo į tą 
stovyklą. 

19 Fischer interview, Der Spiegel, March 24, 2003. 


20 Jacgues'as Chiracas, interviu televizijai, 2003, liepos 14. 

bų bei tarptautinių teisės institucijų, yra nuoširdus, netgi aist- 
ringas. Tačiau idealai ir interesai dažnai sutampa, ir euro- 
piečių išpuoliai prieš Amerikos veiksmų ir jos galios teisėtu- 
mą gali būti veiksmingas, nors ir neįprastas, būdas tramdyti 
ir kontroliuoti Amerikos supergalybę. „Teisėtumas - rašo Co- 
operis, - yra toks pat galios šaltinis kaip jėga“, ir daugelis 
europiečių neabejotinai tiki, jog tai tiesa. 

Žinoma, europiečių įsitikinimu, „teisėtumas“ yra tas tur- 
tas, kurio jie turi apsčiai. Jis yra jų lyginamasis pranašumas 
naujame geopolitiniame susistumdyme su Jungtinėmis Vals- 
tijomis, didysis sulygintojas šiaip jau nelygiaverčiame santy- 
kyje. Europos Sąjunga, daugumos jos narių įsitikinimu, pasi- 
žymi natūraliu teisėtumu paprasčiausiai dėl to, kad ji yra ko- 
lektyvinis darinys. Skaičiai suteikia ir galios, ir teisėtumo, o 
šiuolaikiniame liberaliame pasaulyje šis teisėtumas gali atsto- 
ti kitokių tipų galią. Jį taip pat galima iškeisti į įtaką. „Jung- 
tinėms Valstijos reikalinga Europa, - sako Javieras Solana — 
nes Europa yra partnerė, kurios teisėtumas kyla iš kolektyvi- 
nių dvidešimt penkių valstybių sąjungos veiksmų.“*! Mainais 
už svaresnį žodį tvarkant pasaulio reikalus ir už didesnę 
Amerikos galios kontrolę Europa gali suteikti Jungtinėms 
Valstijoms teisėtumą, kurio joms dabar trūksta. Daugeliui eu- 
ropiečių tai faktiškai tapo nauju didžiuoju vienpolės epochos 
sandoriu. Joschka Fischeris prognozuoja, jog Irake amerikie- 
čiai atras, kad „teisėtumo klausimas negali būti išspręstas 
JAV jėgomis.“2 Tačiau tai yra daugiau nei prognozė. Tai yra 
ir Europos paraiška didesnei įtakai. 

Tai nereiškia, jog Fischeris nėra teisus. Veikiausiai jis yra 
teisus. Irako invazijos ir mėginimo jį atstatyti be Europos pa- 


21 Javier Solana, „The Future of Transatlantic Relations: Reinven- 
tion or Reform?“ Progressive Governance, July 10, 2003. 


2 Fischer interview, Die Zeit, 2003, gegužės 8. 

laiminimo patirtis neatrodo labai džiuginanti, net jeigu Irake 
Jungtinėms Valstijoms galiausiai pasiseks. Jungtinės Valsti- 
jos negali nekreipti dėmesio į teisėtumo klausimą, ir jos ne- 
gali pačios apsirūpinti tarptautiniu teisėtumu. Jeigu Jungti- 
nės Valstijos stokoja teisėtumo, kur jos turėtų jo ieškoti? 


„Tarptautinės tvarkos“ mitas 


Nuo tada, kai Jungtinės Valstijos pradėjo atvirai svarstyti 
Irako invazijos klausimą, europiečių atsakymas buvo JT Sau- 
gumo taryba. „Tik iš Jungtinių Tautų gali kilti teisinis ir 
moralinis autoritetas“, - skelbė Dominigue'as de Villepinas 
iki karo, vykstant karui ir po karo." Ir neabejotina, jog pran- 
cūzų užsienio reikalų ministras išreiškia europiečių daugu- 
mos — tarp jų britų, ispanų, italų, lenkų ir daugelio kitų, 
klaidinamai įvardytos „naujosios Europos“, europiečių - įsi- 
tikinimą. Tiesą sakant, šis įsitikinimas taip plačiai vyrauja 
visoje Europoje, kad net ištikimiausias Amerikos sąjunginin- 
kas Tony Blairas, mažiausiai „europietiškos“ Amerikos 
transatlantinės partnerės, Didžiosios Britanijos lyderis vis 
dėlto laikė Jungtinių Tautų sankciją Irako invazijai absoliu- 
čiai būtina sąlyga jo visuomenės lūkesčiams patenkinti.* 
Prezidento Busho sprendimas kreiptis į Jungtines Tautas bu- 
vo paskatintas Blairo politinių poreikių Jungtinėje Karalys- 
tėje ir jo poreikio turėti įtakos Europos žemyne. „Jungtinės 
Tautos yra toji vieta, kur kuriamos tarptautinės taisyklės ir 


23 De Villepino kalba JT Saugumo taryboje, 2003, kovo 19. 

24 Tuo jis buvo taip tvirtai įsitikinęs, jog paaukojo didelę savo as- 
meninio ir tarptautinio politinio kapitalo dalį pastangoms - galiausiai 
bergždžioms - išsikovoti antrąją rezoliuciją, eksplicitiškai sankcionuo- 
jančią karą. 

suteikiamas veiksmų teisėtumo pagrindas“, — pareiškė Ville- 
pinas Saugumo taryboje kovo mėnesį, - nes jos kalba tautų 
vardu.“* 

Šis įsitikinimas reiškiasi ne tik Europoje. Amerikiečiai taip 
pat rodo tam tikrą pagarbą JT Saugumo tarybai, kaip tai nuo- 
lat liudija viešosios nuomonės apklausos. Amerikiečių de- 
monstruojama pagarba, žinoma, yra kur kas nuosaikesnė ir 
sąlygiškesnė nei europiečių: solidi amerikiečių dauguma pri- 
tarė Irako invazijai net be JT Saugumo tarybos sankcionavi- 
mo.“ Tačiau pasitikėjimas Jungtinėmis Tautomis buvo gana 
didelis, kad George'as W. Bushas nuspręstų, bent jau dėl pa- 
dorumo regimybės, siekti Saugumo tarybos pritarimo Irako ka- 
rui, o paskui nuolat kreiptis į Saugumo tarybą siekiant tarp- 
tautinės paramos ir tarptautinio teisėtumo. 

Tačiau ar JT Saugumo taryba ir tarptautinės teisės struk- 
tūra, ant kurios ji sėdi, išties yra tas šventasis tarptautinio 
teisėtumo gralis, kaip tai šiandien teigia europiečiai? Tarp- 
tautinis gyvenimas būtų daug lengvesnis, jeigu jie būtų tei- 
sūs. Tačiau jie nėra teisūs. Nuo pat JT susikūrimo daugiau 
nei prieš šešis dešimtmečius Saugumo taryba niekada ne- 
funkcionavo taip, kaip norėjo jos idealistiniai kūrėjai. Ir nie- 
kada per visą šį laiką ji nebuvo pripažinta ir priimta kaip 
vienintelis tarptautinio teisėtumo šaltinis net europiečių. Tie- 
są sakant, europiečių reikalavimas, kad Jungtinės Valstijos 
kreiptųsi į JT dėl pritarimo Irako karui, ir pagal prezumpciją 
dėl pritarimo visiems karams ateityje, buvo naujas, net revo- 
liucinis, reikalavimas. 

Beveik per visą JT egzistavimo istoriją, per keturis Šaltojo 
karo dešimtmečius, Saugumo taryba buvo paralyžiuota neper- 
kalbamo jų dviejų narių, turinčių veto teisę, tarpusavio prie- 


2 De Villepino kalba JT Saugumo taryboje, 2003, kovo 19. 
26 Žr. Transatlantic Trends 2003. 

šiškumo. Tik po Sovietų Sąjungos žlugimo ir Šaltojo karo pa- 
baigos tapo įmanoma įsivaizduoti Saugumo tarybą, kuri funk- 
cionuotų kaip vienintelis tarptautinio autoriteto ir teisėtumo 
šaltinis. Daugelis tada tikėjosi, jog JT, sukurtos iki Šaltojo ka- 
ro, „po Šaltojo karo gali tapti veiksminga institucija“.Z7 

Tačiau po Šaltojo karo JT karjera nepasižymėjo dideliais lai- 
mėjimais. Pirmasis prezidentas Bushas siekė ir gavo Saugu- 
mo tarybos pritarimą pirmajam Persų įlankos karui 1999 m., 
tačiau tik po to, kai Irako prieigose dislokavo 500 000 karių ir 
leido suprasti, jog Jungtinės Valstijos, jei reikės, imsis veiksmų 
net be tokio pritarimo.“ Clintono administracija 1994 metais 
pasiuntė kariuomenę į Haitį be Saugumo tarybos pritarimo, o 
jį gavo įvykus faktui. 1998 metais Clintono administracija 
bombardavo Iraką „Dykumų lapės“ operacijoje be tokio pri- 
tarimo, net nepaisydama stipraus Prancūzijos ir Rusijos prie- 
šinimosi Saugumo taryboje. Buvo atvejų, kai Saugumo taryba 
veikė efektyviai, tačiau dauguma stebėtojų sutaria, jog jos au- 
toritetas yra susilpnėjęs, o ne sustiprėjęs per pirmąjį dešimt- 
metį po Šaltojo karo. 

Įdomiausias atvejis buvo Kosovas, nes Kosove būtent eu- 
ropiečiai, kartu su amerikiečiais, pradėjo karą be JT Saugu- 
mo tarybos sankcijos.? Vis dėlto dauguma europiečių ir tuo 
metu, ir vėliau gynė Kosovo karo teisėtumą. Jų įsitikinimu, 
būtent Europa turėjo moralinę pareigą užkirsti kelią naujam 
genocidui Europos žemyne. Neatsitiktinai vienas ryžtingiau- 
sių 1999 metų karo rėmėjų buvo vokietis Joschka Fischeris, 


27 Cooper, The Breaking of Nations, p. 57. 


28 Jeigu Sovietų Sąjunga būtų blokavusi rezoliuciją, sankcionuojan- 
čią pirmąjį Persų įlankos karą, niekas, net patys sovietai, nebūtų galėję 
tikėtis, jog Bushas grąžins namo pusės milijono karių armiją. 

2 Kai NATO ruošėsi karui prieš Serbiją 1999 m., sąjungininkai ne- 
sėkmingai mėgino gauti JT sankciją, nes tam pasipriešino Rusija, isto- 
rinė Serbijos gynėja. 

itin moralistinės Žaliųjų partijos vadas. Fischerio, kaip ir Ger- 
hado Schroederio bei Tony Blairo nuomone, Kosove vykstan- 
ti humanitarinė katastrofa ir brutalus Serbijos elgesys buvo 
svarbesni veiksniai už teisinę JT sankciją. Kaip rašo Rober- 
tas Cooperis, Europos atsakas Kosove buvo paskatintas „ko- 
lektyvinės atminties apie holokaustą ir apie ištremtų Žmonių 
srautus, kurių priežastis buvo kraštutinis Antrojo pasaulinio 
karo laikų nacionalizmas“, ir ši „bendra istorinė patirtis“ pa- 
teisino Europos „karinę intervenciją“. Tas faktas, jog poten- 
cialus genocidas vyko Europoje, suteikė europiečiams ne tik 
ypatingą atsakomybę, bet ir ypatingą teisę imtis karinių veiks- 
mų jam sustabdyti. Istorija ir moralė laimėjo prieš tradicinius 
tarptautinės teisės principus. „Būtų visiškai kitas dalykas, - 
rašo Cooperis knygoje, išleistoje po Irako karo, - jeigu Euro- 
pa mėgintų „jėga įsikišti į kitą žemyną su kitokia istorija.“ 
Taigi „Europos tvarka yra grindžiama specifine Europos is- 
torija ir iš jos kildinamomis vertybėmis.“?0 

Amerikiečiai, žinoma, visai šaltai pradėjo karą 1999 me- 
tais be JT sankcijos; tiesą sakant, daugelis Clintono administ- 
racijoje tikėjosi, jog tai bus naudingas precedentas. Kaip sa- 
ko britų politinis analitikas Christopheris Crokeris, „Daugia- 
šališkumas, kur įmanomas, ir vienašališkumas, kur būtinas", 
buvo Clintono administracijos katekizmas“?! Vykstant karui 
Amerikos karo vadas generolas Wesley Clarkas, kaip ir dau- 
guma jo kolegų amerikiečių, reikšdavo atsainią panieką eu- 
ropiečių „teisinėms problemoms“. Kaip taikliai mums prime- 
na de Villepinas, amerikiečiai, kartu su Tony Blairo britais, 
Kosovo karą suvokė kaip „įprastą humanitariniais tikslais ir 
bendrosios teisės pagrindu vykdomą intervenciją, nereikalau- 
jančią JT mandato. Tuo tarpu mes jį suvokėme kaip išimtį, 


30 Cooper, The Breaking of Nations, p. 61. 
31 Croker, Empires in Conflict, p. 3. 

pateisinamą plataus tarptautinio palaikymo ir akivaizdžios 
humanitarinės katastrofos grėsmės.“?? 

Tačiau išimtys gali būti lemtingos, ypač kai tai susiję su 
tokiu trapiu ir dažnai pažeidžiamu dalyku kaip tarptautinė 
teisė jėgos naudojimo klausimu. Faktas lieka faktu, jog Koso- 
vo karas buvo neteisėtas, ir ne tik todėl, kad jam trūko Sau- 
gumo tarybos sankcijos. Serbija buvo suvereni valstybė, ji ne- 
vykdė jokios agresijos prieš kitą valstybę, tik skerdė savo et- 
ninius albanus. Tad intervencija pažeidė vieną esminių, gal- 
būt net esmingiausią JT Chartijos principą — nežeistiną su- 
verenią visų valstybių lygybę.“ Ištisus šimtmečius tai buvo 
pamatinis tarptautinės teisės principas. XVII amžiaus teisės 
teoretikas Hugo Grotiusas nesikišimo principą laikė bet ko- 
kios tarptautinės teisės sistemos sine gua non. Vadinamoji Vest- 
falijos sistema, sukurta po alinančių religinių karų XVII am- 
žiaus viduryje, įšventino nacionalinį suverenumą ir nesikiši- 
mo principą kaip būtinas tarptautinės taikos sąlygas. Be abejo, 
per vėlesnius tris šimtmečius Vestfalijos sistema pasirodė ga- 
na apgaulinga: sunku nurodyti bent vienerius metus per pas- 
taruosius tris šimtus metų, kai jokia valstybė nesikišo į kitos 
valstybės vidaus reikalus. Vis dėlto pats principas ir jį palai- 
kanti teorija buvo logiški, net jeigu ir nerealizuojami. Juk jei- 
gu nacionalinis suverenumas nėra laikomas šventu dalyku 
ir kiekvienos tautos teisingumo jausmas gali būti intervenci- 


32 De Villepin, „Law, Force and Justice“, speech at the Internatio- 
nal Institute for Strategic Studies, March 27, 2003. 


33 Kai kas gali nurodyti Konvenciją dėl genocido, kaip suteikiančią 
tam tikrą teisinį pagrindą karui. Tačiau Konvencijoje sakoma, jog vals- 
tybės privalo „kreiptis į kompetentingus Jungtinių Tautų organus“ dėl 
leidimo imtis veiksmų, „numatytų Jungtinių Tautų Chartijoje, kuriuos 
jos laiko deramais užkertant kelią genocido aktams“. Tariama, kad 
valstybėms neleistina imtis tokių veiksmų atskirai ar net didelėmis gru- 
pėmis. NATO nebuvo steigiama kaip organizacija, pakeičianti JT teisi- 
nį autoritetą. 

jos į kitos vidaus reikalus pagrindas, tai kuo apskritai gali 
būti grindžiama kokia nors teisinė tvarka? Ar kiekviena tau- 
ta gali pati spręsti, kas yra teisingumas ir kas - neteisingu- 
mas? Kosovo konflikto metu Henry Kissingeris įspėjo, kad 
„Staiga atsisakydami nacionalinio suverenumo sąvokos“ ri- 
zikuojame pasaulį palikti be jokios tvarkos, teisinės ar kito- 
kios, idėjos. „Paplitus intervencijos doktrinai ir prasidėjus 
konkuruojančių tiesų varžyboms, rizikuojame įžengti į pasau- 
lį, kuriame, pasak G.K. Chestertono, “dorybė netenka proto““.* 

Tačiau tuomet daugelis europiečių atmetė šį įspėjimą. Ro- 
bertas Cooperis savo atsakyme Kissingeriui argumentavo, jog 
postmodernioji Europa „jau nebėra konkuruojančių tiesų zo- 
na“. Po Šaltojo karo „Europoje susikūrė bendrų vertybių ai- 
bė“ ir šios bendros vertybės „postmoderniąją intervenciją daro 
moraliai ir praktiškai galimą Europos kontekste.“* 1999 metais, 
likus vos ketveriems metams iki Irako karo, europiečiai ma- 
nė, jog tarptautinį teisėtumą užtikrina ne vien JT Saugumo 
taryba ar JT Chartija, ar net tradiciniai tarptautinės teisės 
principai, bet ir bendrosios moralinės vertybės. 

Kai kurie teisės žinovai argumentavo, jog Kosovo karas 
galbūt buvo teisėtas pagal besiklostančią naują tarptautinės 
teisės normą, kuri leidžia gresiančią humanitarinę katastrofą 
laikyti išimtimi nesikišimo taisyklei. Tačiau tai yra moralės 
triumfas prieš teisę. Vykdant tokį kišimąsi Kosove, be Saugu- 
mo tarybos pritarimo, tarptautinės teisės apibrėžimas buvo 
atiduotas į kelių Vakarų galybių rankas. Ar tai yra taisyklė- 
mis grindžiama sistema? 


3 Henry Kissinger, „The End of NATO as We Know It?“, The Was- 
hington Post, August 15, 1999, B7. 


35 Cooper, The Breaking of Nations, p. 60-61. Išskirta mano. „Post- 
modernioji intervencija“ už Europos konteksto, suprantama, yra visai 
kitas dalykas. 

Galbūt verta pabrėžti, jog 1999 m. pasiekusi šią moralinę 
išvadą, Europa kalbėjo ne „tautų vardu“. Dauguma Lotynų 
Amerikos, Afrikos ir arabų pasaulio tautų atkakliai prieši- 
nosi JT Chartijos suspendavimui baimindamosi, ir visiškai 
pagrįstai, kad Vakarų liberalizmo moraliniai principai vie- 
ną dieną gali būti panaudoti intervenciją prieš jas pateisin- 
ti. Tad Šiaurės ir Vakarų tautų nuomonė griežtai atsiskyrė 
nuo Pietų ir Rytų tautų nuomonės sprendžiant, pasak Mi- 
chaelo Glennono, „svarbiausiąjį visų problemų klausimą, 
būtent, kada leistina karinė intervencija.“ Jeigu Kosovo ka- 
ras ką nors parodė, tai jis parodė tai, jog „nors JT taisyklės 
tariamai atspindi vieningą pasaulio požiūrį, netgi visuotinį 
dėsnį, nusakantį, kada, jeigu išvis gali būti naudojama jėga, 
JT nariai (jau nekalbant apie jų gyventojus) dėl jo akivaiz- 
džiai nesutaria.“* 

Glennonas, tarptautinės teisės Žinovas, argumentuoja, jog 
nesikišimo principas, įtvirtintas JT Chartijoje, pastaruosius še- 
šis dešimtmečius buvo taip dažnai pažeidinėjamas, jog jau ne- 
begali būti laikomas tarptautinės teisės norma; kalbant teisine 
kalba jis tapo nenaudojama norma (disuetude). Galima sutikti 
arba nesutikti su šia argumentacija, tačiau tikra yra tai, kad 
tada, kai Jungtinės Valstijos su keliais savo sąjungininkais 
2003 metų kovą pradėjo karą prieš Saddamą Husseiną, prin- 
cipas, jog tik JT Saugumo taryba gali sankcionuoti jėgos nau- 
dojimą, nebuvo realiai pripažįstamas net pačių europiečių. 
Valstybės sekretorius Collinas Powellas galėjo argumentuoti, 
kaip tai jis darė 2002 metų spalį, jog Jungtinės Valstijos ir jas 
palaikančios šalys „gali teisėtai vykdyti intervenciją Irake ... 
lygiai taip pat teisėtai, kaip ją vykdėme Kosove.“ Pasak Glen- 
nono, JT Chartija „vienodai draudžia tiek humanitarinę inter- 


36 Michael J. Glennon, „Why the Security Council Failed“, Foreign 
Affairs, vol. 82, iss. 3, May/June 2003. 

venciją, tiek prevencinį karą“.?7 2003 metais Prancūzija, Vokie- 
tija ir kitos Europos šalys iškėlė reikalavimą, kad Jungtinės 
Valstijos laikytųsi tos tarptautinės teisės normos, kurią vos 
prieš ketverius metus jos pačios ignoravo remdamosi svariais 
moraliniais ir humanitariniais argumentais. 

Aštrėjant Irako krizei 2002-aisiais ir 2003 metų pradžioje 
europiečiai paprasčiausiai pakeitė savo požiūrį į tarptautinę 
teisę ir tarptautinį teisėtumą. Teisės specialistai galėjo kurti 
naujus humanitarinę intervenciją įteisinančius principus. Ta- 
čiau Europos lyderiai, suvokę, jog, tokie principai gali būti pri- 
taikyti daugybei situacijų, norėjo uždaryti visas landas. Jie 
skubiai atsitraukė nuo moralistinių principų, kuriais patys 
naudojosi karui Kosove pateisinti ir ėmė reikalauti kur kas 
griežtesnio JT Chartijos laikymosi. Joschkės Fischerio volte face 
buvo įspūdingiausias: gresiančios amerikiečių invazijos Ira- 
ke akivaizdoje Fischeris kategoriškai atmetė idėją, kad karinė 
intervencija ir šalies suverenumo pažeidimas kada nors gali 
būti pateisinamas, net „šiurkštaus žmogaus teisių pažeidimo 
atvejais“. Jeigu intervencija į kitos valstybės reikalus taptų 
„Naujuoju principu“, - dabar įspėjamai kalbėjo Fischeris, kar- 
todamas Kissingerio 1999 metų argumentą - jo taikymui „at- 
sirastų daugybė kandidatų. ... Kuriais atvejais [šis principas] 
bus taikomas? Kieno vardu jis bus teisinamas?“* Labai geri 
klausimai. Bet tai buvo geri klausimai ir 1999 metais. 

Dvigubas standartas, kurį europiečiai taikė Kosovo ir Ira- 
ko atvejais, atskleidžia ne tik norą laikytis tarptautinės teisės 
principų ir įšventinti JT Saugumo tarybos viršenybę. Javieras 
Solana šiandien kalba apie tai, kad Europos reikalavimas 
„laikytis taisyklių“ tarptautiniuose santykiuose „nėra vien 


37 Michael J. Glennon, „Why the Security Council Failed?“, Foreign 
Affairs, vol. 82, iss. 3, May/June 2003. 


38 Fischer interview, Die Zeit, May 8, 2003. 

triukas, naudojamas Jungtinėms Valstijoms tramdyti“, tačiau 
neabejotina, jog bent iš dalies jis toks yra.“ 

Į ginčą dėl Amerikos invazijos į Iraką būtina pažvelgti iš 
nesenos istorijos perspektyvos. JT Generalinis sekretorius Ko- 
fis Annanas pasmerkė Amerikos „neteisėtą jėgos naudoji- 
mą“.*? Tačiau prieš ketverius metus, Kosovo atveju, pats An- 
nanas suformulavo kilnųjį humanitarinės intervencijos prin- 
cipą, kuris humanitarinius tikslus iškėlė virš senosios tarp- 
tautinės teisės tradicijos.*! Chiracas smerkė Jungtines Valsti- 
jas už tai, kad jos „griauna daugiašališkumo sistemą“ ir pa- 
brėžė, kad „niekam nėra priimtina visuomenės be jokių tai- 
syklių anarchija“.*? Tačiau Chiracas buvo pasiryžęs tas tai- 
sykles sulaužyti, kad Kosovo albanai būtų išgelbėti nuo sker- 
dynių. Europiečiai gali pasakyti, kad Kosovo ir Irako atvejai 
buvo skirtingi. Ir išties jie buvo skirtingi. Tačiau bet kuri „tai- 
syklėmis grindžiama“ tarptautinė tvarka tas pačias taisykles 
turi taikyti skirtingoms situacijoms. Priešingu atveju grįžta- 
me į pasaulį, kur valstybės individualiai arba grupėmis pa- 
čios sprendžia, kada karas yra arba nėra pateisinamas, rem- 
damosi savo morale ir teisingumo bei tvarkos jausmu. 

Faktiškai šis pasaulis ir yra mūsų gyvenamas pasaulis, 
vienintelis, kuriame visada gyvenome. Tai yra pasaulis, ku- 
riame galingieji, manydami, kad teisė yra jų pusėje, primeta 
savo teisingumo sampratą kitiems. Ši paprasta tarptautinės 
būties realybė dažnai supaprastintai apibūdinama kaip „stip- 
resniojo teisė“. Bet ar visos pretenzijos į teisingumą ir mora- 


39 Solana, „The Future of Transatlantic Relations: Reinvention or Re- 
form?“ 


40 Dana Milbank, „Two Concepts of Sovereignty“, The Economist, 
September, 24, 2003, Al. 


41 Žr. Kofi A. Annan, „Two Concepts of Sovereignty“, The Econo- 
mist, September 18, 1999. 


42 Milbank, „At UN, Bush Is Criticized Over Irag“. 

lumą turi vienodą galią? Šiuolaikinis liberalas, gyvenantis Eu- 
ropoje arba Jungtinėse Valstijose, to nepripažįsta ir negali pri- 
pažinti, nes liberalizmas remiasi specifine — individo teisių 
pripažinimo - teisingumo ir moralės samprata, be kurios pats 
liberalizmas būtų beprasmis. Per Antrąjį pasaulinį karą są- 
jungininkų pretenzijos į moralumą ir teisingumą buvo labiau 
pagrįstos nei analogiškos Hitlerio Vokietijos ir imperinės Ja- 
ponijos pretenzijos. Per Šaltąjį karą liberaliųjų Vakarų preten- 
zijos į moralumą ir teisingumą buvo labiau pagrįstos nei so- 
vietų bloko pretenzijos. Per Kosovo karą NATO pretenzijos į 
moralumą ir teisingumą buvo labiau pagrįstos nei Sloboda- 
no Miloševičiaus ar Boriso Jelcino pretenzijos. Tai reiškia, jog, 
pasaulis be visuotinio tarptautinės teisės standarto nebūtinai 
yra pasaulis be moralės ir teisingumo. Tiesą sakant, realia- 
me pasaulyje pernelyg griežtas tarptautinės teisės principų 
laikymasis gali kliudyti moralės ir teisingumo įtvirtinimui, 
kaip tai pripažino europiečiai Kosovo atveju. 

Šiomis dienomis dauguma europiečių ir kai kurie ameri- 
kiečiai argumentuoja, jog Jungtinės Valstijos, įsiveržusios į 
Iraką be Saugumo tarybos sankcijos, „suardė tarptautinės 
tvarkos audinį“. Tačiau jeigu apskritai kada nors egzistavo 
toks tarptautinės tvarkos audinys, kokį jie aprašo, tai Euro- 
pa 1999 metais jį taip pat suardė. Faktiškai šios geidžiamos 
tarptautinės tvarkos audinys dar turi būti nuaustas. 

Nenoriu pasakyti, jog europiečiai prieštarauja patys sau. 
Jeigu europiečių naudojamas „teisėtumo“ apibrėžimas pas- 
taraisiais metais jiems buvo parankiai lankstus, tai tik todėl, 
kad „teisėtumas“ išties yra slidi ir mobili sąvoka. Pastanga 
atrasti, ką reiškia teisingumas konkrečiu istorijos momentu, 
yra veikiau menas, o ne mokslas, apsiribojantis tarptautinių 
teisinių dokumentų skaitymu. Tos rūšies šiuolaikiniam libe- 
ralizmui, kuriuo vadovaujasi amerikiečiai ir europiečiai, Ko- 
sovas, Irakas ir nesuskaičiuojama daugybė kitų tarptautinių 

pastarojo laiko krizių parodė, jog teisėtumo siekis nuolat už- 
kliūva už fundamentalios vidinės tiek liberalizmo, tiek libe- 
ralaus internacionalizmo dilemos. 

Problema yra tai, kad šiuolaikinė liberalioji tarptautinių 
santykių pažangos vizija visada buvo bifokalinė.** Viena ver- 
tus, liberalizmas nuo pat Švietimo laikų turėjo pasaulio tai- 
kos, palaikomos tolydžio stiprėjančios tarptautinės teisinės 
sistemos, viziją. Tačiau tokios sistemos sėkmė priklauso nuo 
to, ar pripažįstama neliečiama ir suvereni visų valstybių — 
didelių ir mažų, demokratinių ir tironiškų, humaniškų ir bar- 
bariškų - lygybė. Juk kaip klausė Grotiusas, Hansas Morgent- 
hau ir daugelis kitų, „kokia tarptautinė teisė gali išlikti, jei- 
gu valstybėms leidžiama pažeidinėti viena kitos suverenumą 
apeliuojant į demokratijos plėtros, žmogaus teisių gynimo ar 
dar kitokius moralinius idealus?“ 

Kita vertus, šiuolaikinis liberalizmas irgi gina individo tei- 
ses bei laisves, ir pačią žmonijos pažangą apibrėžia kaip šių 
teisių ir laisvių įtvirtinimą visame pasaulyje. Tačiau kol nėra 
demokratinės ir liberalios pasaulio transformacijos, šio tikslo 
gali būti siekiama tik tironiškus arba barbariškus režimus pri- 
vertus elgtis demokratiškiau ir žmoniškiau, kartais, kaip Ko- 
sovo atveju, tam panaudojant jėgą. Liberalai taip pat mano, 
bent jau nuo Kanto ir Montesguieu laikų, jog; tironiški reži- 
mai yra linkę į agresyvumą ir karingumą, ir todėl pasaulio 
taika galiausiai priklauso ne nuo teisės, bet nuo pasaulinės 
politinio ir komercinio liberalizmo plėtros.** Net vėlesni, prag- 
matiškesni liberalai intervenciją tam tikromis aplinkybėmis 


4 Toliau pateikiamoje liberalizmo ir tarptautinės teisės aptartyje 
remiuosi kn. Thomas L. Pangle and Peter J. Ahrensdorf, Justice Among 
Nations: On the Moral Basis of Power and Peace (Lawrence, Kansas, 1999.) 


4 Kantas ir Montesguieu tikėjo, jog pasaulinę taiką galiausiai at- 
neš komercializmo dvasios įsivyravimas liberaliose šalyse, susilpninsiąs 
jų norą kariauti vienai su kita. 


127 


PALYDIMASIS NAUJOIO LEIDIMO ŽODIS 


laikė teisinga ir derama. Antai po Prancūzijos revoliucijos bai- 
sybių Edwardas Burke'as rašė: „Negali būti nieko pavojin- 
giau už idėją, jog kad ir koks būtų piktadarystės, smurto ir 
priespaudos mastas tam tikroje valstybėje, kad ir kokie bai- 
sūs ir niokojantys maištai joje vyktų, kad ir kokia žiauri ir 
kraugeriška tironija joje viešpatautų, jokiai kaimyninei vals- 
tybei neleistina nei pastebėti šios neteisybės, nei ateiti į pa- 
galbą nelaimingiems kenčiantiesiems“. Anglai mažiausiai gali 
pritarti nesikišimo principui, nes, pasak Burke'o, Anglijos iš- 
pažįstamos „Teisės ir Laisvės remiasi ... priešingu principu“.* 

Kofis Annanas, žvelgdamas atgal į Kosovą, į genocidą Ru- 
andoje ir į kitas krizes, gerai suformulavo šiuolaikinės libera- 
lios teisėtumo sampratos krizę. „Viena vertus, - klausia jis, — 
ar regioninė organizacija gali naudoti jėgą be JT mandato? Kita 
vertus, ar galima taikstytis su sistemingais žmogaus teisių pa- 
žeidimais, turinčiais sunkių humanitarinių padarinių, ir ne- 
užkirsti jiems kelio?“ Tarptautinės bendrijos nepajėgumą „su- 
derinti šiuos du skirtingus interesus“ Annanas vadino „tra- 
gedija“. Tačiau pats JT Generalinis sekretorius nerado kito- 
kio šios dilemos sprendimo kaip tik apeliavimą į „tarptauti- 
nę bendriją“ ragindamas ją rasti „bendrą sutarimą“ .* 

Dėl šių dviejų liberalių sampratų nesuderinamumo teisė- 
tumo klausimas tarptautinių santykių srityje neišvengiamai 
visada bus ginčijamas liberaliame, demokratiniame pasauly- 
je. Kanto „amžinosios taikos“ vizija problemą išsprendė te- 
oriškai — daro prielaidą, kad visos tautos jo įsivaizduojamoje 
tarptautinėje sistemoje bus liberalios, asmens laisvę pripažįs- 
tančios respublikos. Tačiau JT Chartija faktiškai neatsižvelgė 
į Kanto reikalavimą ir įšventino „suverenią visų savo narių 


45 Letter to Lord Grenville of August 18, 1792, kn. Harvey C. Mans- 
field Jr., Selected Letters of Edmund Burke (Chicago, 1984); Pangle and 
Ahrensdort, Justice Among Nations, p. 184—-185. 


46 Žr. Annan, „Two Concepts of Sovereignty“. 

lygybę“ nepaisant jų vidaus santvarkos pobūdžio.“ Todėl da- 
bartinė tarptautinės teisės sistema netenkina ir turbūt negali 
tenkinti liberalizmo tikslo - žmogiškosios padėties pagerini- 
mo ir kiekvieno asmens teisių įtvirtinimo tikslo. Kaip sako 
Robertas Cooperis, Jungtinės Tautos buvo įsteigtos, kad „iš- 
saugotų status guo, o ne sukurtų naują tvarką“ .* 


Visiems šiuolaikiniams liberalams tenka grumtis su šia di- 
lema. Ją ypač sunku spręsti europiečiams. Juk pati Europa 
yra kantiškasis stebuklas; nuo Vestfalijos tvarkos ji perėjo prie 
postmodernios, supranacionalinės tvarkos. Ironiška tai, kad 
nors daugelis europiečių tarptautinį teisėtumą dabar apibrė- 
žia kaip griežtą JT Chartijos ir Saugumo tarybos reikalavimų 
laikymąsi, Europos Sąjunga peržengia Jungtinių Tautų išim- 
tinę orientaciją į valstybių suverenumą. Ji riboja valstybių su- 
verenumą. Kaip laisvų valstybių konfederacija, ES yra veikiau 
Kanto, o ne Grotiuso liberaliosios vizijos įkūnijimas. „Nauja 
postmodernioji Europos tvarka, - teigia Cooperis, - grindžia- 
ma visiškai kitomis idėjomis“ nei tos, kurių pagrindu buvo 
„sukurtos Jungtinės Tautos.“ Kosovo karo metu Tony Blairas 
aiškino, jog Europa turi kovoti dėl „naujojo internacionaliz- 
mo, kuris netoleruos brutalaus elgesio etninių grupių atžvil- 
giu [ir] dėl pasaulio, kuriame nusikaltimų vykdytojai neturės 
vietos kur pasislėpti“.?* Be to, tokį valstybių suverenumo pa- 


47 Žr. Fukuyama, The End of History and the Last Man, p. 281-282. 
48 Cooper, The Breaking of Nations, p. 58. 
» Ibid. 


50 Tony Blair speech to the Chicago Chambers of Commerce, Sep- 
tember 1998; Cooper, The Breaking of Nations, p. 59-60. Europiečiai ne- 
sitenkina nacionalinio suverenumo ribojimu savo žemyne. Tarptautinis 
baudžiamasis teismas, kurį taip palaiko Europos vyriausybės, leidžia 
kelti ieškinius net tų valstybių lyderiams ir pareigūnams, kurios nėra 
ratifikavusios atitinkamos sutarties. 

žeidimą europiečiai toleruoja ne tik savo žemyne. Europos vy- 
riausybių propaguojamas Tarptautinis baudžiamasis teismas 
leidžia kelti ieškinius kitų valstybių lyderiams bei pareigū- 
nams, net jeigu tos valstybės nėra ratifikavusios sutarties dėl 
to teismo. Jeigu tai yra „naujasis internacionalizmas“, tai JT 
Chartijos „senasis internacionalizmas“ jau yra miręs. Euro- 
piečiams gali tekti rinktis, kuria liberalaus inter nacionalizmo 
versija jie iš tikrųjų nori vadovautis. Tačiau nepriklausomai 
nuo to, ar jie padarys tokį pasirinkimą, jiems derėtų bent jau 
pripažinti, jog šie du keliai išsiskiria. 

Jeigu Jungtinės Valstijos siekia teisėtumo, kuria iš šių dvi- 
ejų liberalių vizijų joms derėtų vadovautis? Šiuo klausimu 
amerikiečių nuomonės visada buvo ir yra ne taip smarkiai 
pasidalijusios kaip šiandien europiečių. Savo prigimtimi, tra- 
dicija ir ideologija Jungtinės Valstijos visada buvo linkusios 
aktyviai skleisti liberalius principus nesiskaitydamos su Vest- 
falijos tvarkos subtilybėmis. Panašiai kaip Burke'o Anglijos 
atveju, pati Jungtinių Valstijų egzistencija, jos „Teisės ir Lais- 
vės“ remiasi intervencijos principu. Be to, Jungtinės Valstijos 
kur kas mažiau priklauso nuo tarptautinės teisės nei Euro- 
pos Sąjunga, kuri pati yra tarptautinės teisės darinys. Tad 
nieko nuostabaus, kad nepaisant amerikiečių vaidmens stei- 
giant Jungtines Tautas ir kuriant JT Chartiją, Jungtinės Vals- 
tijos niekada besąlygiškai nepripažino Jungtinių Tautų teisė- 
tumo ir juo labiau JT Chartijos doktrinos apie nežeidžiamą 
ir suverenią visų valstybių lygybę. Jungtinės Valstijos visada 
akylai sergėjo savo suverenumą, tačiau Šaltojo karo metu ir, 
tiesą sakant, visą savo istoriją jos kur kas mažiau sergėjo ki- 
tų valstybių suverenumą. Jos pasiliko sau teisę kištis bet kur 
ir bet kada - Lotynų Amerikoje ir Karibų jūros regione, Šiau- 
rės Afrikoje ir Artimuosiuose Rytuose, Ramiojo vandenyno 
Pietų regione ir Rytų Azijoje ir galiausiai dvidešimtame am- 
žiuje net Europoje. Ir nors Jungtinės Valstijos ne blogiau nei 

kitos tautos išmoko naudingo veidmainystės meno, savo vyk- 
dytas intervencijas jos paprastai teisino apeliuodamos į libe- 
raliosios tvarkos gynimo arba plėtimo tikslą. Šaltojo karo me- 
tais, nepaisant kai kurių realizmo teoretikų ir valstybės vei- 
kėjų, tokių kaip Morgenthau, Kennanas ir Kissingeris, prieši- 
nimosi, amerikiečiai niekada nenorėjo pripažinti Sovietų Są- 
jungos teisėtumo ir nuolat ieškojo būdų, kaip ją sugriauti iš 
vidaus arba iš išorės, net rizikuodami sugriauti globalinį sta- 
bilumą. „Blogio imperija“ negalėjo būti teisėta ir negalėjo tu- 
rėti jokių nežeidžiamo suverenumo teisių. 

Šia prasme Jungtinės Valstijos yra ir visada buvo revoliu- 
cinė galia - kartais ne itin protinga, bet visada atkakli status 
guo drumstėja visur, kur tik atsirasdavo proga joms daryti sa- 
vo įtaką. Nuo pat savo šalies steigėjų kartos visos amerikie- 
čių kartos žvelgė į užsienio tironijas kaip į laikinus iškrypi- 
mus, kaip į darinius, kuriems lemta žlugti spaudžiant res- 
publikonizmo jėgoms, išlaisvintoms revoliucijos pačiose Jung- 
tinėse Valstijose. Net draugiškoms diktatūroms nebuvo teikia- 
mas teisėtumo statusas! o priešiškos tironijos visada buvo 
laikomos tinkamu puolimo objektu. Ir jeigu dauguma ameri- 
kiečių nesuvokė jų šalies revoliucinio poveikio pasauliui, tas 
pasaulis jį suvokė. Johnas Ouinsey Adamsas, rašydamas iš 
Londono 1817 metais, įspėjo: „Europoje, stebint neregėtai spar- 
tų mūsų šalies gyventojų gausėjimą ir galios stiprėjimą, vis 
labiau įsivyrauja jausmas, jog mes, jeigu tik pavyks susivie- 
nyti, tapsime pavojingiausiu valstybių bendrijos nariu.“?? 


51 Sąrašas „draugiškų“ diktatorių, kurie galiausiai buvo nuversti 
pritariant arba talkinant Jungtinėms Valstijoms, yra labai ilgas. Prisi- 
minkime tokių veikėjų kaip Ferdinandas Marcosas, Anastazio Somoza, 
Manuelis Noriega, Pietų Korėjos karinės chuntos narių likimą, neminint 
daugybės kitų pavardžių. 


92 Letter to William Plumer, January 17, 1817, in Worthington Chan- 
cery Ford, ed., Writings of John Ouincy Adams, Vol. VI (New York, 1968), 
p. 143; Lockey, Pan-Americanism, p. 159. 

XIX amžiaus pradžioje būtent Europos konservatoriai, tokie 
kaip Metternichas, baiminosi to, jog Amerikos revoliucijos ir 
Prancūzijos revoliucijos, kuriai ji davė kibirkštį, banga pakils, 
pasklis, užlies ir nuplaus visas jų puoselėjamas institucijas 
bei visuomenes. Šiandien konservatyvios musulmoniškojo pa- 
saulio jėgos - musulmoniškasis fundamentalizmas - baimi- 
nasi Amerikos ardomosios įtakos ir mėgina jai priešintis. Eu- 
ropiečiai, kurie dabar yra užsiėmę radikaliomis savo žemy- 
no permainomis, už jo ribų nori turėti stabilų ir nuspėjamą 
pasaulį. Šiems europiečiams Jungtinės Valstijos vėl tapo pa- 
vojingu valstybių bendrijos nariu. 


Sudie, Vestfalija 


Europiečiams šį pavojų įkūnija vadinamoji Busho doktri- 
na, paskelbusi JAV konfrontaciją su globaline „blogio ašimi“. 
Daugelis europiečių ir kai kurie amerikiečiai vaizduojasi esą 
šokiruoti to, kad Jungtinės Valstijos atvirai pareiškė savo ke- 
tinimą siekti „režimo pakeitimo“ despotinėse valstybėse ir, 
esant būtinybei, tai darys nepaisydamos tarptautinės teisės 
ir JI Chartijos. Tačiau jeigu prisimename Amerikos istoriją, 
ypač pastarojo pusės šimtmečio istoriją, joje nėra nieko, kas 
gali šokiruoti. Busho doktrina, jeigu ją išvis galima taip įvar- 
dyti, natūraliai atsirado iš Amerikos liberaliosios, revoliuci- 
nės tradicijos. Ar kas nors gali įsivaizduoti situaciją, kurioje 
Harry Trumanas ir Deanas Achesonas, Johnas F. Kennedy 
ir Ronaldas Reaganas ar net Theodore'as Rooseveltas, Wo- 
odrowas Wilsonas ir Franklinas Rooseveltas, ir galiausiai 
netgi Billas Clintonas priešintųsi idėjai, jog nedraugiški tre- 
čiojo pasaulio tironai, siekiantys įsigyti masinio naikinimo 
ginklų, turi būti nušalinami panaudojant jėgą - visiškai ne- 
priklausomai nuo to, ar tam būtų suteikta Saugumo tarybos 

sankcija.?? Jungtinės Valstijos yra nuvertusios daugybę tiro- 
niškų režimų — net esant mažesnėms provokacijoms ir net ne- 
turėdamos tam pakankamo pagrindo. Jeigu liberalioji asmens 
teisių gynimo vizija gali kaktomuša susidurti su tarptautinės 
teisės ir JT Saugumo tarybos tradicijomis, tai mūsų neturi ste- 
binti tai, jog liberali valstybė, tokia kaip Jungtinės Valstijos, 
gali būti net labiau linkusi nepaisyti tarptautinės teisės tada, 
kai jai tenka ginti savo piliečius ir savo Žemę nuo diktatorių, 
įsigijusių mirtį nešančią ginkluotę. 

Teisėtumo problemą šiandien komplikuoja faktas, jog vien- 
polės epochos pradžia sutapo su dviem kitais istoriniais reiš- 
kiniais — su didėjančia masinio naikinimo ginklų plitimo 
grėsme ir su tarptautinio terorizmo pakilimu, t. y. reiškiniais, 
kurie kelia daug didesnę grėsmę amerikiečiams nei europie- 
čiams. Būtent Busho, kuriam priklauso ir vadinamoji preven- 
cinio puolimo (pre-emption) doktrina, administracijos atsakas 
į šiuos reiškinius, sukėlė didžiausią protesto audrą abiejose 
Atlanto pusėse.“ 

Daugelis europiečių ir daugelis žmonių visame pasaulyje 
skelbia, kad Amerikos pasiryžimas imtis tokių prevencinių ka- 
ro veiksmų akivaizdžiai liudija šios supergalybės panieką 
tarptautinei teisei bei tarptautinei tvarkai ir kad tai yra nau- 
jojo Amerikos neteisėtumo kvintesencija. „Iki šiol, - sako JT 


53 Billas Clintonas 2003 metų liepą faktiškai argumentavo, jog „re- 
žimo pakeitimo“ politika Irako atžvilgiu bus teisinga, jeigu Saddamas 
Husseinas nenusiginkluos. Bill Clinton interview on CNN, July 22, 2003. 


54 Terminas „pre-emtion“ netiksliai nusako Busho administracijos 
doktrinos esmę. Jis implikuoja, jog bus imamasi veiksmų prieš bet ku- 
rią šalį arba grupę, kuri jau nori smogti mirtiną smūgį. Tačiau tai, ką 
Busho administracija darė Irake, buvo veikiau „prevencija“, kas reiš- 
kia, jog imamasi veiksmų anksčiau - netgi daug anksčiau - to mo- 
mento, kai potencialus priešininkas yra pasirengęs smogti savo smūgį. 
Šis atvejis yra daug sudėtingesnis tarptautinės teisės požiūriu. Šiame 
rašinyje vartoju terminą „prevencinis“ karas. 

Generalinis sekretorius Kofis Annanas, - savaime supranta- 
mas dalykas buvo tai, kad jeigu valstybės peržengia [tiesio- 
ginės savigynos] ribas ir nusprendžia panaudoti jėgą doro- 
damosi su platesnėmis grėsmėmis tarptautinei taikai ir sau- 
gumui, tai jos privalo gauti unikalią teisėtumo sankciją, ku- 
rią joms gali suteikti tik Jungtinės Tautos“. Tad pati preven- 
cinio karo „logika“ meta „esminį iššūkį tiems principams, 
nors ir netobuliems, kuriais buvo grindžiama pasaulio tvar- 
ka ir jo stabilumas per pastaruosius penkiasdešimt aštuone- 
rius metus“.55 Atidėkime į šalį Annano siūlomą Šaltojo karo 
interpretaciją su jos klaidinga prielaida, esą amerikiečiai ir 
europiečiai per visus šiuos dešimtmečius ar net 1999 metais 
pripažino Jungtinių Tautų „unikalų teisėtumą“. Įdomesnis 
klausimas yra tai, ar naujos tarptautinės aplinkybės never- 
čia Jungtinių Valstijų ir europiečių, net paties Annano per- 
žiūrėti tradicinius tarptautinės teisės principus bei „teisėtu- 
mo“ apibrėžimą. 

Prevencinio karo idėja, žinoma, nėra nauja. Kaip rašo Ro- 
bertas Cooperis, Busho administracijos naudojama prevenci- 
nio karo samprata iš esmės nesiskiria nuo „senosios britų dok- 
trinos, pagal kurią jokiai atskirai valstybei neturi būti leista įsi- 
vyrauti Europos žemyne“. Būtent šio principo pagrindu buvo 
teisinamas karas dėl Ispanijos sosto paveldėjimo XVII amžiaus 
pabaigoje.““* Prevencija nėra nauja sąvoka ir šiuolaikinėje epo- 
choje. Johnas F. Kennedy grasino imtis prevencinės karinės ak- 
cijos Kubos raketinės krizės metu. Devintojo dešimtmečio vi- 
duryje, po amerikiečių kareivinių Beirute susprogdinimo, Vals- 
tybės sekretorius George'as P. Schultzas viešai paskelbė pre- 
vencinio smūgio prieš tarptautinį terorizmą doktriną ir, gali- 
ma pridurti, nesulaukė jokių Europos protestų. 


55 Milbank, „At U.N., Bush is Criticized Over Irag“. 
36 Cooper, The Breaking of Nations, p. 64. 

Be to, dar prieš Busho administracijai viešai paskelbus 
prevencinio karo politiką 2002 m., Jungtinėse Valstijose ir net 
Europoje vis tvirtesnę savo poziciją pradėjo užimti idėja, jog 
prevencinės karinės akcijos kartais gali būti būtinos dorojan- 
tis su naujomis tarptautinėmis grėsmėmis, net jeigu tokios 
akcijos pažeidžia tradicines tarptautinės teisės nuostatas ir 
Vestfalijos sistemos principus. Jungtinių Valstijų žymus li- 
beralas, teisingo karo doktrinos šalininkas Michaelas Wal- 
zeris 1998 metais argumentavo, jog tradiciniai teisiniai argu- 
mentai prieš prevencinį karą atrodo „mažiau įtikinami tada, 
kai iškyla pavojus, jog gali būti panaudoti masinio naikini- 
mo ginklai, kurie gaminami slapčia ir kurie gali būti panau- 
doti netikėtai, be jokio įspėjimo, sukeliant katastrofinių pada- 
rinių“. Prevencinė karinė akcija tokiomis aplinkybėmis gali 
būti visiškai „teisėta“, - argumentavo Walzeris, - konkrečiai 
turėdamas omenyje Irako atvejį. Tas pat pasakytina apie „vie- 
našališkus veiksmus“ be Saugumo tarybos sankcijos. „JT 
daugumos atsisakymas panaudoti jėgą“ nėra „pakankamas 
pagrindas drausti jėgos naudojimą bet kuriai valstybei na- 
rei, gebančiai ją efektyviai panaudoti“. Jeigu amerikiečiai ne- 
būtų pasiryžę kartkartėmis „veikti vienašališkai“, - padarė 
išvadą Walzeris, - „mes nebūtume pasiruošę realiam gyve- 
nimui tarptautinėje visuomenėje.“?? 

Kitoje ideologinio spektro pusėje Henry Kissingeris, įžy- 
mus nacionalinio suverenumo, nesikišimo principo bei Vest- 
falijos sistemos gynėjas, vis dėlto argumentavo, jog tokius 
principus dabar tenka atidėti į šalį dėl pasikeitusių tarptau- 
tinių aplinkybių. „Tarptautinė tvarka, susiklosčiusi po Vest- 
falijos taikos susitarimo, - argumentavo Kissingeris dar prieš 
Irako karą, - buvo grindžiama uždaros nacionalinės valsty- 


57 Michael Walzer, „The Hard Ouestions: Lone Ranger“, The New 
Republic, April 27, 1998. 

bės idėja ir tuo faktu, jog karinės technologijos ribotumas pa- 
prastai leisdavo valstybei prisiimti nedviprasmiško iššūkio 
laukimo riziką“. Tačiau po Šaltojo karo „terorizmo grėsmė 
peržengia nacionalinių valstybių ribas“, o laukimo rizika dėl 
masinio naikinimo ginklų plitimo tampa per didelė.* Jeigu 
net Kissingeris daro tokį pareiškimą, tai Vestfalijos sistemos 
išties jau nebėra. Faktiškai šios dvi grėsmės —- masinio naiki- 
nimo ginklų plitimas ir terorizmas - daugelį Žmonių verčia 
permąstyti prevencinės jėgos naudojimo teisėtumo klausimą. 
Javieras Solana tvirtina, jog „kova su tarptautiniu terorizmu 
„. turi vykti tarptautinės teisės taisyklių ribose“, tačiau ar ta 
kova yra realiai galima radikaliai nekeičiant pačių šių taisyk- 
lių?“? Robertas Cooperis, vienas svarbiausių Solanos patarė- 
jų, pripažįsta, jog masinio naikinimo ginklų plitimo pasau- 
lyje „vadovavimasis įprastomis teisinėmis normomis ir klio- 
vimasis savigyna neišsprendžia problemos“. Ir net Kofis 
Annanas siūlė JT nariams pradėti svarstyti „kriterijus, kurie 
sankcionuotų išankstinį jėgos panaudojimą tam tikro tipo 
grėsmių atvejais, pavyzdžiui, susidūrus su teroristų grupe, 
įsigijusia masinio naikinimo ginklų“.*! Jeigu Jungtinės Vals- 
tijos, baimindamosi dėl grėsmių savo saugumui, norėtų im- 
tis prevencinių veiksmų, tai, pasak Annano, jos turėtų pra- 
šyti JT Saugumo tarybos sankcijos prevenciniam smūgiui. 


Annano siūlymas, nesvarbu, ar jis praktiškai įgyvendina- 
mas, atskleidžia giluminę tiesą apie tarptautinius požiūrius 


58 Henry Kissinger, „Iraą Poses Most Conseguential Foreign-Policy 
Decision for Bush“, Los Angeles Times, August 8, 2002. 


59 Glen Kessler, „Bush: Israel Must Defend Itself“, The Washington 
Post, October 7, 2003, A19. 


60 Cooper, The Breaking of Nations, p. 64. 


61 Kofi Annan, speech to the UN General Assembly, September 22, 
2003. 

į prevenciją. Tikroji problema veikiausiai yra ne tai, ar pre- 
vencija leistina, bet tai, kas turi teisę spręsti, kada ir kur gali 
būti jos imamasi. Šiuo klausimu, kaip ir daugeliu kitų, euro- 
piečiai prieštarauja ne tiek Amerikos veiksmams, bet tam, kad 
ji jų imasi, kaip jie sako, „vienašališkai“. Ginčas dėl preven- 
cinio karo faktiškai tėra vienpoliškumo dilemos pakartojimas: 
Kaip suvaldyti vienintelę supergalybę? 


Kas yra „daugiašališkumas“? 


Dauguma europiečių sakytų, jog jeigu Jungtinės Valstijos 
nori gauti tarptautinį savo prievartinių veiksmų pateisinimą, 
tai jos turi vengti „vienašališkų“ veiksmų ir pripažinti savo 
užsienio politikos „daugiašališkumą“. Ir dauguma amerikie- 
čių su tuo mielai sutiktų, jeigu tik nemėgintų išsiaiškinti, ką 
konkrečiai turi omenyje europiečiai kalbėdami apie „daugia- 
šališkumą“. Kai amerikiečiai kalba apie „daugiašališkumą“, 
jie turi omeny tokią politiką, kuri aktyviai siekia ir sulaukia 
sąjungininkų. Daugumai amerikiečių, net tiems, kurie skelbia- 
si esą „daugiašališkumo“ šalininkai, JT Saugumo tarybos 
sankcija yra pageidautinas, bet ne lemiamas dalykas - „dau- 
giašališkumas — kur įmanomas, vienašališkumas - kur būti- 
nas“. Ji tėra priemonė pasitelkti daugiau sąjungininkų. Ame- 
rikiečių daugumai ji nėra savaiminis tikslas. 

Tačiau kai apie „daugiašališkumą“ šiandien prabyla eu- 
ropiečiai, šis terminas jiems turi daug formalesnę ir legalis- 
tiškesnę prasmę. Europiečiams jis reiškia, kad prieš imantis 
veiksmų tarptautinėje arenoje turi būti gauta jų teisėtumo 
sankcija iš atitinkamų tarptautinių institucijų; tiesą sakant, 
jiems tai yra būtina tokių veiksmų sąlyga. Neseniai atlikta 
viešosios nuomonės apklausa rodo, jog dauguma amerikie- 
čių nepaisytų JT Saugumo tarybos sprendimų, jeigu iškiltų 


137 


PALYDIMASIS NAUJOJO LEIDIMO ŽODIS 


grėsmė Amerikos „gyvybiniams interesams“. Tačiau toje pa- 
čioje apklausoje dauguma europiečių pareiškė, jog jie palai- 
kytų bet kokį Saugumo tarybos sprendimą, net jeigu jis prieš- 
tarautų jų nacionaliniams interesams.“? 

Bent jau taip kalba europiečiai šiandien, po Irako karo. 
1999 metais, kai svarbiausioji problema buvo Kosovas, eu- 
ropiečių nuomonė buvo kitokia. Ir vėl pasirodo, jog net eu- 
ropiečiai, su savo legalistine ir formalistine šios sąvokos 
samprata, mėgindami tarptautinį teisėtumą apibrėžti kaip 
„daugiašališkumą“, atsiremia į tokį pat biraus smėlio pa- 
grindą, kaip ir visi kiti paprasti apibrėžimai. Tad ką išties 
reiškia „daugiašališkumas“? Jeigu jis nereiškia griežto JT 
Saugumo tarybos sprendimų laikymosi, o būtent tai buvo 
pademonstruota 1999 metais, tai „daugiašališkumas“ tam- 
pa slidžia sąvoka. 

Ar Amerikos veiksmus Irake išties galima apibūdinti kaip 
„Vienašališkus“? Juk vykdydamos invaziją į Iraką 2003 me- 
tų kovą Jungtinės Valstijos veikė kartu su kai kuriais tarp- 
tautinės bendrijos partneriais, tarp jų su ES nariais, tokiais 
kaip Didžioji Britanija, Ispanija ir Lenkija. Tad Amerikos ak- 
cija tam tikra prasme buvo „daugiašalė“, net jeigu ji neturėjo 
Saugumo tarybos sankcijos, panašiai kaip Kosovo karas bu- 
vo „daugiašalis“, nors jam nebuvo gauta Saugumo tarybos 
pritarimo. Ir kažin ar europiečiai būtų smerkę Amerikos veiks- 
mus Irake kaip „vienašališkus“, jeigu Prancūzija, Vokietija ir 
Didžioji Britanija sutartinai palaikytų tokį karą, o jam prie- 
šintųsi Rusija ir Kinija - juk europiečiai nesmerkė savo karo 
Kosove kaip „vienašališko“ vien dėl to, kad Rusija ir daugu- 
ma trečiojo pasaulio šalių jam prieštaravo. De Villepine'as 
pripažįsta, jog „kai kurios pietų valstybės“ priešinosi karui 
Kosove. Tačiau, jo nuomone, tas karas buvo vis dėlto teisė- 


62 Žr. Transatlantic Trends 2003. 

tas, nes sulaukė „plataus palaikymo“ Europoje.“* Pasak Coo- 
perio, europiečiai manė, jog jų beveik vienbalsis pritarimas 
karui, grindžiamas bendromis Europos vertybėmis bei Euro- 
pos istorine atmintimi, jam suteikė pakankamo teisėtumo. Bet 
ar tarptautinis teisėtumas turi būti apibrėžiamas kaip tai, dėl 
ko gali sutarti europiečiai? 

Amerikos intervencijos į Iraką atveju europiečiai labai aukš- 
tai pakėlė tarptautinio teisėtumo kartelę. „Mūsų veiksmų tei- 
sėtumas, - skelbė Dominigue'as de Villepinas savo garsiojoje 
kalboje Jungtinių Tautų Saugumo taryboje 2003 m. vasarį, — 
turi būti grindžiamas tarptautinės bendruomenės vienybe.“ 
Tačiau ką tai realiai reiškia? Ar Villepinas tuo norėjo pasaky- 
ti, jog neleistini jokie veiksmai be vienbalsio visos tarptautinės 
bendruomenės pritarimo? Ar „vienybė“ nėra tik dar vienas iš 
daugybės tų žodžių, kurie gali būti apibrėžiami negriežtai? 
Jungtinių Valstijų karinė akcija Irake sulaukė daugelio šalių 
palaikymo, ir vis dėlto, Villepino ir daugelio europiečių nuo- 
mone, to palaikymo nepakako. Bet ar yra koks nors magiškas 
palaikančių valstybių skaičius, kuris garantuoja teisėtumą? Ar 
veikiau didesnę reikšmę apibrėžiant „daugiašališkumą“ turi 
sąjungininkų kokybė, o ne kiekybė? Ar Prancūzija vertingesnė 
už Ispaniją? „Teisėtumas priklauso nuo plataus tarptautinio 
sutarimo“, - teigia Javieras Solana. Tačiau kiek platus turi bū- 
ti šis platumas? Ir kas sprendžia, ar jis yra pakankamai pla- 
tus?“ Atsakymai į tokius klausimus neišvengiamai yra sub- 
jektyvūs, per daug subjektyvūs, kad taptų kokios nors „taisyk- 
lėmis grindžiamos“ tarptautinės tvarkos pagrindu. 


63 De Villepin, „Law, Force, and Justice“, speech to the Internatio- 
nal Institute for Security Studies, March 27, 2003. 


64 De Villepin statement to the UN Security Council, February 14, 
2003. 

Sunku išvengti išvados, jog ir europiečiai, ir amerikiečiai, 
vadindami Amerikos veiksmus Irake „vienašališkais“, iš tik- 
rųjų nenori pasakyti, kad Jungtinės Valstijos neturėjo plačios 
tarptautinės paramos. Veikiau jie nori pasakyti, kad jos ne- 
turėjo plačios europiečių paramos. Problema buvo ne tai, kad 
JAV veiksmams priešinosi Rusija ir Kinija - kam Europoje ar 
Amerikoje tai kada nors rūpėjo? Ir ne tai, kad jiems nepritarė 
dauguma šalių Afrikoje, Lotynų Amerikoje ir Artimuosiuose 
Rytuose. Per pastarąjį šimtmetį dauguma pasaulio gyventojų 
dažnai priešinosi Amerikos politikai, dažnai ir Europos po- 
litikai, bet tai nesukeldavo teisėtumo krizės Vakaruose. Ne, 
kalbėdami apie Amerikos „vienašališkumą“ Irako kare kriti- 
kai turi omenyje veikiau tai, kad Jungtinės Valstijos nesulau- 
kė visų savo tradicinių partnerių Europoje, o visų pirma Pran- 
cūzijos ir Vokietijos paramos. Busho administracija veikė „vie- 
našališkai“ ne todėl, kad ji veikė be Maskvos, Beižino, San 
Paulo, Kuala Lumpūro ir dar tuzino kitų sostinių pritarimo, 
bet todėl, kad ji neturėjo Paryžiaus ir Berlyno paramos. 

Dar daugiau, kalbėdami apie Amerikos „vienašališkumą“ 
kritikai iš tikrųjų turi omenyje ne tai, kad Jungtinės Valstijos 
veikė vienos, bet tai, kad jų nesulaikė ir negalėjo sulaikyti net 
jos artimiausi draugai. Berlyno arba Paryžiaus požiūriu, 
Jungtinės Valstijos veikė „vienašališkai“ todėl, kad jokia Eu- 
ropos vyriausybė neturėjo joms jokios realios įtakos. Atviriau- 
siai tai pripažino Joschka Fischeris: „Dabar iškyla klausimas: 
Kas bus su europiečiais, jeigu Jungtinės Valstijos turės šią do- 
minuojančią padėtį? Ar jie galės patys tvarkyti savo likimą, 
ar jiems teks tik vykdyti tai, kas nusprendžiama kitur?“ Taip, 
britai ir ispanai palaikė Jungtines Valstijas, - pripažįsta Fis- 
cheris, - bet „lemiamas klausimas“ yra tai, ar šios šalys „tu- 
ri ir ar kada nors turėjo realią įtaką?““ Taigi net jeigu Ame- 

rika savo pusėje būtų turėjusi šimtą valstybių ir net jeigu jos 
veiksmus palaikytų du trečdaliai Europos tautų, būtent įta- 
kos Jungtinėms Valstijoms praradimas Amerikos politiką da- 
ro „vienašališką“. 

Būtent tai paaiškina, kodėl europiečiams taip nepatiko 
Busho administracijos kalbos apie „norinčiųjų koaliciją“ kaip 
apie būsimąjį Jungtinių Valstijų užsienio politikos instrumen- 
tą, atstojantį institucionalizuotas struktūras, tokias kaip NA- 
TO. Idėja, kad „misija apibrėžia koaliciją“, išlaisvina Jungti- 
nes Valstijas nuo visų europinių įsipareigojimų bei Europos 
įtakos, net jeigu tokiai koalicijai priklauso ir kai kurie euro- 
piečiai. Ir tai paaiškina, kodėl europiečius taip erzina ameri- 
kiečių samprotavimai apie „senąją“ ir „naująją“ Europą; jie 
suvokiami kaip Amerikos strategijos „skaldyk ir valdyk“ da- 
lis, kaip mėginimas minimizuoti vieningos Europos, jeigu ji 
kada nors atsirastų, įtaką. 

Kaip sako Javieras Solana, „Dauguma mūsų norėtume bū- 
ti vadinami veikiau "sąjungininkais" arba 'partneriais', o ne 
"įrankiais" dėžėje.“ Jeigu Jungtinės Valstijos vėl pripažintų 
įsipareigojimus savo europietiškiesiems sąjungininkams, — 
leidžia suprasti Solana, - tai europiečiai savo ruožtu suteik- 
tų joms paramą ir būtinąjį teisėtumą. „Traktuok savo drau- 
gus kaip sąjungininkus, ir jie elgsis kaip sąjungininkai,“ — 
argumentavo Solana po Irako karo, - „jie toleruoja ir legiti- 
mizuoja lyderystę.““? Ir nors Solana vėl tikina, jog reikalau- 
dami tokio traktavimo europiečiai nesiekia „de facto įgyti ve- 
to teisės Amerikos iniciatyvų atžvilgiu“, akivaizdu, kad jie 
to siekia. Niekas negali jiems priekaištauti dėl noro įgyti to- 
kią teisę. Vis dėlto galiausiai dabartinė teisėtumo krizė lie- 
čia ne tik tarptautinės teisės principus ir ne tik aukščiausią- 

jį JT Saugumo tarybos autoritetą. Ji išreiškia ir transatlanti- 
nę kovą dėl įtakos. Ji yra Europos atsakas į vienpoliškumo 
problemą. 


Liberalizmo teisėtumas 


Taigi amerikiečiams gali kilti pagunda visą šią teisėtumo 
problemą atmesti kaip klastą ir apgaulę. Per 2000 metų pre- 
zidento rinkimų kampaniją George'o W. Busho vyriausioji už- 
sienio politikos patarėja Condoleezza Rice šaipėsi iš įsitiki- 
nimo, jos priskiriamo Clintono administracijai, kad „esminė 
jėgos panaudojimo teisėtumo sąlyga yra daugelio valstybių, 
o dar geriau - tokių institucijų kaip Jungtinės Tautos, palai- 
kymas.“ Tačiau kaip paaiškėjo, net Busho administracija jautė 
pareigą siekti europiečių pritarimo savo akcijai, ir europiečių 
spaudžiama kreipėsi į JT Saugumo tarybą. Galbūt Busho ad- 
ministracijai nebuvo reikalinga nei Prancūzija, nei Vokietija, 
tačiau ji manė, jog jai reikalinga bent jau Didžiosios Britani- 
jos parama. Kodėl? Ne todėl, kad britų karių dalyvavimas bu- 
vo būtinas invazijos Irake sėkmei. Jai reikėjo tarptautinio tei- 
sėtumo auros, kurią teikė Blairo parama - šio teisėtumo rei- 
kėjo Amerikos žmonėms, ir Busho pareigūnai tai suvokė. Taip 
pat neabejotina, jog Busho administracija nukentėjo dėl to, 
kad jai nepavyko gauti visiško Europos pritarimo, tad ir ap- 
gobti platesnio tarptautinio teisėtumo aura Irako invaziją — 
nukentėjo ir savo šalyje, ir užsienyje. 

Yra rimtų priežasčių, kodėl Jungtinėms Valstijoms reikia 
europiečių pritarimo - priežasčių, nesusijusių su tarptautine 
teise, su Saugumo tarybos autoritetu ar su dar neegzistuojan- 
čiu „tarptautinės tvarkos audiniu“. Europa joms svarbi todėl, 
kad ji kartu su Jungtinėmis Valstijomis išlieka liberalaus de- 
mokratinio pasaulio šerdimi. Dėl Jungtinių Valstijų liberalios, 

demokratinės prigimties joms labai sunku arba net neįmano- 
ma nekreipti dėmesio į giminiškų liberalių demokratijų bai- 
mes, rūpesčius, interesus ir reikalavimus. Amerikos liberaliz- 
mas privers Amerikos užsienio politiką siekti didesnės har- 
monijos su europiečiais, jeigu europiečiai norės ir sugebės to- 
kią harmoniją padaryti galimą. 

Amerikai būtų sunku išlaikyti alternatyvų kursą, nes abe- 
jotina, ar Jungtinės Valstijos ilgainiui galėtų efektyviai veikti 
be demokratinio pasaulio moralinio palaikymo ir pritarimo. 
Ir ne dėl tų priežasčių, kurios paprastai nurodomos. Nors 
„daugiašališkumo“ gynėjai Amerikoje labiausiai pabrėžia są- 
jungininkų materialaus indėlio poreikį, galiausiai būtent tarp- 
tautinio teisėtumo poreikis, kai teisėtumas suprantamas kaip 
liberalaus demokratinio pasaulio, atstovaujamo visų pirma 
Europos, pritarimas, darys didesnę įtaką Amerikos kursui.“ 
Ar Jungtinės Valstijos gali veikti vienos materialiąja prasme, 
yra atviras klausimas. Kariniu požiūriu, jos gali taip veikti ir 
faktiškai taip veikia net tada, kai savo pusėje turi visus euro- 
piečius, kaip tai buvo Kosovo ir pirmojo Persų įlankos karo 
atvejais. Ekonominiu požiūriu, jos gali veikti vienos atstatant 
tokias krizių vietas kaip Irakas, jeigu iškiltų absoliuti būtiny- 
bė, juk prieš penkiasdešimtį metų būtent jos savo lėšomis at- 
statė Europą ir Japoniją. Tačiau ar Amerikos Žmonės norės 
ir ar galės pakelti ilgalaikę karo veiksmų ir pokario okupaci- 
jų naštą nuolat sulaukdami savo artimiausių demokratinių 
sąjungininkių priekaištų dėl jų veiksmų neteisėtumo? Tai yra 
labiau abejotina. 


68 Tenka pripažinti, jog kitos didžiosios liberalios demokratijos, tarp 
jų Indija ir Japonija, nedaro tokios įtakos Amerikos mąstysenai, kokią 
jai daro Europa. Sunku pasakyti, ar taip yra dėl to, kad jos yra san- 
tykinės naujokės „Vakaruose“, ar dėl kokių nors kultūrinių ir rasinių 
transatlantinės bendrijos prietarų. Tačiau Nju Delio nuomonė Ameri- 
koje turi kur kas mažesnį svorį, ir kelia kur kas mažiau aistrų nei Pa- 
ryžiaus nuomonė. 

Amerikiečiams visada rūpėjo tai, ką apie juos galvoja pa- 
saulis, ar bent jau liberalusis pasaulis. Visiškai nepagrįstai 
jiems priekaištaujama dėl izoliacionizmo ir abejingumo pasau- 
lio nuomonei. Paisyti pasaulio nuomonės jiems prisakė Ame- 
rikos steigėjų karta - savo Nepriklausomybės deklaracijoje ame- 
rikiečiai paskelbė, jog svarbu „gerbti žmonijos nuomonę“; jie 
turėjo omenyje Europos nuomonę. Ir nuo tada amerikiečiai sa- 
vo nacionalinės ideologijos yra verčiami atsižvelgti į liberalaus 
pasaulio nuomonę. Kitaip nei Europos nacionalizmas, Ameri- 
kos nacionalizmas kyla ne iš „žemės ir kraujo“: amerikiečius 
vienijanti ideologija yra universalistinė. Per pastaruosius tris 
šimtmečius amerikiečiai save suvokė kaip pasaulinės libera- 
liosios revoliucijos avangardą. Jų užsienio politika nuo pat 
pradžių buvo grindžiama ne tik materialių nacionalinių inte- 
resų gynimo sumetimais. „Mes kovojame ne tik už savo, bet 
už visos žmonijos reikalą“, - skelbė Benjaminas Franklinas 
Amerikos nepriklausomybės karo metu, ir nors tai ne visada 
buvo tiesa, amerikiečiai visada norėjo tikėti, jog tai yra tiesa. 
Todėl negali būti jokios griežtos skiriamosios linijos tarp vi- 
daus ir užsienio politikos, jokios griežtos takoskyros tarp to, 
ką demokratinis pasaulis mano apie Ameriką ir ką amerikie- 
čiai mano apie save. Beveik visi lemiami Amerikos debatai dėl 
užsienio politikos jos istorijoje nuo tada, kai Jeffersonas stojo 
prieš Hamiltoną, galiausiai buvo debatai dėl šalies tapatybės 
ir jie kėlė amerikiečiams esminį klausimą: “Kas mes esame?“ 
Kadangi amerikiečiams tikrai rūpi pasaulio nuomonė, nuolat 
jiems metami giminiškų demokratijų kaltinimai dėl Amerikos 
veiksmų neteisėtumo ilgainiui gali tapti jos nualinimo ir gal- 
būt net paralyžiavimo veiksniu. 

Tad amerikiečiai negali nekreipti dėmesio į vienpolišku- 
mo problemą. Galbūt didžiausia Busho administracijos klai- 
da buvo tai, kad ji per vėlai suvokė šią problemą. Bushas ir 
jo patarėjai atėjo į valdžią vadovaudamiesi tuo siauru nacio- 

nalizmu, kuris respublikonų užsienio politikos specialistų 
sluoksniuose įsivyravo Clintono prezidentavimo laikais. Con- 
doleezza Rice savo garsiame 2002 metų sausio rašinyje tei- 
gė, jog Clintono administracija pamiršo „nacionalinį intere- 
są“ ir vietoje to visą savo dėmesį sutelkė į „humanitarinius“ 
arba "tarptautinės bendrijos“ interesus.“ Busho administraci- 
ja, priešingai, atliktų visų sutarčių, įsipareigojimų bei aljan- 
sų peržiūrą ir naujai juos įvertintų, atsižvelgdama į Ameri- 
kos „nacionalinius interesus“ .*? 

Tačiau idėja, jog Jungtinės Valstijos gali vadovautis tokia 
siaura „nacionalinių interesų“ samprata, yra klaidinga ir vi- 
sada tokia buvo. Amerikiečiai turėjo „humanitarinių intere- 
sų“ net tada, kai šis terminas dar nebuvo išrastas. Tačiau jau 
nekalbant apie šią teorinės analizės klaidą, toks vienintelės 
supergalybės pareiškimas, jog ji vadovausis „realizmo“ nuo- 
stata vienpoliame pasaulyje, buvo rimta užsienio politikos 
klaida. Globalinis hegemonas negali pareikšti žmonijai, jog 
vadovausis tik savo apibrėžiamais „nacionaliniais interesais“. 
Juk net artimiausi Amerikos draugai baiminasi būtent to, kad 
Jungtinės Valstijos savo beprecedentę galią ims naudoti vien 
savo tikslais. Minėtame rašinyje Rice išjuokia „įsitikinimą, jog 
savo galia Jungtinės Valstijos naudojasi teisėtai tik tada, kai 
jos tai daro kitų šalių naudai“. Tačiau koks kitas teisėtumo 
šaltinis gali būti likusiam pasauliui? Kai Amerika vadovau- 
jasi savo interesais, - sakė Rice, kaip sakytų ir daugelis ame- 
rikiečių, - ji kartu būtinai pasitarnauja visų kitų interesams. 
„Be abejo, - teigė ji, - nieko bloga, jeigu ką nors padarome 
visos žmonijos labui, tačiau tam tikra prasme tokia labdara 
yra išvestinis padarinys.“ Tačiau ar įmanoma net artimiau- 


69 Condoleezza Rice, „Promoting the National Interest“, Foreign Af- 
fairs, 79 (January/February 2002): 47. 

sius Amerikos draugus kada nors įtikinti, jog jie gali kliautis 
tuo, kad Amerika, visada siekianti tik savo tikslų, kartu visa- 
da pasitarnaus jų interesams veikiant kažkokiam „išvestinių 
padarinių“ mechanizmui? 

Tiek vienpolio pasaulio pobūdis, tiek pačios Amerikos 
charakteris reikalauja platesnio Amerikos interesų apibrėži- 
mo. Jungtinės Valstijos negali nei atrodyti kaip veikiančios 
tik savo interesais, nei faktiškai veikti taip, tarsi joms rūpėtų 
tik jų interesai. Kaip sako dažnai cituojamas žydų išminčius 
Hillelis: „Jeigu aš ne už save, kas bus už mane? Jeigu aš ne 
už kitus, kas tada esu aš?“ Jungtinėms Valstijoms būtina 
veikti tokiais būdais, kurie naudingi visai žmonijai, kaip jos 
dažnai tai mėgino daryti praeityje, ir jos tiesiog privalo siekti 
būti naudingos tai žmonijos daliai, kuri išpažįsta Amerikos 
liberalius principus. Net sunkių išmėginimų laikais, ir gal- 
būt ypač tokiais laikais, vienintelė pasaulio supergalybė turi 
parodyti, jog savo didžiulę galią ji naudoja savo princi- 
pams ginti ir kartu gina visus tuos, kurie juos pripažįsta. 

Šiuo požiūriu šiandien ypač svarbus Amerikos elgesys 
Irake. Ant kortos pastatyta ne tik Irako ir net Artimųjų 
Rytų ateitis, bet ir Amerikos reputacija, jos patikimumas ir 
jos, kaip pasaulio lyderės, teisėtumas. Jungtinės Valstijos 
bus vertinamos ir turi būti vertinamos pagal tą rūpestingu- 
mą ir atsidavimą, kurio pareikalaus demokratinės taikos 
Irake užtikrinimas. Jos bus vertinamos pagal tai, ar išties 
siekia liberalizmo įtvirtinimo Irake ir kitur, ar tik gina savo 
interesus. 

Niekas nepateikė šio argumento įtaigiau ir įžvalgiau nei 
tas kvintesencinis realistas Henry Kissingeris. Tame pačiame 
straipsnyje, kuriame jis kalbėjo apie Vestfalijos sistemos baigtį, 
jis dar pabrėžė, jog žengiant šiuo nauju, „revoliuciniu“ keliu 
Jungtinėms Valstijoms tenka „ypatinga atsakomybė“. Dėl ša- 
lies galios ir „būtent dėl precedentą kuriančios šio karo pri- 

gimties“, - argumentavo Kissingeris dar iki invazijos, - „jo 
padariniai lems tai, kaip Amerikos veiksmus traktuos tarp- 
tautinė bendruomenė“. Užduotis Irake, pasak Kissingerio, rei- 
kalauja ne tik laimėti karą, bet ir „įrodyti likusiam pasauliui, 
kad mūsų pirmasis prevencinis karas buvo neišvengiamas ir 
kad mums rūpi viso pasaulio, o ne vien mūsų interesai“. 
Ypatinga Amerikos, „kaip galingiausios pasaulio valstybės, 
pareiga yra siekti tokios tarptautinės tvarkos, kuri remtųsi ne 
vien karine galia - ji turi siekti galią transformuoti į bendra- 
darbiavimą. Bet kokia kita nuostata ilgainiui mus izoliuotų 
nuo pasaulio ir nualintų“. 

Žodžiu, Jungtinės Valstijos privalo siekti teisėtumo tuo 
būdu, kuris labiausiai atitinka jų prigimtį - skleisdamos ir 
įtvirtindamos liberaliosios demokratijos principus ne tik kaip 
priemonę didesniam savo saugumui, bet ir kaip savaiminį 
tikslą. Sėkmingai veikdamos tokiu būdu Jungtinės Valstijos 
įgytų daugiau teisėtumo liberaliame, demokratiniame pasau- 
lyje, net Europoje. Juk europiečiai negali amžinai ignoruoti 
savo Žmoniškesnio pasaulio vizijos, net jeigu šiomis dieno- 
mis jiems labiau rūpi patikimesnės tarptautinės teisinės tvar- 
kos vizija. 

Jungtinės Valstijos, kovodamos dėl liberalizmo reikalo, 
taip pat privalo atsižvelgti į savo liberalių sąjungininkių Eu- 
ropoje interesus ir baimes. Jungtinės Valstijos turi atlikti sa- 
vo vaidmenį naujame transatlantiniame sandoryje ir suteik- 
ti europiečiams šiokios tokios įtakos Amerikos galiai kontro- 
liuoti — jeigu europiečiai savo ruožtu išmintingai naudosis 
šia įtaka. NATO aljansas - liberalių demokratijų aljansas var- 
dan liberalių tikslų - galėtų būti tokio sandorio vieta, jeigu 
jam reikia vietos. NATO yra ta organizacija, kurioje Jungti- 
nės Valstijos jau suteikė įtakos galią europiečiams, nes jie 
balsuoja lygiomis teisėmis su supergalybe visais aljanso 
sprendžiamais klausimais. Tiesą sakant, ištisus dešimtme- 

čius NATO buvo toji organizacija, kuri gebėjo Amerikos he- 
gemoniją derinti su Europos autonomija ir įtaka. Ir net šian- 
dieną NATO amerikiečiams turi sentimentalią vertę, daug di- 
desnę nei Jungtinės Tautos. 

Tačiau ar Jungtinės Valstijos gali suteikti Europai tokią 
kontrolės galią nestatydamos į pavojų Amerikos saugumo ir, 
tiesą sakant, pačios Europos ir viso liberalaus pasaulio sau- 
gumo? Čia yra problema. Net labiausiai to norėdamos, Jung- 
tinės Valstijos nesulauks Europos paramos, jeigu nebus ben- 
dro suvokimo, kas šiandien yra globalinės grėsmės ir kokio- 
mis priemonėmis su jomis galima dorotis. Tačiau būtent šio 
suvokimo skirtingumas, atsiradęs po Šaltojo karo, skiria Jung- 
tines Valstijas nuo Europos. 

Jeigu, kaip teigia Robertas Cooperis, tarptautinis teisėtu- 
mas kyla iš bendrų vertybių ir bendros istorijos, tai ar po Šal- 
tojo karo toks bendrumas Vakaruose dar egzistuoja? Nors li- 
beraliąją transatlantinę bendriją vis dar vienija daugelis da- 
lykų, filosofinė schizma fundamentaliais pasaulio tvarkos 
klausimais dabar šią vienybę gali užgožti. Sunku įsivaizduoti, 
kaip gali būti įveikta teisėtumo krizė, jeigu nebus įveikta ši 
schizma. Net jeigu Jungtinės Valstijos įvykdytų savąją san- 
dorio pusę ir suteiktų europiečiams tą įtaką, kurios jie gei- 
džia, ar europiečiai su jų visiškai kitokiu požiūriu į pasaulį 
įvykdytų savąją? Jeigu europiečiai ir amerikiečiai galėtų su- 
tarti dėl bendros grėsmės pobūdžio, tą bendradarbiavimą, ku- 
ris juos siejo Šaltojo karo metais, būtų nesunku atgaivinti. Ta- 
čiau kol europiečiai ir amerikiečiai neturi bendro požiūrio į 
terorizmo ir masinio naikinimo ginklų keliamas grėsmes, jie 
nesutars dėl bendros dorojimosi su šiomis grėsmėmis strate- 
gijos. Ir europiečiai nesuteiks Jungtinėms Valstijoms teisėtu- 
mo mantijos, jeigu jos mėgins pačios dorotis su šiomis grės- 
mėmis naudodamos jėgą, t. y. priemonę, kurią jos laiko kar- 
tais vienintele galima. 

Tad ką daryti Jungtinėms Valstijoms? Ar transatlantinės 
harmonijos vardan amerikiečiai turėtų taisyti savąjį globali- 
nių grėsmių suvokimą ir taikyti jį prie savo bičiulių Europo- 
je suvokimo? Tai būtų neatsakinga. Ne tik Amerikos saugu- 
mas, bet ir viso liberalaus demokratinio pasaulio saugumas 
šiandien, kaip ir pastarąjį pusšimtį metų, priklauso nuo Ame- 
rikos galios. Kofis Annanas gali save įtikinėti, jog santykinė 
taika ir stabilumas, kuriuos pasaulis turėjo po Antrojo pasau- 
linio karo, yra JT Saugumo tarybos ir JT Chartijos produktas. 
Tačiau net europiečiai aiškumo akimirkomis žino, jog tai ne- 
tiesa. „JAV yra vienintelis tikrai globalinis žaidėjas, - sako 
Joschka Fischeris, - ir noriu įspėti, jog negalime nuvertinti jų 
vaidmens palaikant pasaulyje taiką ir stabilumą. Ir negalime 
nuvertinti to, ką JAV reiškia mūsų saugumui.“7! 

Tačiau šį vaidmenį Jungtinės Valstijos atliko ne perimda- 
mos Europos postmodernųjį pasaulėvaizdį, bet žvelgdamos į 
pasaulį savo akimis. Jeigu amerikiečiai dabar perimtų post- 
moderniosios Europos pasaulėvaizdį, tai nei Jungtinės Vals- 
tijos, nei pati postmodernioji Europa ilgam neišliktų saugios. 
Šiandien dauguma europiečių mano, jog Jungtinės Valstijos 
pervertina pasaulyje egzistuojančias grėsmes. Po 2001 metų 
rugsėjo 11-osios dauguma amerikiečių baiminasi, jog šias 
grėsmes jie vertino nepakankamai rimtai. 

Ir tai veda į tragediją. Dorojantis su šiandienos globalinė- 
mis grėsmėmis amerikiečiams reikės teisėtumo, kurį jiems gali 
suteikti Europa. Tačiau europiečiai gali jo ir nesuteikti. Atsi- 
davę pastangoms sutramdyti supergalybę, jie nustos matyti 
pasaulyje didėjančias grėsmes, nepalyginamai didesnes nei 
toji, kurią kelia Jungtinės Valstijos. Nervindamiesi dėl vien- 
poliškumo, jie gali užmiršti tokio daugiapoliškumo grėsmę, 
kai globalinėse varžybose neliberalūs ir nedemokratiniai re- 


71 Joschka Fischer interview, Stern, October 2, 2002. 

žimai pradės spausti į kampą Europą. Aistringai siekdami 
tarptautinės teisinės tvarkos, jie gali užmiršti kitus liberalius 
principus, kurie postmoderniąją Europą padarė tuo, kuo ji yra. 
Tad europiečiams gali pavykti susilpninti Jungtines Valsti- 
jas, tačiau kadangi jie nesiekia Amerikos galios pakeisti sa- 
vo galia, grynasis rezultatas bus bendros liberalaus demokra- 
tinio pasaulio galios, kurią jis galėtų pasitelkti gindamas sa- 
ve - ir patį liberalizmą — sumažėjimas. 

Šiuo metu daugelis europiečių yra pasiryžę lažintis, jog 
grėsmė, kurią kelia „blogio ašis“, terorizmas ir tironai, nie- 
kada neprilygs tai grėsmei, kurią kelia nesutramdytas Ame- 
rikos Leviatanas. Galbūt pati postmoderniosios Europos pri- 
gimtis verčia ją šitaip vertinti padėtį. Tačiau dabar gali būti 
tas momentas, kai protingiausioms galvoms Europoje, tarp jų 
ir tiems, kurie gyvena Paskalio tėvynėje, derėtų pavaa 
klausimą, kas bus, jeigu šias lažybas jie praloš. 

